text:
རྒྱ་ནག་ཧྲང་ཧེ་མཉམ་འབྲེལ་ཚོགས་འདུའི་ཐོག་རྒྱལ་ཁབ་༨ ཀྱི་སྐུ་ཚབ་འཛོམས་ཏེ་རྒྱའི་རྒྱུད་གཅིག་ལམ་གཅིག་གི་དཔལ་འབྱོར་ལས་གཞིའི་སྐོར་ལ་བགྲོ་གླེང་བྱས་མཐར་རྒྱ་གར་གྱིས་ལས་གཞི་དང་ལེན་གནང་མི་འདུགཟླ་འདིའི་ཕྱི་ཚེས་ ༨ ནས་༩ བར་རྒྱ་ནག་གི་གྲོང་ཁྱེར་ཆིན་ཏོ་(青岛) རུ་ཚོགས་པའི་ཧྲང་ཧེ་མཉམ་འབྲེལ་ཚོགས་འདུའི་ཐོག་འཛམ་གླིང་རྒྱལ་ཁབ་༨ ཀྱི་སྲིད་འཛིན་དང་སྲིད་བློན་མཉམ་ཞུགས་གནང་ཡོད་པ་དང་། ཚོགས་ཐོག་ཏུ་རྒྱ་ནག་གཞུང་གི་རྒྱུད་གཅིག་ལམ་གཅིག་ཟེར་བའི་དཔལ་འབྱོར་ལས་གཞིར་རྒྱལ་ཁབ་སོ་སོས་རྒྱབ་སྐྱོར་ཡོད་པའི་གཏམ་བཤད་དང་ས་རྟགས་རྒྱག་ཏུ་བཅུག་ཡོད་ཀྱང་། རྒྱ་གར་གྱི་སྲིད་བློན་མུ་དྷི་མཆོག་གིས་དཔལ་འབྱོར་ལས་གཞི་དེས་ཁྱིམ་མཚེས་རྒྱལ་ཁབ་ཀྱི་མངའ་ཁུལ་བདག་དབང་ལ་གུས་བརྩི་བྱས་མེད་པས་ངོས་བཞེས་གནང་ཐབས་མེད་སྐོར་གསུངས་ནས་རྒྱབ་སྐྱོར་གནང་མེད་པའི་གནས་ཚུལ་འདུག
དེ་ཡང་ཧིན་རྡུ་དུས་བབ་ཀྱིས་གནས་ཚུལ་སྤེལ་བ་ལྟར་ན། ཚོགས་ཐོག་ཏུ་རྒྱ་གར་གྱི་སྲིད་བློན་མུ་དྷི་མཆོག་གིས་རྒྱ་གར་གྱིས་ཁྱིམ་མཚེས་རྒྱལ་ཁབ་ཁག་ལ་འབྲེལ་བ་འཛུགས་རྒྱུ་དེ་དམིགས་ཡུལ་དང་པོར་འཛིན་གྱི་ཡོད་ལ། ལས་གཞི་གང་ཞིག་གིས་ཕན་ཚུན་གྱི་མངའ་ཁུལ་བདག་དབང་དང་ས་ཁུལ་དབང་སྒྱུར་ལ་གུས་བརྩི་བྱས་པ་ཡིན་ན་དགའ་བསུའི་ངང་ནས་དང་ལེན་བྱེད་ཆོག་མོད། རྒྱ་ནག་གིས་རྒྱུད་གཅིག་ལམ་གཅིག་གི་ལས་གཞི་དང་འབྲེལ་ནས་པཱ་ཀི་སི་ཐན་གྱི་རྒྱ་གར་བར་རྩོད་རྙོག་ཡོད་པའི་ས་ཁུལ་ནང་ཨ་སྒོར་ཐེར་འབུམ་ ༥༠ ལྷག་བཏང་ཡོད་པ་དང་། ལས་གཞི་དེས་ཕྱོགས་གཉིས་ཀྱི་མངའ་ཁུལ་བདག་དབང་གི་གནད་དོན་གཙོ་སྙིང་ལ་སྣང་མེད་བཏང་ཡོད་པས་ངོས་ལེན་གཏན་ནས་བྱེད་ཐབས་མི་འདུག ཅེས་གསུངས་ཡོད་འདུག
ཐེངས་འདིའི་ཧྲང་ཧེ་མཉམ་འབྲེལ་ཚོགས་འདུའི་ཐོག་མཉམ་ཞུགས་བྱས་པའི་རྒྱལ་ཁབ་ཨུ་རུ་སུ་དང་པ་ཀི་སི་ཐན། ཀ་ཛ་ཀི་སི་ཐན། ཨོ་ཛཱ་བྷེ་སི་ཐན། ཁར་གྷེ་ཛི་སི་ཐན། ཏ་ཇིག་སི་ཐན། རྒྱ་ནག རྒྱ་གར་བཅས་ཡིན་པ་དང་། རྒྱལ་ཁབ་དེ་དག་ཚང་མས་རྒྱ་ནག་གི་སྣེ་འཁྲིད་པའི་རྒྱུད་གཅིག་ལམ་གཅིག་ལ་རྒྱབ་སྐྱོར་དང་དེ་ལ་ཁེ་ཕན་ཆེན་པོ་ཡོད་པའི་གཏམ་བཤད་སོགས་སྤེལ་ཡོད་ཀྱང་། རྒྱ་གར་གྱིས་དངོས་སུ་རྒྱ་ནག་གཞུང་ལ་གདོང་དང་གདོང་གཏད་དེ་ལས་གཞི་དང་ལེན་གནང་མི་འདུག
རྒྱུད་གཅིག་ལམ་གཅིག་ཟེར་བ་དེ་ཕྱི་ལོ་ ༢༠༡༣ ལོ་ནས་སྲིད་འཛིན་ཞི་ཅིན་ཕིན་གྱིས་མགོ་འཛུགས་བྱས་ཡོད་པ་དང་། ལས་གཞི་དེའི་དམིགས་ཡུལ་གཙོ་བོ་ནི་ལྷོ་ཨེ་ཤ་ཡ་དང་ཨེ་ཤ་ཡ་དཀྱིལ་མ་གཙོ་བོར་གྱུར་བའི་ཨ་རབ་རྒྱལ་ཁབ་ཁག་དང་ཨ་ཧྥེ་རི་ཁ་གླིང་། དེ་བཞིན་ཡུ་རོབ་རྒྱལ་ཁབ་ཁག་འབྲེལ་མཐུད་ཀྱིས་གོ་ལ་གཅིག་གྱུར་དང་དཔལ་འབྱོར་མཉམ་འབྲེལ་གཏོང་ཐབས་ཡིན་སྐོར་བརྗོད་ཀྱི་ཡོད་ན་ཡང་། སྔར་ལོ་ཡུ་རོབ་མཐུན་ཚོགས་ཀྱི་སྐུ་ཚབ་ ༢༨ ཀྱིས་རྒྱུད་གཅིག་ལམ་གཅིག་གི་རྒྱལ་སྤྱིའི་ལྷན་ཚོགས་ཀྱི་མཇུག་བསྡོམས་བསྒྲགས་ཡིག་ལ་རྒྱབ་སྐྱོར་གྱི་མཚན་རྟགས་བཀོད་མེད་པ་དང་། དེ་བཞིན་ཨེ་ཤ་ཡའི་རྒྱལ་ཁབ་ཆེ་གྲས་རྒྱ་གར་གྱི་གཙོས་པའི་རྒྱ་ནག་གི་ཁྱིམ་མཚེས་རྒྱལ་ཁབ་དང་ཡུ་རོབ་ཀྱི་རྒྱལ་ཁབ་ཆེ་ཁག་ཅིག་ནས་ལས་གཞི་དེའི་རྒྱབ་ལྗོངས་ཕྱི་གསལ་ནང་གསལ་མིན་པ་དང་རྒྱ་ནག་རང་གི་དཔལ་འབྱོར་ཁེ་ཕན་ཧམ་ལེན་བྱེད་པའི་ཐབས་ཇུས་ཤིག་ཡིན་པའི་སྐྱོན་བརྗོད་གནང་སྟེ་ངོས་ལེན་དང་རྒྱབ་སྐྱོར་གནང་གི་མེད་པ་རེད།
ཧྲང་ཧེ་མཉམ་འབྲེལ་ཚོགས་འདུའི་ཐོག་ཏུའང་ཞི་ཅིན་ཕིན་གྱིས་རྒྱུད་གཅིག་ལམ་གཅིག་ནི་འཛམ་གླིང་ཡོངས་ལ་ཁེ་ཕན་ཆེ་བའི་རྒྱ་ནག་གི་གསར་གཏོད་ལས་གཞི་ཞིག་ཡིན་ལ། ལས་གཞི་དེར་རྒྱལ་སྤྱིའི་རྒྱལ་ཁབ་མང་པོས་རྒྱབ་སྐྱོར་བྱས་ཡོད་པ་དང་། ལས་གཞི་དེའི་ཁྲོད་རྒྱ་ནག་གིས་ཨ་སྒོར་ཐེར་འབུམ་ ༡༢༦ ཡས་མས་བཏང་ཡོད་ལ། ལས་གཞི་དེའི་ཁྲོད་རྒྱལ་སྤྱིའི་རྒྱལ་ཁབ་ཁག་ཅིག་ལ་ཆེད་དུ་དམིགས་ནས་ཕྱོགས་གཉིས་ཀྱི་ཁེ་ཕན་ལ་བརྩི་འཇོག་དང་དཔལ་འབྱོར་མཉམ་ལས་གོ་ལ་གཅིག་གྱུར་གྱི་འདུ་ཤེས་ཐོག་ནས་གོང་སྤེལ་གཏོང་དགོས་སྐོར་བརྗོད་ཡོད་པ་དང་། རྒྱ་ནག་གཞུང་ཕྱོགས་ནས་ད་ལྟའི་ཆར་ལས་གཞི་དེར་རྒྱལ་སྤྱིའི་རྒྱལ་ཁབ་དང་ཚོགས་པ་ ༨༠ ལྷག་གིས་དང་ལེན་དང་རྒྱབ་སྐྱོར་ཡོད་སྐོར་བསྒྲགས་ཡོད་པ་རེད།
གསར་འགོད་པ། སངས་རྒྱས་དཀོན་མཆོག


c: text/html

text:
བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཉེ་ཆར་ཨ་རིའི་སྲིད་འཛིན་དང་བྱང་ཀོ་རི་ཡའི་འགོ་ཁྲིད་རྣམ་གཉིས་དབར་མཇལ་མོལ་གནང་བར་འཚམས་འདྲི་གནང་བ་དང་འབྲེལ། མཇལ་མོལ་དེའི་བརྒྱུད་ཀོ་རི་ཡའི་ཉེ་བའི་གླིང་ཕྲན་ཁྱོན་ཡོངས་སུ་རྡུལ་ཕྲན་མཚོན་ཆ་རྩ་མེད་བཟོ་རྒྱུར་ཐུགས་རེ་ཡོད་པ་བཀའ་བསྩལ་འདུག
གཟའ་འཁོར་འདིའི་རེས་གཟའ་མིག་དམར་ཕྱི་ཚེས་ ༡༢ ཉིན་ཨེ་ཤ་ཡའི་རྒྱལ་ཁབ་སིངྒ་པུར་ Sentosa གླིང་ཕྲན་ཐོག་ཨ་རིའི་སྲིད་འཛིན་སྐུ་ཞབས་ Donald Trump མཆོག་དང་བྱང་ཀོ་རི་ཡའི་འགོ་ཁྲིད་ Kim Jong-un གཉིས་དབར་ལོ་རྒྱུས་རང་བཞིན་ལྡན་པའི་མཇལ་འཕྲད་གནང་ཡོད་པ་དང་། མཇལ་མོལ་དེ་འཛམ་གླིང་རྒྱལ་ཁབ་ཁག་གི་གཞུང་དང་དེ་བཞིན་གསར་འགྱུར་བརྒྱུད་ལམ་སོགས་ནས་དོ་སྣང་ཆེན་པོ་གནང་ཡུལ་ཞིག་ཆགས་ཡོད་པ་རེད།
ཁ་སང་ཟླ་ ༦ ཚེས་ ༡༣ ཉིན་༸གོང་ས་༸སྐྱབས་མགོན་ཆེན་པོ་མཆོག་གིས་དབུ་ཁྲིད་རྣམ་གཉིས་ཀྱི་མཇལ་མོལ་ལ་དགའ་བསུའི་གསུང་འཕྲིན་ཞིག་བསྩལ་བའི་ནང་གྲོས་མོལ་ནི་རྒྱལ་ཁབ་དང་མི་སྒེར་སོ་སོའི་དབར་ཡོད་པའི་དཀའ་ངལ་སེལ་ཐབས་བྱ་རྒྱུའི་ཐབས་ལམ་གཅིག་པོ་དེ་ཡིན་པ་དང་དེ་ལ་༸གང་ཉིད་མཆོག་ནས་ཡིད་ཆེས་བརྟན་པོ་ཡོད་ཅེས་བཀའ་བསྩལ་བ་དང་འབྲེལ། སྤྱིར་མགོན་པོ་༸གང་ཉིད་མཆོག་ནི་འཛམ་གླིང་འདིའི་ནང་གོ་མཚོན་མེད་པ་བཟོ་རྒྱུ་དང་རྡུལ་ཕྲན་མཚོན་ཆ་རྩ་མེད་བཟོ་ཐབས་ལ་ཡོངས་གྲགས་ཐོག་རྒྱབ་སྐྱོར་གནང་མཁན་ཞིག་ཡིན་སྟབས། ད་རེས་རྒྱལ་ཁབ་ཕྱོགས་གཉིས་དབར་ལོ་རྒྱུས་རང་བཞིན་ལྡན་པའི་ངོ་ཐུག་མཇལ་མོལ་དེར་དགའ་ཚོར་ཆེན་པོས་འཚམས་འདྲི་ཡོད་ཅེས་བཀའ་བསྩལ་བ་དང་ཆབས་ཅིག་ཏུ་མཇལ་མོལ་དེའི་བརྒྱུད་ཀོ་རི་ཡའི་ཉེ་བའི་གླིང་ཕྲན་ཁྱོན་དུ་རྡུལ་ཕྲན་མཚོན་ཆ་རྩ་མེད་བཟོ་བའི་བརྒྱུད་ཞི་བདེ་རྒྱུན་གནས་ཐུབ་པར་ཐུགས་རེ་ཡོད་སྐོར་བཀའ་བསྩལ་འདུག
༸གོང་ས་མཆོག་གིས་གསུང་འཕྲིན་དེའི་ནང་ད་དུང་རྒྱལ་ཁབ་ཕྱོགས་གཉིས་པོའི་དབུ་ཁྲིད་ནས་ད་རེས་གོམ་སྟབས་ཆེན་པོ་དེ་འདྲ་ཞིག་སྤོ་གནང་བར་ཆེ་བསྟོད་དང་འབྲེལ། དབུ་ཁྲིད་རྣམ་གཉིས་ཀྱིས་འབད་བརྩོན་གནང་བ་དེས་མ་འོངས་པར་འགྲོ་བ་མིའི་ཚེ་སྲོག་ལ་གནོད་པའི་འཇིགས་སྣང་ཆེ་བའི་གོ་མཚོན་དེ་དག་མེད་པ་བཟོ་རྒྱུར་གཞན་ལའང་སེམས་ཤུགས་འཕར་མ་ཞིག་སྦྱིན་པ་དང་། རིང་མིན་གོ་ལའི་ཐོག་དོན་དམ་པའི་ཞི་བདེ་ཡུན་གནས་ཐུབ་རྒྱུར་ཐུགས་རེ་ཡོད་པར་མ་ཟད་༸གང་ཉིད་མཆོག་ནས་མཇལ་མོལ་དེ་ནས་བཟང་ཕྱོགས་ཀྱི་གྲུབ་འབྲས་ཤིག་ཐོན་རྒྱུར་ཐུགས་སྨོན་ཡོད་པ་བཀའ་བསྩལ་འདུག

robotstxt: allowed

filter: keep


text:
མི་སྣ། བཟི་བོ། མི་ཀ་བ།(རྒྱ་མི་ཞིག) མི་ཁ་བ།(གྲྭ་བ་ཞིག)
དུས་ཚོད། ཉིན་གུང༌།
གར་སྟེགས་ཀྱི་དབུས་སུ་ཚོན་རྩི་བྱུགས་པའི་ལྕགས་སྒོ་ཞིག་ཡོད་ཅིང་དེའི་མདུན་དུ་ལྕགས་ཀྱི་སྐུད་པ་ཞིག་འཕྲེད་དུ་དཔྱངས་པའི་སྟེང་དུ་བུད་མེད་ཀྱི་རྐང་སྣམ་ཞིག་བཀལ་ཡོད། (མི་ཀ་བ་དང་ཁ་བ་གཉིས་ཀྱིས་ནང་དུ་བཟི་བོ་བཅུག་པའི་འགྱིག་གི་ཁུག་མ་ཆེན་པོ་ཞིག་བཀྱགས་ཡོང་སྟེ་གར་སྟེགས་ཀྱི་དབུས་སུ་བཞག་རྗེས་གར་སྟེགས་ཀྱི་གཡས་གཡོན་གཉིས་སུ་སོང་སྟེ་རུམ་ནས་སྒྲོལ་མའི་འདྲ་སྐུ་རེ་བླངས་ནས་མགོ་ཐོག་ཏུ་བཞག་པ་དང་གནས་དེ་ནས་འགུལ་ཙམ་ཡང་མི་བྱེད) (བཟི་བོ་དལ་མོར་འགྱིག་ཁུག་ནང་ནས་འཕགས་ཡོང་བ་དང་ཁོས་དེ་ནས་རྒྱབ་ཀྱི་ལྕགས་སྒོ་དེ་རྡུང་བ)
བཟི་བོ། (ཀི་འདེབས་པ)ཀི ཀི ཀི སྒྲོལ་མ། སྒྲོལ་མ། སྒྲོལ་མ། (སྐབས་དེར་རོལ་དབྱངས་དལ་མོར་གྲགས་ཤིང་ཁོས་གར་སྟེགས་དཀྱིལ་གྱི་ལྕགས་སྒོ་དེ་ཤེད་ཀྱིས་བརྡུངས) ཝེ། སྒྲོལ་མ། སྒྲོལ་མ། སྒྲོལ་མ། སྒོ་ཕྱེ་ཡ། སྒོ་ཕྱེ་ཡ། ཁྱོད་གཉིད་ཡོད་པ་ཡིན་ནམ། ཡང་ན་ཁྱོད་ཤི་ཡོད་པ་ཡིན། ཁྱོད་གཉིད་ཡོད་པ་ཡིན་ན་མྱུར་མོར་སད་དུ་འཇུག་རོགས། ཤི་ཡོད་པ་ཡིན་ནའང་ཁྱོད་ཀྱིས་ང་ལ་སྒོ་ཕྱེ་དང་ངས་ཁྱོད་ཀྱི་རོ་དུར་ཁྲོད་དུ་བསྐྱལ་ཡ། (རུམ་ནས་མེ་ལོང་ཆག་པོ་ཞིག་བླངས་ཤིང་དེའི་ནང་དུ་བལྟས་ནས)སྒྲོལ་མ། སྒྲོལ་མ། ཁྱོད་འདིའི་ནང་དུ་ཤར་འདུག ཁྱོས་འདིའི་ནང་ན་སྒོར་ཟུར་གཉིས་ཅན་གྱི་ཀ་ར་འབུགས་རྒྱག་ཅིག་ལྡད་ཀྱིན་འདུག ཁྱོད་ཀྱིས་ང་ལ་མ་ལྟ། ངས་ཁྱོད་ལ་བལྟ། ས་འདི་ནས་ཁྱོད་མཛེས་པའི་བུ་མོ་དེ་ཁྱོད་མ་རེད། ཆེས་མཛེས་པའི་བུ་མོ་དེ་ཞའོ་ཧོང(晓红)རེད། ཞའོ་ཧོང་གི་འཕྲོ་ནས་མེ་ཏོག་རེད། མེ་ཏོག་གི་འཕྲོ་ནས་ཀྲང་ལྷ་མོ་རེད། ཀྲང་ལྷ་མོའི་འཕྲོ་ནས་ཁྱོད་རེད། (གློ་ལུ་ཆེན་པོ་ཞིག་བརྒྱབ་ནས་མེ་ལོང་གི་ངོས་མི་གསལ་བར་བྱས་རྗེས) ཨེ་སྒྲོལ་མ། ཁྱོད་འདིའི་ནང་ནས་མི་གསལ་གི རླངས་འཁོར་གྱི་ཤེལ་སྒོ་ཕྱི་རྒྱལ་གྱི་ནང་འདྲེན་བྱས་པ་དེའི་ནང་ནས་ཁྱོད་གསལ་རྒྱུ་རེད། (མེ་ལོང་རུམ་ལ་བཅུག་ནས་སྒོ་རྡུང་བཞིན) (ཅུང་གཏུམ་དྲག་དང་བཅས)སྒྲོལ་མ་ཡ། སྒྲོལ་མ། ཁྱོད་སུ་ཡིན། ངས་ཅི་ཡང་མི་རིག་གི ཅི་ཡང་མཐོང་རྒྱུ་མེད་པ་དེ་ཁྱོད་ཨེ་ཡིན། ཟྭ་འདི་ཁྱོད་ཨེ་ཡིན། ལྕགས་འདི་ཁྱོད་ཨེ་ཡིན། ལྕགས་འདི་ལས་མཁན་གྱི་མགར་བ་ཚོ་ཁྱོད་ཨེ་ཡིན། (ཁ་ཕྱིར་འཁོར་ནས) སྡོང་བོ་འདི་ཚོ་ཁྱོད་ཨེ་ཡིན། མི་འདི་ཚོ་ཁྱོད་ཨེ་ཡིན། (སྐད་ཆེན་པོས) སྒྲོལ་མ། སྒྲོལ་མ། (ཅུང་དཔའ་ཞུམ་པའི་ངང)གན་སྡོང་བོ་ཞིག་རེད་དམ་ཉེན་རྟོག་པ་ཞིག་རེད། སྡོང་བོ་ཞིག་ཡིན་ན་ངས་དེའི་གམ་ནས་གཅིན་པ་གཏང་དགོས། ཉེན་རྟོག་པ་ཞིག་ཡིན་ན་ང་རང་ཁྲིམས་ལ་སྦྱར་རོགས། ཡ། སྡོང་རྒན། ཉེན་རྟོག་པ། ཁྱོད་ངའི་ཕྱོགས་ལ་ཅེར་ནས་མ་འདུག (ཁ་པར་གྱི་རོལ་དབྱངས་ཡོ་རོབ་ཀྱི་ཨ་གསར་གླུ་དབྱངས་ཤིག་གྲགས) (ཁོའི་ཁ་པར་བླངས་ནས) ཨོ། ང་ཡིན། ང་ཡིན། ང་ཐག་ཉེ་ཞིག་ནས་འདུག་མི་འདོད། ཐག་རིང་ཞིག་ཏུ་སླེབ་མེད། ཁྱོད་ཀྱིས་རང་ཉིད་ཚེ་གང་བོར་གནས་དེ་ནས་འདུག་པའི་དམ་བཅའ་འཇོག་ཨེ་ཐུབ། རེད་ཡ། དམ་བཅའ། དུ་བ་མི་འཐེན་པ་དང་ཤ་མི་ཟ་བ་ནང་བཞིན་དམ་བཅའ་འཇོག་ཨེ་ཐུབ། ཁྱོད་ཀྱིས་ངའི་ཁ་པར་མ་ གཏོགས་ད་དུང་ཅི་ཞིག་ལ་ཉན་བཞིན་ཡོད།收音机ལ་ཉན་བཞིན་ཡོད་དམ། གནམ་གཤིས་གནས་ཚུལ་གྱི་ནང་ན་ཚ་བ་རྒྱས་ཀྱིན་ཨེ་འདུག ཨོ། མི་འགའ་ཚིག་སོང་ཟེར་རམ། ད་དུང་ཁང་བ་འགར་མེ་ཤོར་སོང་། ང་ཚོའི་ས་སྒང་འདི་མེ་མདའ་ཞིག་གི་ཁོག་པར་འགྱུར་གྱིན་ཡོད་པ་ཨེ་རེད། དེ་ན་ང་དང་ཁྱོད་གཉིས་ཀ་མདེའུ་རེ་རེ་མ་ཡིན་ནམ། མགོ་ཆེ། མགོ་ཆེ། མགོ་ཆེ། ཨ། ཁྱོད་ངའི་གམ་ལ་ཡོང་རྒྱུ་ཡིན་ནམ། ཁྱོད་སུ་ཡིན། (ཁོས་ཁ་པར་ཨམ་ཕྲག་ཏུ་བཅུག་ནས་མུ་མཐུད་དུ་སྒོ་བརྡུངས) སྒྲོལ་མ། སྒོ་ཕྱེ་ཡ། སྒྲོལ་མ། སྒོ་ཕྱེ་མི་འདོད་ནའང་སྒྲ་ཞིག་གྲག་གི་ཅུག ལུད་པ་ཞིག་ལུ་ནའང་ཆོག ཅ་ལག་ལ་ཁྲོག་སྒྲ་ཞིག་གྲག་གི་བཅུག་ནའང་ཆོག མལ་ཁྲིར་ཙིར་སྒྲ་ཞིག་གྲག་གི་བཅུག་ནའང་ཆོག གང་ལྟར་སྒྲ་ཞིག་གྲག་གི་ཆུག སྒྲོལ་མ། ཁྱོད་ལ་སྒྲ་ཞིག་ཀྱང་གྲག་རྒྱུ་མེད་པ་འདི་ཅི། ཁྱོད་ལ་སྒྲ་ཞིག་གྲག་རྒྱུ་ཀྱང་མེད་ན། ཁྱོད། ཁྱོད། སྒྲོལ་མ་མ་རེད། ཁྱོད་སྒྲོལ་བ་རེད། ཧ་ཧ། (སྒོ་འགྲམ་ནས་སར་ཙོག་སྟེ་སྣ་གླུ་ལེན་པ)ཤར་ཕྱོགས་རི་བོའི་རྩེ་ནས།། དཀར་སེལ་ཟླ་བ་ཤར་བྱུང༌།། མ་བཅོས་ཨ་མའི་ཤ་རུས།། ཡིད་ལ་ཡང་ཡང་འཕུར་ཡོང༌།། མི་ཡག་གི མི་ཡག་གི ང་ལ་རྟ་ཞིག་ཡོད་པ་སྤྱང་ཀིས་ཟོས་བྱུང༌།། སྤྱང་ཀིའི་ཁ་དེ་རྟ་ཕོའི་ར་ལས་ཆེ་བ།། ང་ལ་གསེར་ཞིག་ཡོད་པ་སྒྲོལ་མས་བརྐུས་སོང༌།། སྒྲོལ་མའི་ལག་པ་གསེར་གྱི་འོད་ལས་མྱུར་བ།། ང་ལ། ང་ལ། ང་ལ། ཆང་ཞིག་ཡོད་པ་ལམ་ནས་བོར་སོང༌།། ལམ་ཁའི་དོང་དེ། དོང་དེ། (ས་ལ་དོང་གི་དབྱིབས་ཀྱི་ཐིག་རིས་ཤིག་འབྲི་བའི་ཚུལ་གྱིས)ཆེན་པོ་ཆེན་པོ་ཞིག་རེད། (ཁ་པར་གྱི་རོལ་དབྱངས་རྒྱ་སྐད་ཀྱི་དགོད་གཏམ་ཞིག་གྲགས) ཨ་རོ། 你好,在干什么? 会上人多不多? 我想一想. 明天没有时间,从后天开始有的是时间.真的,发誓.我想你,喂!喂! (ཡར་ལངས་ཏེ་སྒོ་རྡུང་བ)སྒྲོལ་མ། ཁྱོད་ནང་དུ་མེད་པ་མིན་ན་སྒོ་ཕྱེ་རོགས། ང་སྒོ་ཁ་ནས་མི་སྐྱིད་པ་མིན་ནའང་ནང་དུ་ཡོང་འདོད་གི སྒོ་ཁ་ནས་ཅུང་མི་སྐྱིད་སྤྱད་ཅིག་ཡོད་པ་ནི་ཅུང་དྲོ་གི སྒོ་ཁ་ན་འབུ་མང་གི མི་མང་གི དྲང་མོར་བཤད་ན་སྒོ་ཁ་ནས་མི་སྐྱིད་གི (ཁ་ཕྱིར་འཁོར་ནས)སྒྲོལ་མ། ས་ག་བཏགས་སྒ་ར་རྟ་སྒྲ་ན་རོ་སྒྲོ་ལ་བཞག་སྒྲོལ། མ། རྒྱ་གར་སྐད་དུ་ཏཱ་རཱ། རྒྱ་ནག་སྐད་དུ་ཏུའུ་མུའུ། འཇིགས་པ་བརྒྱད་ལས་སྒྲོལ་བའི་ཆ་ནས་བཏགས་པའི་ཡི་དམ་ལྷ་མོའི་རིགས་ཤིག་སྟེ། ནང་གསེས་སུ་སྐུ་མདོག་དང་ཕྱག་མཚན་མི་འདྲ་བར་དབྱེ་བ་ཉེར་གཅིག་ཏུ་ཕྱེ་ཡོད། མིང་གི་རྣམ་གྲངས་ལ(གོང་མཛུབ་ལྟད་མོ་བའི་ཕྱོགས་སུ་གཏད་ནས) རྒྱལ་ཡུམ་དང༌། ཆོས་ཀྱི་དཔལ་མོ། མཆོག་གི་མ། འཇིག་རྟེན་དབང་ཕྱུག་སྲས་མོ། མྱུར་སྐྱོབ། ཕོངས་སྐྱོབ། ཞི་མ། ལེགས་བྱིན་མ། ཨོམ་མཛད་མ་བཅས་སོ།། (གདོང་གར་སྟེགས་ཀྱི་གཡོན་ངོས་སུ་གཏད་ནས)ཨེ་གོ་ཐལ། ཨ་རོག་ཁྱོད་ཀྱིས་ཨེ་གོ་ཐལ། (རུམ་ནས་ཁ་པར་བླངས་ཏེ་རང་གིས་རང་པར་དུ་རྒྱག མུ་མཐུད་དུ་སྒོ་རྡུང་བ) སྒྲོལ་མ། སྒྲོལ་མ། ཁྱོད་ཀྱིས་སྒོ་ཕྱེ་དང་ངས་ཁྱོད་པར་དུ་རྒྱག ངས་སྤྱོད་ཁང་རྒྱབ་ལྗོངས་བྱས་ནས་ཁྱོད་པར་དུ་ཅིག་རྒྱག ཨེ། ཁྱོད་ཀྱིས་ངོ་མ་སྒོ་མི་ཕྱེའམ། དེ་ན་ངས་ཁྱོད་ཀྱི་སྒོ་པར་དུ་རྒྱག་རྒྱུ་ཡིན། མ་རེད། ངས་འདིའི་ལྡེ་མིག་འཚོལ་རྒྱུ། མ་རེད། མ་རེད། ངས་སྒོ་གཅག་རྒྱུ་ཡིན། (དབུགས་མགྱོགས་པོར་ལེན་བཞིན་མ་ཎི་འདོན་པའི་གདངས་ཀྱིས)ངས་སྒོ་གཅག་རྒྱུ་ཡིན། ངས་སྒོ་གཅག་རྒྱུ་ཡིན། ངས་སྒོ་གཅག་རྒྱུ་ཡིན། ངས་སྒོ་གཅག་རྒྱུ་ཡིན། (སྐད་མཐོན་པོས) ངས། སྒོ། གཅག རྒྱུ། ཡིན། (ཁུ་ཚུར་གྱིས་ཤེད་ཀྱིས་རྡུང་བཞིན)སྒོ་འདི་ཐའེ་སིན་གྱི་འགྲམ་པ་ལས་ཀྱང་སྲ་མོར་འདུག སྒྲོལ་མ། སྒྲོལ་མ། ཐེ་སིན། ཁྱོད་ཀྱི་གམ་ན་ཐེ་སིན་ཡོད་པ་མིན་ན་ང་ལ་སྒོ་ཕྱེ་་་རོགས། (ཁ་པར་གྱི་རོལ་དབྱངས་ཕྱི་གླིང་བའི་འཕྱོ་གསིག་གླུ་དབྱངས་ཤིག་གྲགས) (ཧ་ཅང་གཟབ་ནན་གྱིས)ཨོ། རེད། ཉུང་ཉུང་ཞིག་བྱོས་དང་ཆོག་གི དེ་མིན་ན་མེད་ཀི ཡོང་རྒྱུ་རེད། ཁྱིས་འཛིན་ཡང་སྲིད། སྐྲག་མི་དགོས། གླུ་མ་ལེན་ཞེས་ཤོད། སྐད་ཆ་ནམ་ལངས་པ་འདྲ་བ་ཞིག་བཤད་ཀྱང་ཆོག མང་བོ་ཞིག་མ་དགོད། རབ་ཡིན་ན་གཏན་ནས་མ་དགོད། ཚུར་ཡོང་དུས་ངེས་པར་དུ་གནམ་གྲུར་བསྡད་ནས་ཤོག ལམ་ཁ་ནས་པར་འགའ་རྒྱག་དགོས། ཡ། ཨུན། རྗེས་ནས་ཁ་པར་རྒྱག བདེ་མོ། སྒྲོལ་མ་ལོ་ལོ། སྒྲོལ་མ་ལོ་ལོ། སྒོ་ཞིག་ཕྱེས་དང༌། ཤ་ཞིག་སྦྱིན། ཤ་ཞིམ་པོ་ཞིག་སྦྱིན། དེ་མིན་ན་གོ་རེ་ཞིག་སྦྱིན། ཁྱོད་ཚོ་གོ་རེ་ཟ་རྒྱུར་དགའ་བ་མིན་ནམ། གོ་རེ་ཟོས་ན་ཧྲ་གི་མོ། སྒོར་མོ་གྲོན་ཆུང་བྱེད་ཐུབ་ཀི་མོ། (གློ་བུར་ཏུ་དྲན་པའི་ཚུལ་གྱིས)སྒོར་མོ། (གདོང་ནམ་མཁར་གཏད་ནས) སྒོར་མོ། སྒོར་མོ། ཨ། སྒོར་མོ་མཐུ་རྩལ་ཅན། ཁྱོས་དམར་ཆུང་སྲོག་གི་ཁེབས་མ་བྱེད་དགོས། ཁྲ་ཆུང་མིག་གི་ལྩིབས་མ་བྱེད་དགོས། ཁྱོད་བྱེའུ་བཞིན་དུ་ཞོག་ནས་ཤོག ཁྱོད་གྲོག་མ་བཞིན་དུ་འདུར་ནས་ཤོག ཨ། སྒྲོལ་མ། ཨ། སྒོར་མོ། སྒྲོལ་མ། སྒྲོལ་མ། ངས་ཁྱོད་ལ་དགོས་པའི་སྒོར་མོ་ཉི་ཤུ་རྩ་གཅིག་པོ་ཁྱེར་ཡོང་ཡོད། ངས་ཁྱོད་ལ་མེ་ཏོག་ཅིག་ཁྱེར་ཡོང་ཡོད། ངས་ཁྱོད་ལ་ང་ཁྱེར་ཡོང་ཡོད། སྒྲོལ་མ། (ངུ་ཤུམ་དང་བཅས)ཁྱོད་ལ་སྒོའང་འབྱེད་པའི་སྤོབས་པ་མེད་ན་ཁང་ཆུང་འདིར་གཅིག་བུར་ཉལ་བའི་སྤོབས་པ་ག་ལ་ཡོད། ཁྱོད་ཁང་ཆུང་འདིའི་ནང་ན་འདྲེ་ཡོད་པར་མི་སྐྲག་གམ། ངས་ཇི་ལྟར་འདང་བརྒྱབ་ཀྱང་ཁང་ཆུང་འདིའི་ནང་ན་འདྲེ་ཡོད་རྒྱུ་རེད། འདྲེས་ཁྱོའི་སྙིང་གི་དཀྱིལ་དུ་རང་གི་ཚང་བཅས་ཏེ་ཁྱོད་ལ་སྒོ་འབྱེད་དུ་འཇུག་གི་མེད་པ་ཁོ་ཐག་རེད། ཨ་རོ། སྒྲོལ་མ། སྒྲོལ་མ། (ཁ་པར་གྱི་སིལ་སྒྲ་སྒྲོལ་མ་སྒྲོལ་མ་ཞེས་པ་གྲགས)
བུད་མེད་ཅིག་གི་སྐད། ཨེ། དམྱལ་བ་བོ།
བཟི་བོ། ཁྱོད་སུ་ཡིན།
བུད་མེད། མི་ཤེས་ཁུལ་མ་བྱེད། ང་སྒྲོལ་མ་ཡིན་ཡ། མགྱོགས་པོར་མི་ཡོང་བར་ལམ་ཁ་ནས་ཅི་ཞིག་བྱེད་ཀྱིན་ཡོད། ཀ་རེ་ཀོ་རེ་མ་བྱེད་པར་ངའི་སྒོ་ཁར་སྐེམ་པའི་རྐང་སྣམ་དེ་ཁྱེར་ནས་ཤོག
བཟི་བོ། (ཧ་ཅང་ཡི་རངས་པའི་ཚུལ་གྱིས)ཨོ་ཡ། (ལྕགས་གདང་དུ་བཀལ་བའི་རྐང་སྣམ་ཁྱེར་ནས་མགྱོགས་པོར་འགྲོ་བ)
(མི་ཀ་བ་དང་ཁ་བ་གཉིས་ཀྱང་ཁོའི་རྗེས་དེད་ནས་འགྲོ་བ)
—འཁྲབ་ཚན་མཇུག་རྫོགས—


text:
གླེང་གཞི།
《ཞལ་འདོན་ཕྱོགས་བསྒྲིགས》ནི་འུ་ཅག་བོད་ཀྱི“བསྟན་པ་ཕྱི་དར་རྗེས་མའི” “འདུལ་བ་དྲེལ་རྒྱབ་གང”སྐད་པ་དེ་ཡིན་པར་ཁོ་བོས་འདོད། མ་ཟད་བོད་ཀྱི་དཔེ་སྐྲུན་ཚོང་རའི་བྲིན་ལ་རྒྱུག་ཆེ་བའི་དཔེ་དེབ་ཉག་གཅིག་པོ་ཡང་མིན་པར་མི་སྙམ། དེ་རིང་འདིར་གླེང་འདོད་པ་ནི། འགྲེམ་སྤེལ་གྱི་གཞི་རྒྱ་ནས་ཁྱབ་གདལ་གྱི་ཆེ་ཆུང་བར《ཞལ་འདོན་ཕྱོགས་བསྒྲིགས》ཀྱི་ཁ་ཡ་དོ་ཟླར་ཕེར་མྱོང་བའི་དཔེ་དེབ་གཞན་ཞིག་སྟེ། ཀ་ངོ་ཡིག་ངོ་གཅོད་དུས་ཙམ་དུ་མ་ཟད། དེ་རིང་གི་བྱ་བའི་ཁྲོད་ནས་འུ་ཚོས་ད་དུང་ཡང་སྔར་བཞིན་སློག་དགོས་པའི་བོད་ཀྱི་ཡིག་མཛོད་ཆུང་ངུ《དག་ཡིག་གསར་བསྒྲིགས》ཡིན།
“ཁ་མི་གྲགས་པའི་དགེ་རྒན”འབོད་མིང་སྙིང་རྗེ་བོ་འདི་ནི་བརྒྱ་ལོ་སྔོན་མར《དག་ཡིག་གསར་བསྒྲིགས》ལ་གདགས་པའི་བཀུར་མིང་ངམ་གཅེས་མིང་ཞིག་རེད། དེ་ཡང་བསྙོན་དུ་མེད། 《རྒྱ་བོད་མིང་མཛོད་ཆེན་མོ》སོགས་མ་བྱུང་བའི་སྔོན་དུ། 《དག་ཡིག་གསར་བསྒྲིགས》ལས“ཁ་མི་གྲགས་པའི་དགེ་རྒན”གཞན་ཞིག་རྙེད་རྒྱུ་ཤིན་ཏུ་ཁག དེ་རིང་ཕྱིར་དྲན་བྱས་ན། བྱིས་པའི་དུས་སུ། བོད་སྲོལ་རྒྱུན་སློབ་གསོའི་ཁྲོད་རྒན་པ་དང་དགེ་རྒན་སོགས་ཀྱིས་དྲང་མོར་ཁྲིད་མི་ཡོང་བའི“ཕོ་མོ”“བརྩེ་དུངས” “འདོད་ཆགས” “མཚན་མ” “ལྷ་འདྲེ”“ རྨི་ལམ ” “རྣམ་ཤེས”ལྟ་བུའི་གསང་བ་ལྐོག་ཏུ་གྱུར་བའི་ཐ་སྙད་དང་། དེས་མཚོན་པའི་ལུས་ཁམས་སེམས་ཁམས་ཀྱི་སྣང་ཚུལ་དག་ཀྱང་། བདག་མོ་ཁྱིམ་ན་མེད་པའི་གླགས་དང་བསྟུན་ཏེ། ཞུམ་བུ་ཁྲ་རིལ་གྱིས་འོ་ཟོའུ་ལས་འོ་མ་འཇབ་བུས་ལྡེག་པ་ཇི་བཞིན། གྲུ་ཟུར་ཞིག་ལ་ཡིབ་སྟེ་བདག་གིས“ དགེ་རྒན”འདི་ལས་རབ་བེ་རིབ་བེར་ཡིད་ཚོད་བྱས་མྱོང་། དེ་བས《ཞལ་འདོན་ཕྱོགས་བསྒྲིགས》དང་ཐ་དད་པར་ཡོད་པ་ནི། 《དག་ཡིག་གསར་བསྒྲིགས》ཀྱིས་ཆེས་ཐོག་མར་ཅུང་ཙམ་ཚན་རིག་གི་སློབ་གསོའི་སྨྲ་བརྗོད་ཀྱིས། སྐབས་དེའི་ང་ལྟའི་བྱིས་པ་ཚོའི་འཇིག་རྟེན་མཚར་འཛིན་གྱི་བློ་སྒོ་དེ་ཡང་མོའི་ངང་རྡུང་རོགས་བྱས་ཡོད་པ་དེ་རེད།
དེའི་ཕྱིས་ཀྱི་ལོ་ངོ་སུམ་ཅུའི་ནང་། 《རྒྱ་བོད་མིང་མཛོད》《རྒྱ་བོད་མིང་མཛོད་ཆེན་མོ》《རྒྱ་བོད་ཤན་སྦྱོར》《སྐད་ལྔ་ཤན་སྦྱར》《དུང་དཀར་ཚིག་མཛོད་ཆེན་མོ》སོགས་སྒྲ་ཚིག་གི་དག་ཡིག་མང་དག་གིས་ནི། སྣ་འཛོམས་འཐུས་ཚང་དང་ཁ་གསལ་དོན་སྡུད་སྒོས་བོད་གནའ་དེང་ཕྱི་ནང་གི་རིག་པའི་ཆ་འཕྲིན་ཀློང་དུ་ཡངས་པ་ཁུར་དུ་བསྣམས་ཏེ་ཆར་རྗེས་ཀྱི་ཤ་མོ་བཞིན་འུ་ཚོའི་སློབ་སྦྱོང་ལ་ཉེ་བར་བཅར། མ་ཟད། 《བློ་བཟང་གློག་རྡུལ་ཚིག་མཛོད》《སྨོན་ལམ་བོད་ཡིག་ཚིག་མཛོད》ལྟ་བུའི་མིང་མཛོད་གསོག་སྣོད་དག་ནི་རྒྱ་བོད་དབྱིན་གསུམ་གྱི་ལམ་ནས། སྲོལ་རྒྱུན་ཤོག་བུའི་པར་ལས་རིང་དུ་བརྒལ་ཏེ་དེང་རབས་གློག་རྡུལ་པར་དུ་ཡང་ཐོད་རྒལ་བྱས་ཡོད་པ་རེད། ད་དུང་ཡི་གེ་དང་ཚིག་གི་མཛོད་འདི་དག་གི་སྒྲིག་གཞིའི་འོས་འཚམས། པར་གྱི་གསལ་དག ཐ་སྙད་ཀྱི་ཤོང་རྒྱ། འགྲེལ་སྦྱོར་གྱི་ཞུན་ཐར། འཚོལ་སྔོག་གི་སྟབས་བདེ་སོགས་བེད་ནུས་མ་ལག་གི་ཕྱོགས་གང་ཅིའི་ཐད་ནས་བལྟས་ན་ཡང་། དེ་རིང་ཐོག་མར་བོད་ཀྱི་རིག་པར་འཇུག་པའི་གཞོན་ནུ་ཞིག་ལ་མཚོན་ན་ནི། ཤེས་བྱའི་ལྡེ་མིག་སྐགས་གང་ལག་སོན་བྱུང་བ་རེད་ཅེས་སྨྲས་ན་ཅུང་ཙམ་ཡང་ཐལ་མི་འདུག སྐབས་འདིར་འུ་ཚོ་ཁ་ཕྱིར་འཁོར་ལ་རང་རང་གི་དཔེ་སྒྲོམ་གྱི་གྲུ་ཟུར་ན་ཅུང་ཞིག་རྙིང་ཞད་ཀྱིས་ཡོད་པའི།“ཁ་མི་གྲགས་པའི་དགེ་རྒན” 《དག་ཡིག་གསར་བསྒྲིགས》ལ་ཟུར་མིག་ཅིག་བལྟ་ཡོང་། ཉམ་ཆུང་ལ་འཁོས་ཞན་པ། མདོག་ཡལ་ལ་མདངས་ཤོར་བ་ཕུད། “དགེ་རྒན”འདིས་ད་དུང་འུ་ཚོ་དང་། སྒོས་སུ་འུ་ཚོའི་བྱིས་པ་ཚོར་མི་བདེ་བའི་ངག་སྒྲ་དིག་པོ་ཞིག་བསླབ་ཀྱིན་འདུག དེ་ནི་ཅི་ཞིག་ཡིན་ནམ།
དང་པོ། “ཤད”།
“ལྷུག་པའི་དོན་མང་མིང་མཚམས་དང་། དོན་འབྲིང་འབྱེད་དང་དོན་ཉུང་རྫོགས། ཚིགས་བཅད་ག་མཐར་ཆིག་ཤད་བྱ། རྫོགས་ཚིག་མཐའ་ཅན་ལྷུག་པ་དང་། ཚིགས་བཅད་རྐང་མཐར་ཉིས་ཤད་འཐོབ། དོན་ཚན་ཆེན་པོ་རྫོགས་པ་དང་། ལེའུའི་མཚམས་སུ་བཞི་ཤད་དགོས། ང་ཡིག་མ་གཏོགས་ཡིག་ཤད་དབར། ཚེག་མེད་དེ་སོགས་ཞིབ་ཏུ་འབད།” —《ལེགས་བཤད་ལྗོན་པའི་དབང་པོ》 ལས།
བདག་གི་ལག་སྣེར་ཡོད་པའི《དག་ཡིག་གསར་བསྒྲིགས》ནི། མཚོ་སྔོན་མི་རིགས་དཔེ་སྐྲུན་ཁང་གིས1989ལོའི་ཟླ6པར་ཐེངས་དང་པོར་པར་འདེབས་དང་། 2004 ལོའི་ཟླ11 པར་ཐེངས་ལྔ་པར་དཔར་བསྐྲུན་བྱས་པ་རེད། ཐེངས་དེའི་དཔར་གྲངས་ནི75,000—85,000རེད། བོད་ཡིག་གི་དེབ་ཅིག་ལ་མཚོན་ན་དཔར་གྲངས་འདི་ནི་ཧ་ལས་དགོས་པའི་ཚད་དུ་ཐོན་འདུག ད་དུང་ཧ་ལས་དགོས་པ་གཞན་ཞིག་ཡོད་པ་ནི། ཡིག་མཛོད་འདིའི་མགོ་ནས་མཇུག་བར། མིང་དང་ཚིག དོན་ཆེ་ཆུང་གི་དབྱེ་མཚམས་རྣམ་པར་གཅོད་བྱེད་ནི “རིག་གསར”སྐབས་བོད་ཡིག་ཏུ་རྒྱུན་འབྱམས་སུ་བཀོལ་མྱོང་བའི་རྒྱ་ཡིག་གི་བརྡ་རྟགས་གཅོད་ཚེག.,,;:|སོགས་ལས། བོད་ཡིག་གི་ཤད་ནི་རྐང་ཐུར་གཅིག་ཀྱང་མཐོང་རྒྱུ་མི་འདུག
ཉེ་བའི་ཆར། རྒྱལ་ཁབ་རིམ་པའི་གསར་འགྱུར་པར་སྐྲུན་སྤྱི་ཁང་ནས་འབྲེལ་ཡོད་ཡིག་ཆ་བཀྲམ་སྟེ། ཅི་སྟེ་རྒྱ་ཡིག་གི་དཔར་བསྐྲུན་བརྩམས་ཆོས་ཤིག་ཡིན་ཕྱིན་ཚད་ལྡན་གྱི་རྒྱ་ཡིག་དང་བརྡ་རྟགས་བཀོལ་རྒྱུ་ལས། དབྱིན་ཡིག་གི་ཐ་སྙད་སོགས་ཕྱི་ཡོང་གི་སྐད་དང་ཡི་གེ། ད་དུང་དྲ་བའི་སྐད་བརྡ་སོགས་བཀོལ་རྒྱུར་སྔོན་འགོག་བྱ་དགོས་ཞེས། རྒྱ་ཡིག་འབྲི་ཀློག་ལ་དག་གཙང་དང་གྲ་འགྲིག་ཡོང་རྒྱུར། ཆེས་མཐོའི་སྲིད་འཛིན་དབང་ཆས་ཐད་ཀར་ཐེ་ཇུས་ནན་མོ་བྱས་འདུག འདི་ལ་རྒྱའི་དཔྱད་བརྗོད་པ་མི་ཉུང་བ་ཞིག་གིས་དོགས་སློང་ཡང་བྱེད་ཀྱིན་འདུག་མོད། འོན་ཀྱང་ཁོ་ཚོས་རང་གི་སྐད་དང་ཡི་གེར་སྲུང་སྐྱོབ་བྱེད་པའི་ཐུན་མོང་གི་ཀུན་སློང་སྔོན་དུ་སོང་ཡོད་པ་ཚེགས་མེད་ཤེས་ཐུབ། ད་དུང་ཨ་རིའི “TheNextWeb” ཟེར་བའི་དྲ་ཚིགས་ཤིག་གིས་སྡོམ་རྩིས་བརྒྱུད་ཚོད་དཔག་བྱས་པ་ལྟར་ན། འབྱུང་འགྱུར་ལོ་ལྔ་ཡི་ནང་དུ་རྒྱ་ཡིག་ནི་དབྱིན་ཡིག་ལས་འཕར་བརྒལ་བྱས་ཏེ། འཛམ་གླིང་མཉམ་སྦྲེལ་དྲ་རྒྱའི་མངའ་བདག་ཏུ་འགྱུར་བར་ཐེ་མི་ཚོམ་ཟེར། བདག་གིས་བཤད་འདོད་པ་ནི། འདི་ལྟའི་ཡི་གེ་སྟོབས་དང་ལྡན་པ་ཞིག་ཀྱང་ཉམས་ཞན་ལ་དོགས་ཏེ་སྲུང་སྐྱོབ་བྱེད་ཀྱིན་ཡོད་ན། འུ་བུ་ཅག་གི་ཉམ་ཆུང་བའི་ཀ་མད་སུམ་ཅུ་ལ་ད་དུང་འཚོ་བའི་གོ་གླགས་ག་ཙམ་ཡོད་སྲིད། སྒོས་སུ་ད་ལོ་ནས་བཟུང་། སློབ་གསོའི་སྐད་ཡིག་མ་ལག་སྤྱོད་སྒོ་ལས་དམའ་རུ་དབབ་པ་ཡིན་ན། ད་ནི་ཞང་ཞུང་གི་བར་དུ་ཁུངས་གཏུགས་ན་མི་ལོ་ཁྲི་ཕྲག་གི་ལོ་རྒྱུས་ཡོད་པའི་ཡི་གེ་འདིའི་འཁྲབ་ཡོལ་སུམ་མགོ་བརྩམས་བྱུང་བ་ཡིན་ནམ། དེ་བས་ཆུང་དུ་བཤད་ན་ཤད་ནི་ཡི་གེ་དང་སྐད་ཆའི་གཅོད་རྟགས་ཙམ་རེད་མོད། འོན་ཏེ་ཆེ་རུ་བཤད་ན། དེ་ནི་རྩྭ་སྐྱ་ལུང་པ་གང་གི་མདའ་རུ་མེ་སྟག་དམར་ཚུབ་ཚུབ་ཅིག་སྐུང་སྟེ་བཞག་ཡོད་པ་དང་ཡང་ཀུན་ནས་མཚུངས་སྙམ།
ཁ་མཚར་ནག་པོའི་བྲོ་བ་འཐུལ་བ་ཞིག་ལ། 《དག་ཡིག》འདིའི་ཤོག་གྲངས786ཏུ “ཤད”ལ“བོད་ཡིག་གི་ཚིག་མཚམས་སོགས་མཚོན་པའི་རྟགས་ཤིག་གི་མིང་སྟེ,དེ་ལ་ཆིག་ཤད་དང་ཉིས་ཤད,བཞི་ཤད,སྦྲུལ་ཤད,སྤུངས་ཤད་དམ་རིན་ཆེན་སྤུངས་ཤད,དབུ་ཤད་བཅས་སྣ་ཁ་དྲུག་ཙམ་ཡོད.དེ་རེ་རེ་ལ་འབྲི་དབྱིབས་དང་ཐོབ་ཐང་མི་འདྲ་བ་རེ་ཡོད”ཅེས་འགྲེལ་སྦྱོར་བརྒྱབ་འདུག
དེ་ལ་བདག་གིས་འདྲི་བར་འདོད་པ་ནི། འོ་ན་ཁྱོད་ཀྱིས་ཤེས་བཞིན་དུ་ནོར་འཁྲུལ་ཐེབས་སུ་འཇུག་འདོད་པ་ཡིན་ནམ། དེ་སྔོན“རིག་གསར”སྐབས“གསར་བརྗེའི་འཐབ་གྲོགས”ཀྱིས་གོ་སླ་བའི་ཕྱིར། འ་ཅག་གི་རྣམ་དབྱེ་དྲུག་པའི་ཕྲད་ལྔ་བོ་ཡང“གི”གཅིག་པོར་སླ་སྡུད་བྱས་ལ། འུ་ཚོས་ཀྱང“ཁྱོད་གི་གྲལ་རིམ”། “ང་གི་བློ་མཐུན”།“གཙོ་འཛིན་གི་གསུང་བཏུས”། “མི་དམངས་གི་དགྲ་བོ”ལྟ་བུའི་ལྡབ་ལྡིབ་ངག་ཐུན་ཟློ་ཡིན་རིང་ཞིག་འདས་སོང་། འོན་ཏེ་དེ་རིང་འུ་ཚོའི་བྱིས་པ་ཚོ་ཐོག་མར་འཕྲད་སྲིད་པའི་ཚིག་མཛོད 《དག་ཡིག་གསར་བསྒྲིགས》སུ། ད་དུང་དེ་ལྟའི་བོད་ཡིག་ཡ་མ་གཟུགས་ཀྱི་རྭ་རྩེ་རིག་རིག་རྨིག་སྣེ་སོག་སོག་འགུལ་གྱིན་འདུག དེ་ནི་ཅིའི་ཕྱིར་ཡིན་ནམ།
གཉིས་པ། དམར་དྲི།
སྨྱོ་འབོག་དང་དྲན་འཁྲུལ་གྱི་ལོ་བཅུའི་དམར་པོ་ཁྲག་གི་གཡོ་སྐྱོམ་སྐྱི་གཡའ་བ་དེ། མི་དམངས་དུང་ཕྱུར་གྱི་འཇིགས་སྐྲག་ཞེད་སྣང་དང་ཁད་ཀྱིས་རིང་དུ་ཕྱིན་སོང་། འོན་ཏེ་འུ་ཚོའི《དག་ཡིག་གསར་བསྒྲིགས》སུ། མ་རུངས་བདུད་ཀྱི་གཡབ་མོ་ལྟ་བུའི་ཀུ་ཟིང་དེའི་བྲག་ཆ་ད་དུང་འཇགས་ཡོད་ས་མ་རེད། དག་ཡིག་འདི་ལས་བཤུས་པའི་གཤམ་གྱི་མིང་ཚིག་འགྲེལ་སྦྱོར་འདི་དག་གིས་བདག་གི་སྐད་ཆར་བདེན་པ་སྣོན་ཡོང་ཐུབ་པར་སྨོན།
(གསར་བརྗེ)གཉའ་གནོན་མྱོང་མཁན་གྲལ་རིམ་གྱིས་དྲག་པོའི་སྒོ་ནས་སྲིད་དབང་ཕྲོགས་ཏེ,སྤྱི་ཚོགས་ཀྱི་སྲོལ་རུལ་སུངས་རྙིང་བ་རྣམས་བསྣུབས་ནས་སྤྱི་ཚོགས་ཀྱི་ལམ་ལུགས་གསར་བ་ཡར་ཐོན་ཞིག་འཛུགས་པའི་དོན.
འགྲེལ་སྦྱོར་འདིས་ང་ཚོར་བཤད་པ་ནི། གཉའ་གནོན་མྱོང་མཁན་ཚོས་ངེས་པར་དུ་དྲག་པོའི་ཐབས་ལ་བརྟེན་ཏེ་རྒྱལ་ཁ་ལེན་དགོས་ཞེས་པ་དེ་རེད། “མེ་མདའི་ཁ་ནས་ད་གཟོད་སྲིད་དབང་འབྱུང”ཟེར་བའི་དྲག་ཤེད་ཀྱི་བསམ་བློ་དེ་ཡང་འདི་ཡིན་རྒྱུ་རེད། འདིས་ནི། ཞི་བའི་ཐབས་མཆོག་ལ་བརྟེན་ཏེ་དམངས་ལ་རྒྱལ་ཁ་དང་རེ་བ་སྟེར་མཁན་འཕགས་མཆོག་གན་དྷི་དང་ནར་ཞོན་མན་དྷི་ལ། མར་ཐིན་ལུ་སེར་ཁེན། ལྕམ་ཨང་ཧྲན་སོ་ཅི། འཕགས་མ་ཐི་ལེ་ཧྲ་སོགས་ལ་འགྲམ་ལྕགས་ཚ་བེར་བེར་རེ་གཞུས་ཡོད་ཚོད་རེད། དེ་བས་ཀྱང་སེམས་ཁུར་ཡོང་བ་ནི། འདི་ལྟ་བུའི་སྨྲ་བརྗོད་དང་བསམ་བློས་ནི་འུ་ཚོའི་བྱིས་པ་ཚོར་བག་ཆགས་ག་རེ་འཇོག་སྲིད་ཀྱི་རེད། དོན་དུ། དྲག་པོའི་ཐབས་ཟེར་བ་དེ་ནི་གཞན་ཞིག་མ་རེད། དེ་ནི་ལག་ཏུ་མཚོན་ཆ་བཟུང་སྟེ་མི་གསོད་ཁྲག་སྦྱོར་གྱི་ལས་བྱེད་པ་དེ་ལ་ཟེར་བ་རེད།
(གྲལ་རིམ)…… སྤྱི་ཚོགས་རིང་ལུགས་སྤྱི་ཚོགས་སུ་ཐོན་སྐྱེད་རྒྱུ་ཆ་དབང་བའི་ལམ་ལུགས་ཐད་ཀྱི་སྤྱི་ཚོགས་རིང་ལུགས་ཀྱི་སྒྱུར་བཀོད་ཧ་ལམ་གྲུབ་པའི་རྗེས་སུ,ད་དུང་གྲལ་རིམ་དང་གྲལ་རིམ་འགལ་བ,གྲལ་རིམ་འཐབ་རྩོད་བཅས་གནས་སོ. བདག་ལ་གོ་ནོར་ཐེབས་པ་མིན་ན། འགྲེལ་སྦྱོར་འདིས་དེ་རིང་ད་དུང་གྲལ་རིམ་དང་གྲལ་རིམ་འཐབ་རྩོལ་ཡོད་ཚུལ་སྟོན་གྱིན་འདུག འོ་ན་དེ་ནི་འབྱོར་བ་ལྡན་མིན་གྱིས་ཕྱེ་བ་ཡིན་ནམ། དེ་ལྟར་ཡིན་ན་དེ་རིང་གི་འབྱོར་ལྡན་མི་ཉུང་བ་ཞིག་དཔོན་ཐོབ་དང་གཡོ་ཚོང་གིས་འབྱོར་ལྡན་དུ་གྱུར་བ་རེད་ལ། ཡང་འབྱོར་མེད་མི་ཉུང་བ་ཞིག་གོ་སྐབས་འདྲ་མཉམ་མ་བྱུང་བས་འབྱོར་མེད་དུ་གྱུར་སོང་བ་ཡིན་ལས་ཆེ།
(འཐབ་རྩོད)འགལ་བའི་ཕྱོགས་གཉིས་ཀྱི་བར་ལ་མི་མཐུན་པ་བྱུང་ནས,གཅིག་གིས་གཅིག་ལས་རྒྱལ་ཁ་ལེན་པར་བརྩོན་པའི་བྱ་སྤྱོད་ཀྱི་མིང་སྟེ:གྲལ་རིམ་འཐབ་རྩོད|བསམ་པའི་འཐབ་རྩོད་ཅེས་པ་ལྟ་བུ.
དངོས་འབྲེལ་ཅི་རིགས་བརྒྱུད“རིག་གསར”གྱི་བག་ཆགས་གང་འཚམས་ཡོད་པའི་མི་ཞིག་ཡིན་ཚེ།“འཐབ་རྩོད”ཅེས་པའི་མིང་ཚིག་འདི་གོ་མ་ཐག་ཡིད་ལ་འཆར་སྲིད་པ་ནི། འགྲམ་ལྕག་གཞུས། གྱེན་ཐོ་བརྩེངས། རྡག་ཐོས་བརྒྱབ། མཆིལ་ཞགས་འཕངས། གཉའ་བ་བཞོན། མགོ་ལ་ཤོག་ཞྭ་བསྐོན། ལག་པ་རྒྱབ་ནས་བཀྱིག རྐང་པར་ལྕགས་སྒྲོག་བརྒྱབ། སྐེ་ལ་ཤིང་ལེབ་དཔྱངས། ངོ་ལ་ཀྲེ་ནག་བྱུགས། ཁ་ལ་གཅིན་ཁུ་ལྡུད། གསོན་པོ་དུར་ལ་འཇུག བེམ་པོར་དགག་རྒྱག་བྱེད། སྡར་མ་སྨྱོན་པར་གཏོང་། དཔའ་བོ་ལྕེབ་ཏུ་འཇུག ཚེ་འདི་རེད་ཟེར་ན་ཕྱི་མ་ཡིན་འདྲ། ཕྱི་མ་རེད་ཟེར་ན་ཉི་མ་མཐོང་བའི། ལྟ་བ་མིག་གིས་མི་བཟོད་ལ་བསམ་པ་ཡིད་ལ་མི་ཤོང་བའི་ལོ་ཟླ་དེ་རེད། དེ་བས་ཀྱང“འཐབ་རྩོད”དེ“གྲལ་རིམ”དང་སྦྱར་ནས་གླེང་འོང་དུས། ཅི་སྟེ་དྭངས་པའི་ནམ་མཁའི་ངོས་ནས་གློ་བུར་དུ་རལ་གྲི་ཁྲག་ཤན་མ་ཞིག་ཁྱོད་ཀྱི་སྔོན་དུ་ལྷུང་འོང་བ་དང་འདྲའོ།།
ད་དུང་དཔེ་རུ་བཀོད་ན། (ཏང)འབྱོར་མེད་གྲལ་རིམ་གྱི་སྲིད་ཏང. (མི་སྣ)མི་མང་པོའི་ཚབ་བྱེད་ཐུབ་པའི་མི་སྟེ∶སྲིད་གཞུང་གི་མི. (བཙན་རྒྱལ་རིང་ལུགས)ནི་དམག་འཁྲུག་གི་འབྱུང་ཁུངས་ཡིན. (མ་རྩ་རིང་ལུགས)ཀྱིས་ངལ་རྩོལ་པ་གླས་ནས་བཤུ་གཞོག་བྱེད. (སྤྱི་ཚོགས་རིང་ལུགས)འབྱོར་མེད་གྲལ་རིམ་གྱིས་སྲིད་དབང་སྒེར་འཛིན་བྱས་པ་ ཡིན.
གོ་ལ་ཁྱིམ་གཅིག་ཅན་དང་རིག་གནས་སྣ་མང་ཅན། རིགས་ཀུན་མཉམ་གནས་དང་ཞི་བདེ་ལྷན་རྒྱས་སོགས་ཀུན་ཁྱབ་རིན་ཐང་། འགྲོ་བ་མིའི་དཔལ་ཡོན་དང་བདེ་སྐྱིད་ཀྱི་རྨང་རྡོ་དང་སྲོག་ཤིང་དུ་འཛིན་པའི་དུས་རབས་ཉེར་གཅིག་པར། འུ་ཚོར་ད་དུང་འདི་ལྟ་བུའི“ཆབ་སྲིད”ཀྱི་གུ་དོག་པོའི་ན་ཟུག་དང་། “རིང་ལུགས”ཀྱི་ཕྱོགས་ལྷུང་གི་མུ་ཅོར་ཞིག་གང་ནས་ཡོང་བ་ཡིན་ནམ། ཡང་ན་འུ་ཚོ་དོན་དངོས་སུ་ཡང་དེ་འདྲའི་ཁ་རུབ་སྒོ་བསྡམས། དམ་ཕྲུག་འགྲུལ་གཅོད་ཀྱི་ལམ་བར་ཞིག་ན་ད་དུང་མགོ་བོ་མགལ་མེ་ལྟར་འཁོར་གྱིན་ལུས་ཏེ་ཡོད་དམ་ཅི།
གསུམ་པ། རང་ངོ་།
“ལར་སྐྱེས་པའི་མིས་རང་གི་སྐྱེ་རྒྱུད་མ་ཤེས་ན། ནགས་ཁུང་གི་སྤྲེའུ་འདྲ། མི་རང་གི་ཆོ་འབྲང་མ་ཤེས་ན་གཡུ་འབྲུག་ཟོལ་མ་འདྲ། ཡབ་མེས་ཀྱི་ཆེ་དགེ་ཡིག་ཚང་མ་ཤེས་ན། མོན་ཕྲུག་ཡུལ་བོར་དང་འདྲ།” ——《རླངས་ཀྱི་པོ་ཏི་བསེ་རུ》ལས།
འུ་ཚོའི་བརྡ་དག་ཚིག་མཛོད《དག་ཡིག་གསར་བསྒྲིགས》ཀྱིས། མགོ་བརྩམས་པ་ནས་མཇུག་སྒྲིལ་བའི་བར་དུ་རང་གི་སྐྱེ་རྒྱུད་དང་ཆོ་འབྲང་། ད་དུང་ཡབ་མེས་ཀྱི་ཆེ་དགེ་སོགས་སྣང་མེད་ངང་སླ་བཅོས་གསུབ་སྣོག་བྱས་འདུག འོ་ན་ཚིག་མཛོད་ཆུང་ངུ་འདིའམ་ཡང་ན་འདིའི་རྩོམ་སྒྲིག་པ་ལྷན་རྒྱས། ཡང་ན་འདིས་མཚོན་པའི་དེ་རིང་གི་བོད་རིག་གནས་ནི་ནགས་ཁུང་གི་སྤྲེའུ་ཡིན་ནམ། གཡུ་འབྲུག་ཟོལ་མ་ཡིན་ནམ། མོན་ཕྲུག་ཡུལ་བོར་ཡིན་ནམ། གཤམ་ནས། དཔེ་མཚོན་དུ་འགྲོ་བའི་མིང་ཚིག་འགྲེལ་སྦྱོར་འགའ་བཤུ་ཡོང་།
(བོད) རང་རྒྱལ་གྱི་གྲངས་ཉུང་མི་རིགས་ཤིག་སྟེ:བོད་པ|བོད་རིགས|བོད་སྐད|བོད་ཡིག་ཅེས་པ་ལྟ་བུ.
རྒྱ་ནག་གི 《ཞིན་ཧྭ་ཡིག་མཛོད》དང《དེང་རབས་རྒྱའི་སྐད་ཡིག་མིང་མཛོད》སོགས་སུ། “བོད་རིགས་ནི་རང་རྒྱལ་གྱི་གྲངས་ཉུང་མི་རིགས་ཤིག་ཡིན་ལ། བོད་ལྗོངས། མཚོ་སྔོན། ཟི་ཁྲོན། ཀན་སུའུ། ཡུན་ནན་སོགས་སུ་འདུས་སྡོད་བྱས་ཡོད”ཅེས་ལྟོས་བཅས་ཀྱིས་འགྲེལ་སྦྱོར་ཅུང་མི་རྩིང་བ་ཞིག་བརྒྱབ་འདུག དེ་ལས་ལྡོག་སྟེ་རང་གི་སྐད་ཀྱི་མིང་མཛོད་དུ་ཐོན་དུས། བོད་ཅེས་པ་འདི་བྱ་སྒྲོ་བཞིན་བར་སྣང་སྟོང་བར་གཡེང་གིན་ཡོད་པ་ཞིག་མིན་ཚེ། མི་རིགས་ཞེས་པའི་གཟུགས་རགས་པ་དེ་བརྟེན་སའི་ས་གཞི་ཁབ་སྣེ་ཙམ་ཡང་བཤད་མི་འདུག འདིས་ནི་འཛམ་གླིང་སུམ་ཉིས་ས་ལ་དབང་མཛད་མྱོང་སྐད་པའི་བོད་ཅེས་པའི་མི་རིགས་འདིའི་སྐད་དང་ཡི་གེ། ཁྱིམ་དང་ཁབ་སོ། དུར་གྱི་བྱེ་མ་བཞིན་རླུང་གིས་འཁུར་གྱིན་པ་མཚོན་ནམ། རླུང་གི་འུར་སྒྲ་བཞིན་མཁའ་ལ་ཡལ་གྱིན་པ་སྟོན་ནམ།
(བཙད་པོ)རྒྱལ་པོའི་བརྡ་རྙིང.
བོད་ཀྱི་ལོ་རྒྱུས་ལ་མིག་བཤེར་ཕྲན་བུ་བྱེད་མྱོང་མཁན་ཞིག་ཡིན་ཚེ། བཙད་པོ་ནི་གཉའ་ཁྲི་ནས་འུ་དུམ་བཙན་པོའི་བར། ལོ་ངོ་སྟོང་ལ་ཉེ་བའི་རིང་རྒྱལ་རབས་བཞི་བཅུ་ལྷག་གི་གདུང་རྒྱུད་གསེར་གྱི་རི་ཕྲེང་མ་ཉམས་པར་བྱོན་པའི། བོད་སྤྱི་ལ་སྲིད་དབང་བསྒྱུར་མྱོང་བའི་བོད་ཀྱི་རྒྱལ་པོའི་འབོད་མིང་ཡིན་པ་ལོས་རེ་ཤེས། འོན་ཏེ་བཙད་པོ་ཞེས་པའི་ཐ་སྙད་འདིའི་གན་དུ་འབྱོར་དུས། འུ་ཚོ་ཅིའི་ཕྱིར་ངག་ཆག་ཏུ་གྱུར་སོང་བ་རེད། དཔེར་ན། མི་ཚོགས་ཀྱི་གྲས་ནས་རང་གི་ཕ་རྒན་གྱི་མིང་ནས་འབོད་རྒྱུར་ཞེད་པའམ་ཁ་སྐྱེངས་མཁན་གྱི་མི་ཞིག་ལ། དཔྱོད་ཤེས་ཀྱི་བློ་མིག་དང་དྲང་བདེན་གྱི་འཇུག་ལྡོག་ཟེར་བ་ཞིག་གླེང་རྒྱུ་ཡོད་དམ།
(ལྷ་ས)རང་རྒྱལ་བོད་རང་སྐྱོང་ལྗོངས་ཀྱི་གསར་བརྗེའི་ཨུ་ཡོན་ལྷན་ཁང་གནས་སའི་གྲོང་ཁྱེར.
མཚམས་འདི་ནས་བདག་གིས་སྙན་ངག་པ་ན་རོ་ལགས་ཀྱི《དག་ཡིག་གསར་སྒྲིག་ནང་གི་ལྷ་ས》ཞེས་པའི་སྙན་ངག་ཅིག་འགོད་འོང་། འདིས་ཡོད་ཚད་ཤོད་ཐུབ།
ནགས་ཚལ་མེ་ལ་ཤོར་རྗེས སྤྲིན་དཀར་པོ
ཤོག་བུ་ལྡེབ་མ་ཞིག་གི་འཚིག་རོ་ལྟར
ཕུ་ཞིག་བཏབ་ནའང་ཐོར་ལ་ཁད་དུ དེ་ནས
ལྷ་ས་ནི་ཅ་ལག་འགེལ་སའི་གཟེར་མ་ཞིག་སྟེ
ཤོག་ངོས་བརྒྱད་བརྒྱ་དྲུག་ཅུ་རེ་གསུམ་གྱི་བརྟུལ་ཞུགས་འཁུར་ནས
ལོ་ངོ་མང་པོ་འགོར ལོ་ངོ་མང་པོ་འགོར་རྗེས ལྷ་ས
བོད་རང་སྐྱོང་ལྗོངས་ཀྱི་གསར་བརྗེའི་ཨུ་ཡོན་ལྷན་ཁང་གནས་སའི་
གྲོང་ཁྱེར་དེ་ཡིན
ཡིག་འབྲུ་གཉིས་པོ ལྷང་ངེ ལྷན་ནེར ལྷམ་མེར
ཚང་མས་ཤེས་གསལ་རེད། གསར་བརྗེའི་ཨུ་ཡོན་ལྷན་ཁང་ནི་རིག་གསར་སྐབས་ཀྱི་ས་གནས་སྲིད་འཛིན་སྡེ་ཁག་གི་འབོད་མིང་ཞིག་རེད། དེ་ལྟ་ན་འུ་ཚོའི་སྟོད་ཉི་མ་ལྷ་ས་ད་དུང་དེ་ལྟའི་ལོ་ཟླ་ན་ཡོད་དམ་ཅི།
ད་དུང་ཁ་ཤས་སྟབས་བདེར་བཅོས་ཏེ་དཔེ་རུ་དྲངས་ན།
(མཆོད་སྦྱིན)རྨོངས་དད་ཀྱིས་ལྷ་མཆོད་པའི་ཆོ་ག་ཞིག. (དད་པ)ལྷ་འདྲེ་ལ་དད་པ་མི་བྱེད་ལྟ་བུ.ལྷ་སྐུ་ལ་དད་གུས་མི་བྱེད་ལྟ་བུ. (སྲུང་མ)རྨོངས་དད་ཀྱི་བཤད་ལུགས་ལ་མི་ལུས་སྲུང་སྐྱོབ་བྱེད་པའི་ལྷ་ཞིག་གི་མིང. (ཆོས་ལུགས)ཕྱི་རོལ་ཡུལ་ལ་འཕྲུལ་སྣང་སྐྱེས་ཤིང་སྒྲོ་བཏགས་པའི་སེམས་ཀྱི་སྣང་ཚུལ. (ལྷ་ཡུལ)རྨོངས་དད་དུ་བཤད་པའི་དག་པའི་ཞིང. (ལྷ་སྒྲུང)འཆར་ཡན་ཡོད་པས་རྨོངས་དད་དང་གཏན་ནས་མི་འདྲ.
ལར་འུ་ཚོའི་ཆོས་ལུགས་ཀྱི་བྱམས་དང་སྙིང་རྗེ། རྒྱུ་འབྲས་བག་ཡོད་སོགས་ལྟ་བ་སྤྱོད་པ་ནི། དེ་རིང་གི་འགྲོ་མིའི་ཀུན་ཁྱབ་རིན་ཐང་གི་སྲོག་ཏུ་འགྲོ་བཞིན་ཡོད་པས་ན། འུ་ཚོས་མཐའ་གཅིག་ཏུ“རྨོངས་དད”ལྟ་བུའི “རིག་གསར” གྱི་གཏུབ་གྲི་རྟུལ་པོ་དེ་ཀླད་ལ་བསྐོར་གྱིན། ཆོས་དང་འབྲེལ་ཚད་ཚལ་བར་གཤགས་རྐྱང་བྱེད་རྒྱུ་ནི་དེ་འདྲའི་ལས་སླ་མོ་ཞིག་གཏན་མིན་པ་འདྲ།
བཞི་པ། ཧབ་ཐོབ།
བོད་ཀྱི་འདབ་ཆགས་ཞིབ་འཇུག་པ་འཇུ་བཀྲ་ཤིས་བཟང་པོས། མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་ཀྱི“མི་ཚེའི་གཏམ་གླེང”ལེ་ཚན་གྱི་བཅར་འདྲི་དང་དུ་ལེན་དུས། བོད་ལ་ཆེད་ལས་ངོས་ཀྱི་སྲོག་ཆགས་སྲུང་སྐྱོབ་བྱེད་མཁན་མེད་རུང་། བོད་མི་ཚང་མ་རང་བཞིན་གྱི་སྲོག་ཆགས་སྲུང་སྐྱོབ་བྱེད་མཁན་ཡིན་ལ། དེ་བཞིན་བོད་ཡུལ་ཧྲིལ་པོ་ཡང་། མ་བཅོས་རང་བཞིན་དུ་གྲུབ་ཡོད་པའི་སྲོག་ཆགས་སྲུང་སྐྱོབ་ར་བ་ཞིག་ཡིན་པའི་སྐོར་གླེང་འདུག སྲིད་དང་འབྱོར་བའི་ཐད་གཞན་དང་བསྡུར་ཐབས་ཡེ་མེད་རུང་། འདི་ལྟའི་རི་སྐྱེས་དང་སྐྱེ་ཁམས་ལ་གཅེས་སེམས་འཛིན་པའི་མི་རིགས་ཐུན་མོང་གི་འདུ་ཤེས་ཡག་པོ་དེ་འདྲ་ཡོད་པ་ཡང་ཇི་འདྲའི་ངོམ་དུ་རི་བ་ཞིག་རེད་ཨང་། ཡིན་ན་ཡང《དག་ཡིག་གསར་བསྒྲིགས》ནང་། དཔལ་འབྱོར་དང་གསོ་བ་རིག་པ་སོགས་ཀྱི་མིང་ཐོག་ནས་མཛེས་པའི་རི་སྐྱེས་ཤིན་ཏུ་མང་པོ་ཞིག་ལ། འུ་ཚོའི་བཟའ་རྔམ་གྱི་མཆེ་བ་གཙིགས་ཤིང་སྡེར་མོ་བགྲད་འདུག འུ་ཚོའི་གཏིང་གི་གདོན་འདྲེའི་ཆ་དེ་སྙན་པའི་ངག་གིས་ཡོངས་སུ་སད་དུ་བཅུག་འདུག
(ཤྭ་རྭ) ཤྭ་བའི་རྭ་གསར་སྐྱེས་སྙི་ཞིང་ཁྲག་མང་བ་ཐོག་ན་སྤུ་ཆུང་ཡོད་པ་ལ་བོག་རྭའམ་ཁྲག་རྭ་ཟེར་ཞིང་སྨན་མཆོག་ཅིག་ཡིན.
(གླ་རྩི)རི་དྭགས་གླ་བ་ཕོའི་ལྟེ་བ་ནས་བྱུང་བའི་རྫས་ནག་པོ་དྲི་བཟང་གི་རྒྱུ་དང་སྨན་བཟང་པོ་ཞིག་ཡིན.
(གཙོད་རུ)ནི་གཙོད་ཀྱི་རྭ་སྟེ,སྨན་བཟང་པོ་ཞིག་ཡིན.
(སྟག)རུས་པ་ནི་སྨན་མཆོག་ཡིན.
(དོམ)དོམ་མཁྲིས་ནི་སྨན་མཆོག་ཅིག་ཡིན.
སྤྱི་ལོ2004ལོའི་ཟླ8པའི་ཚེས28ཉིན། 《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་རི་སྐྱེས་སྲོག་ཆགས་སྲུང་སྐྱོབ་ཁྲིམས་ཡིག》བསྒྲགས་ལ། དེའི་རྗེས་ནས་པར་སྐྲུན་བྱས་པའི་རྒྱའི་ཡིག་མཛོད་དང་ཚིག་མཛོད་དག་ཏུ། གཅན་གཟན་རི་དྭགས་འདབ་ཆགས་སོགས་རི་སྐྱེས་སྲོག་ཆགས་ངོས་འཛིན་བྱེད་དུས། ཤ་ནི་ཁ་ལ་ཞིམ་ཞིང་མངར། རུས་ནི་སྨན་གྱི་མཆོག པགས་པས་ལྭ་བ་བཟོ་ཆོག་ལྟ་བུའི་སྔོན་ཆད་ཀྱི་བརྐམ་སྲེད། འགྲམ་ཆུ། ཧེབ་ཤ་སོགས་ཕྱིར་མངོན་བྱས་ཡོད་པའི་ཐ་སྙད་དག་གཙང་འཕྱག་བཟོས་ལ། ཤུལ་དུ་རྒྱལ་ཁབ་ཀྱི་རིམ་པ་གང་གི་སྲུང་སྐྱོབ་སྲོག་ཆགས་ཡིན་པ་དང་། གཤིས་ཀ་དང་འཚོ་ལུགས། འཚོ་ཡུལ་དང་ད་ཡོད་ཀྱི་གྲངས་ཀ། ད་དུང་རྒྱུད་འཆད་ལ་ཉེ་བའི་སྲོག་ཆགས་རིགས་ཤིག་ཡིན་ཚེ་དེ་མཚུངས་ཀྱི་གཅེས་སྲུང་བྱེད་དགོས་པའི་ཉེན་བརྡ་བརྒྱབ་འདུག འོན་ཏེ་འུ་ཚོའི《དག་ཡིག་གསར་བསྒྲིགས》སུ་མཛེས་ལ་ཉམ་ཆུང་བའི་རི་སྐྱེས་དེ་དག་ད་དུང་སྔོན་ཆད་ལྟར་སྨན་གྱི་རིལ་བུ་བཟོ་སྤྱད་ཙམ་དུ་མཐོང་བ་ལས། ན་ཚ་བདེ་སྡུག་འུ་ཚོ་མི་དང་འདྲ་བར་ཡོད་པའི་ཚེ་སྲོག་ཅིག་ཡིན་པའི་འདུ་ཤེས་རྩ་བ་དྲུངས་ན་མི་འདུག
གཙང་སྨྱོན་གྱི་མི་ལའི་རྣམ་མགུར་ཁྱི་ར་རས་པ་དང་མཇལ་བའི་སྐོར་ན“ཤྭ་བ་དགོ་བ་གནའ་བ་གསུམ། འདི་གསུམ་མི་ལའི་སྒོ་ཕྱུགས་ཡིན། … གཡི་དང་འཕར་བ་སྤྱང་ཀི་གསུམ། འདི་གསུམ་མི་ལའི་སྒོ་ཁྱི་ཡིན། … བྱ་འཇོལ་མོ་གོང་མོ་རྒོད་པོ་གསུམ། འདི་གསུམ་མི་ལའི་ཁྱིམ་བྱ་ཡིན། … སྤྲ་དང་སྤྲེའུ་མི་དྲེད་གསུམ། འདི་གསུམ་མི་ལའི་རྩེ་གྲོགས་ཡིན། …”ཞེས་པའི་མགུར་མ་ཡིད་དགའ་བ་ཞིག་འདུག བདག་གིས་སེམས་ན། འགྲོ་དྲུག་མ་རུ་སྒོམ་པའི་རྗེ་མི་ལའི་དགེ་སྦྱོང་གི་གདེང་དེ་འདྲ་སྲིད་མཐའ་ཙམ་ཡིན་རུང་། འུ་ཚོས་ཀྱང་དེར་ཅི་ནུས་ཀྱིས་རྗེས་སུ་ཡི་རངས་སྒོམ་སྟེ། མཛེས་སྡུག་ཡིད་དུ་འོང་བའི་རང་བྱུང་རི་སྐྱེས་ཀྱི་ཚོགས། རང་གི་ནད་ག་གེ་མོ་ཞུ་བྱེད་ཀྱི་སྨན་རིལ་ཁོ་ན་ཞིག་ཡིན་མིན་ལ་བསམ་བློ་བཏང་ན་ཅིས་མི་ཆོག
ལྔ་པ། མཇུག་བྱང་།
མདོར་དྲིལ་ན། 《དག་ཡིག་གསར་བསྒྲིགས》 འདིའི་སྨྲ་བརྗོད་དང་བསམ་བློ་ནི་སྔར་མུས་བཞིན། “བཟོ་ཞིང་དམག”གིས“མ་རྩ་རིང་ལུགས”རྡུལ་དུ་བརླག་པའི་བྲག་ཆ་དང་། “སྤྱི་ཚོགས་རིང་ལུགས”ཀྱིས“ལྷ་འདྲེ་གདོན་བགེགས”མགོ་མཇུག་བསྒྱུར་བའི་མིག་འཕྲུལ་ན་ལུས་ཏེ་མེད་པར་བདག་གིས་མི་སྙམ།
གཞན། ཚན་རྩལ་འཕེལ་འགྱུར་དང་བསྟུན་ནས་འཛམ་གླིང་གོ་ལའི་ཁྱོན་གྱི་སྲིད་འབྱོར་རིག་གསུམ་གྱི་སྒྲིག་གཞིར་ཡང་འགྱུར་བ་བྱུང་དང་འབྱུང་བཞིན་ཡོད་ལ། 《དག་ཡིག》 འདིར་དེ་འབྲེལ་གྱི་བརྡ་གསར་བ། དཔེར་ན་འཕུར་སྐར། དྲ་རྒྱ། གློག་རྡུལ། ཆ་འཕྲིན་ལྟ་བུའི་ཁྱབ་ཁོངས་ཀྱི་བརྡ་ཆད་གསར་བ་ཡང་ངེས་ཅན་ཞིག་སྡུད་པར་བྱེད་རྒྱུ་འོས་སུ་ཆེ་སྙམ། ད་དུང་མཇུག་ཏུ་བཀོལ་ཡོད་པའི《སྤྱི་ལོ་དང་རབ་བྱུང་གི་རེའུ་མིག》ཀྱང་སྤྱི་ལོ1986ནས་མཚམས་བཞག་སྟེ་མི་ལོ་ཉི་ཤུ་ལྷག་སོང་འདུག བསམ་གཏན་ལགས་ཀྱི་ཚིགས་བཅད་དེའི་ནང་གི“མར་ལེ་རིང་ལུགས་སྦྱང་བའི་རྟོགས་པ་དམན”ལྟ་བུའི་ཚིག་རྐང་ཡང་སྐབས་དེར་མ་གཏོགས་དེ་རིང་བལྟས་ན་དགོད་བྲོ་བ་ཞིག་རེད། “ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་དབུ་བརྙེས་ནས་ལོ་འཁོར་སུམ་ཅུ་ལོན་པར་ལེགས་སྐྱེས་སུ་ཕུལ་བ་ལགས”ལྟ་བུའི་སྐད་ཆ་ཡང་། ལྟོས་བཅས་ཀྱིས་ལྷུག་གཏོང་དང་རྟོགས་སད་འབྱུང་བཞིན་པའི་དུས་རབས་འདི་དང་ལོ་རབས་འདིའི་རིན་ཐང་ལྟ་བའི་ངོས་སུ་བཞག་སྟེ་བལྟས་ན། མདོ་མེད་གཅམ་བུའི་ཚིག་ཏུ་མི་འགྲོ་བའི་ངེས་པ་ཡང་མི་འདུག་སྙམ། རྒྱུ་མཚན་ནི་གོང་སྨྲས་ཀྱི་བརྡ་ཆད་དེ་དག་གིས་ཁྲག་དྲི་དྲོ་བའི་ལོ་ཟླ་རིང་མོ་དེ་མཚོན་ལ། དེ་བས་ཀྱང་ཁྲག་དྲི་དེས་དེ་རིང་གི་ཆར་ཁྱོད་ཀྱི་ཀྲུང་ཧྭར་ཡང་སྐྱུག་མེར་བཟོ་མི་ཡོང་གྲང་།
སྤྱིར་ན། 《དག་ཡིག་གསར་བསྒྲིགས》ཀྱི་པར་གཞི་ལེགས་སྒྲིག་གསར་བཅོས་བྱེད་རྒྱུ་ནི་བོད་ཡིག་སློབ་མཁན་ཡོངས་ཀྱི་སེམས་ཀྱི་རེ་བ་ཡིན་པ་བསྙོན་དུ་མེད།
ངལ་གསོ།
མིད་དུ་ཉ་རུས་མིག་ལ་ཚེར་མ་བཞིན།།
འཁྱོག་པའི་གཏམ་ལ་དགའ་བ་མི་སྐྱེ་བས།།
“དག་ཡིག་གསར་བསྒྲིགས”མ་དག་ཡི་གེ་རུ།།
གླེང་བར་རྒན་དག་མི་དགྱེས་མེད་པ་ཞུ།།
(རྩོམ་འགན་པ། རྟ་མགྲིན)


text:
དེ་རིང་ཕྱི་ཚེས་ ༡༤ ཉིན་བོད་ཀྱི་གློག་བརྙན་བཟོ་སྐྲུན་པ་བཙོན་ཟུར་དོན་གྲུབ་དབང་ཆེན་ལགས་ལ་ཨ་རིའི་གྲོས་ཚོགས་སུ་ཉན་ཞིབ་གནང་གི་ཡོད་པ་རེད།
ཟླ་འདིའི་ཕྱི་ཚེས་ ༩ ཉིན་བོད་ཀྱི་ཆབ་སྲིད་བཙོན་ཟུར་དོན་གྲུབ་དབང་ཆེན་ལགས་ཨ་རིའི་རྒྱལ་ས་ཝ་ཤིང་ཊོན་དུ་བོད་དོན་དྲིལ་བསྒྲགས་ཆེད་ཕེབས་འབྱོར་བྱུང་ཡོད་པ་དང་བསྟུན། ཟླ་འདིའི་ཕྱི་ཚེས་ ༡༢ ཉིན་བྱང་ཨ་རིའི་སྐུ་ཚབ་དོན་གཅོད་ཁང་གིས་ཁོང་ཨ་རིར་བདེ་འབྱོར་གྱིས་ནང་མི་མཉམ་འཛོམས་བྱུང་བ་དང་། མིང་དོན་མཚུངས་པའི་རང་དབང་ཐོབ་པར་བཀྲིས་བདེ་ལེགས་ཀྱི་འཚམས་འདྲིའི་གསོལ་སྟོན་ཞིག་གྲ་སྒྲིག་གནང་ཡོད་པ་དང་། འཚམས་འདྲིའི་གསོལ་སྟོན་ཏོག་སྐུ་ཚབ་དོན་ཁང་གི་ལས་བྱེད་རྣམས་དང་། ས་གནས་བོད་རིགས་སྤྱི་མཐུན་ཚོགས་པ། ས་གནས་བོད་ཀྱི་གཞོན་ནུ་ལྷན་ཚོགས། རྒྱལ་སྤྱིའི་བོད་དོན་ལས་འགུལ་ཁང་། ཨེ་ཤ་ཡ་རང་དབང་རླུང་འཕྲིན་དང་། ཨ་རི་བོད་སྐད་རླུང་འཕྲིན་ཁང་གི་འགན་འཛིན་བཅས་ཝ་ཤིང་ཊོན་སྒྲི་སིལ་ཁུལ་གྱི་གཞུང་དང་། གཞུང་འབྲེལ་མ་ཡིན་པའི་སྐུ་ཚབ་རྣམས་མཉམ་ཞུགས་གནང་ཡོད་འདུག
སྐུ་ཚབ་དོན་གཅོད་དངོས་གྲུབ་ཚེ་རིང་ལགས་ནས་འཚམས་འདྲིའི་གསོལ་སྟོན་གྱི་གོང་ལ་དོན་གྲུབ་དབང་ཆེན་ལགས་ཟུར་དུ་མཇལ་སྟེ་ཞིབ་ཕྲའི་བཀའ་མོལ་གནང་ཞིང་། བོད་མིའི་སྒྲིག་འཛུགས་ཀྱི་ངོས་ནས་ཕྱག་རོགས་ཇི་དགོས་གང་ཐུབ་ཞུ་རྒྱུ་ཡིན་པས་དེ་དོན་ནང་ལྷུག་ཏུ་གསུང་གནང་ཡོང་བའི་དགོངས་པ་གསལ་སྟོན་གནང་བ་དང་འབྲེལ་དཀར་གཙང་གི་མཇལ་དར་དང་། ༧གོང་ས་༧སྐྱབས་མགོན་ཆེན་པོ་མཆོག་གི་མཚན་རྟགས་འཁོད་པའི་ས་ཁྱི་ལོའི་ལོ་གསར་གྱི་ཤིས་ཤོག་དང་། ༧གོང་ས་མཆོག་གི་མཛད་པ་མཚོན་པའི་ ༢༠༡༨ ལོའི་ལོ་ཐོ་གནང་སྟེ་བོད་མིའི་སྒྲིག་འཛུགས་ཀྱི་འཚམས་འདྲི་མཚོན་པ་གནང་ཡོད་འདུག
འཚམས་འདྲིའི་གསོལ་སྟོན་ཐོག་སྐུ་ཚབ་དོན་གཅོད་དངོས་གྲུབ་ཚེ་རིང་ལགས་ཀྱིས། དོན་གྲུབ་དབང་ཆེན་ལགས་ཀྱིས་རང་ཉིད་ཡོངས་སུ་བློས་བཏང་གིས་གཞིས་ལུས་རྒྱ་ཆེའི་མང་ཚོགས་ཀྱིས་མངོན་འདོད་གསལ་པོར་མཚོན་པའི་གློག་བརྙན་འཇིགས་བྲལ་བཟོ་སྐྲུན་གནང་བ་འདིས་རྒྱལ་སྤྱིའི་ཐོག་བོད་དོན་དྲིལ་བསྒྲགས་ལ་ཧ་ཅང་གི་ཕན་ཐོགས་ཆེན་པོ་བྱུང་ཡོད། དེའི་རྐྱེན་གྱིས་ཁོང་རྒྱ་གཞུང་བཙོན་ཁང་ནང་དཀའ་སྡུག་ཚད་ལས་འདས་པ་མྱངས་དགོས་བྱུང་ཡང་། རྒྱལ་སྤྱིའི་གཞུང་དང་གྲོས་ཚོགས། བོད་དོན་རྒྱབ་སྐྱོར་ཚོགས་པ། བོད་མིའི་སྒྲིག་འཛུགས་བཅས་ཀྱིས་གང་ཐུབ་འབད་བརྩོན་གནང་བར་བརྟེན། ད་ལྟ་དངོས་སུ་རང་དབང་ཐོབ་སྟེ་ཨ་རིའི་ལུང་པར་ནང་མི་མཉམ་འཛོམས་བྱུང་བ་ནི་བོད་མི་ཙམ་མ་ཟད། བོད་ཀྱི་བདེན་དོན་འཐབ་རྩོད་ལ་རྒྱབ་སྐྱོར་གནང་མཁན་ཚང་མ་དགའ་འོས་པ་ཞིག་ཡིན། ཞེས་གསུངས་སྟེ། དོན་གྲུབ་དབང་ཆེན་ལགས་ཀྱིས་གཙོས་བོད་བསྟན་སྲིད་མི་རིགས་ཀྱི་དོན་དུ་སྐུ་ངལ་བཀྱོན་མཁན་གཞིས་བཞུགས་བོད་མི་རྣམས་ཀྱི་སྙིང་སྟོབས་ལ་ཚད་མཐོའི་གདེང་འཇོག་གནང་།
དོན་གྲུབ་དབང་ཆེན་ལགས་ཀྱིས་བོད་མིའི་སྒྲིག་འཛུགས་ཀྱི་ཡ་གྱལ་བྱང་ཨ་རི་སྐུ་ཚབ་དོན་གཅོད་ཁང་ནས་དེ་རིང་གུས་པར་ཆེ་བསྟོད་ཀྱི་གསོལ་སྟོན་གྲ་སྒྲིག་གནང་བར་ཐུགས་རྗེ་ཆེ་ཞུས་པ་དང་། ཡོང་རྒྱུ་བསྡད་པའི་ཉིན་ཤས་ནང་གྲོས་ཚོགས་སུ་ཉན་ཞིབ་དང་། གྲོས་ཚོགས་ཀྱི་འཐུས་མི་མཇལ་འཕྲད་སོགས་ཀྱི་སྐབས་བོད་ནང་གི་གནས་སྟངས་དང་། རང་ཉིད་བཙོན་དུ་བསྡད་རིང་གི་མྱོང་ཚོར་དངོས་རྣམས་འགྲེལ་བརྗོད་ཞིབ་ཕྲ་བྱ་རྒྱུ་ཡིན་ཞེས་བརྗོད་འདུག
ཕྱི་ཚེས་ ༡༣ ཉིན་གྱི་ཉིན་རྒྱབ་ཆུ་ཚོད་ ༤ པའི་ཐོག་ཡུན་རིང་བོད་དོན་ལ་རྒྱབ་སྐྱོར་གནང་མཁན་ཨ་རིའི་གྲོས་ཚོགས་འཐུས་མི་ཇེམ་སི་མེག་གྷོ་ཝིན་(James McGovern)མཆོག་གིས་ཁོང་གི་ལས་ཁུངས་སུ་དོན་གྲུབ་དབང་ཆེན་ཟུར་མཇལ་སྣེ་ལེན་གནང་ཞིང་། གདན་ཞུས་ལྟར་བྱང་ཨ་རི་སྐུ་ཚབ་དོན་གཅོད་དངོས་གྲུབ་ཚེ་རིང་ལགས་དང་། རྒྱ་རིགས་འབྲེལ་མཐུད་པ་ཀུན་དགའ་བཀྲིས་ལགས། རྒྱལ་སྤྱིའི་བོད་དོན་ལས་འགུལ་ཁང་གི་འགན་འཛིན་མ་ཐེའོ་མ་ཁཱ་སི། འགན་འཛིན་གཞོན་པ་བུ་ཆུང་ཚེ་རིང་ལགས། དོན་གྲུབ་དབང་ཆེན་ལགས་ཀྱི་ལས་རོགས་སུད་སིར་གནས་སྡོད་འཇམ་དབྱངས་ཚུལ་ཁྲིམས་ལགས། ལོན་ཌོན་དུ་གནས་སྡོད་བདེ་ཆེན་སྤེན་པ་ལགས་བཅས་མཉམ་ཞུགས་གནང་ཡོད་འདུག
སྐབས་དེར་གྲོས་ཚོགས་འཐུས་མི་ཇེམ་སི་གྷོ་ཝིན་མཆོག་གིས་ཐོག་མར་དོན་གྲུབ་དབང་ཆེན་ལགས་བདེ་ཐང་ངང་ཨ་རིར་ཕེབས་ཐུབ་པར་འཚམས་འདྲིའི་བཀྲིས་བདེ་ལེགས་ཞུས་པ་དང་འབྲེལ། བོད་དང་བོད་མིར་རྒྱབ་སྐྱོར་ཞུ་རྒྱུ་ནི་ངའི་དམ་བཅའ་ཡིན། ཁོང་དང་གྲོས་ཚོགས་ཀྱི་འཐུས་མི་ཁག་ཅིག་སྔ་ལོར་རྒྱ་ནག་དང་། བོད་དུ་ཕེབས་སྐབས་ཐུག་འཕྲད་བྱུང་བའི་རྒྱ་དཔོན་རྣམས་ལ་ཨ་རིའི་གྲོས་ཚོགས་ཀྱི་ངོས་ནས་ག་དུས་ཡིན་རུང་༧གོང་ས་མཆོག་ལ་རྒྱབ་སྐྱོར་ཡོད་པ་དང་། བོད་མི་མང་གི་བདེ་སྡུག་ལས་དབང་ལ་སེམས་འཁུར་དང་བོད་མི་མང་ལ་ཡིད་ཆེས་བྱེད་ཀྱི་ཡོད་པ་ནན་བརྗོད་གནང་བའི་སྐོར་དང་། ད་དུང་ཡང་ག་རེ་བྱེད་ཐུབ་ཡག་ཡོད་མེད་གསུང་རོགས་གནང་ཞེས་བོད་དང་བོད་མིར་སེམས་གཏིང་ནས་གདུང་སེམས་མཉམ་བསྐྱེད་དང་། རྒྱབ་སྐྱོར་ཡོད་པའི་རྣམ་པ་ཤུགས་ཆེན་བསྟན་གནང་ཡོད་པ་དང་། སྐུ་ཚབ་དོན་གཅོད་ལགས་ནས་གོ་སྐབས་འདི་བརྒྱུད་རིང་མིན་རྒྱལ་སྤྱིའི་གྲོས་ཚོགས་ཀྱི་བོད་དོན་རྒྱབ་སྐྱོར་ཚོགས་པའི་ཚོགས་ཆེན་བསྐོང་ཚོགས་གནང་གི་ཡོད་པ་དེའི་སྐབས་སྐུ་ཞབས་ཇེམ་སི་མེག་གྷོ་ཝིན་མཆོག་ཕེབས་གནང་ཡོང་བའི་གདན་ཞུ་གནང་ཞིང་། གལ་སྲིད་ཨ་རིའི་གྲོས་ཚོགས་ཀྱི་ཚོགས་འདུའི་སྐབས་དང་འཁེལ་ནས་ཕེབས་མ་ཐུབ་པ་བྱུང་ཚེ། བརྙན་འཕྲིན་གྱི་གསུང་འཕྲིན་གནང་སྐྱོང་ཡོང་བའི་རེ་སྐུལ་ཡང་གནང་ཡོད་པ་རེད།
སྐབས་དེར་དོན་གྲུབ་དབང་ཆེན་ལགས་ནས་སྐུ་ཚབ་ཇེམ་སི་མེག་གྷོ་ཝིན་མཆོག་གིས་དབུས་ཨ་རིའི་གྲོས་ཚོགས་ཀྱིས་བོད་ལ་རྒྱབ་སྐྱོར་ཤུགས་ཆེན་གནང་གི་ཡོད་པ་དང་། ལྷག་པར་དུ་ཇེམ་སི་མེག་གྷོ་ཝིན་མཆོག་ནས་རྒྱབ་སྐྱོར་ཤུགས་ཆེན་པོ་གནང་གི་ཡོད་པ་ང་སོགས་བོད་མི་མང་གིས་གསལ་པོ་ཤེས་ཀྱི་ཡོད། ང་རང་རང་དབང་ལུང་པར་སླེབས་ཐུབ་ཡོད་ཀྱང་། ད་དུང་དཀའ་སྡུག་མྱངས་དང་མྱོང་བཞིན་པའི་བོད་ཀྱི་ཆབ་སྲིད་བཙོན་པ་དང་། གཞིས་ལུས་མི་མང་གི་བདེ་སྡུག་སླད་སྔར་ལས་ཤུགས་ཆེ་བའི་རྒྱབ་སྐྱོར་གནང་རོགས་གནང་། དེ་ནི་གཞིས་ལུས་མང་ཚོགས་ཀྱི་རེ་བ་ཡིན་ཞེས་བརྗོད་ཡོད་འདུག
དེ་རིང་ཕྱི་ཚེས་ ༡༤ ཉིན་དོན་གྲུབ་དབང་ཆེན་ལགས་ལ་གྲོས་ཚོགས་སུ་ཉན་ཞིབ་དང་། དེའི་རྗེས་བོད་དོན་རྒྱབ་སྐྱོར་བ་ལྕམ་ནན་སི་པི་ལོ་སི་(Nancy Pelosi )མཆོག་ནས་དོན་གྲུབ་དབང་ཆེན་ལགས་ལ་གྲོས་ཚོགས་སུ་སྣེ་ལེན་གནང་གི་ཡོད་པ་དང་།་སྐབས་དེར་སྐུ་ཚབ་དོན་གཅོད་གདན་ཞུས་ལྟར་ཕེབས་གཏན་འཁེལ་ཡོད་འདུག
ཆབ་སྲིད་བཙོན་ཟུར་དོན་གྲུབ་དབང་ཆེན་ལགས་ནས་བོད་ནང་གི་གནས་སྟངས་དངོས་མཚོན་པའི་གློག་བརྙན་འཇིགས་བྲལ་བཟོ་སྐྲུན་གནང་བའི་རྐྱེན་གྱིས་རྒྱ་ནག་གི་བཙོན་དུ་ཚུད་ནས་རང་གི་ལུས་ཐོག་ཏུ་དཀའ་སྡུག་དངོས་སུ་མྱངས་བ་རྣམས་བཙན་བྱོལ་བོད་མི་རྣམས་ཀྱིས་ཤེས་རྟོགས་ཐུབ་པའི་ཆེད། ཨ་རིའི་ནིའུ་ཡོག་དང་། མི་ནི་སུད་ཌར་སོགས་བྱང་ཨ་རིའི་བོད་རིགས་འདུས་སྡོད་མང་བའི་ས་ཁུལ་ཁག་ཏུ་རིམ་བཞིན་གནས་སྟངས་ངོ་སྤྲོད་གནང་བར་ཕེབས་ཐུབ་རྒྱུར་སྐུ་ཚབ་དོན་གཅོད་ཁང་ནས་ལས་རིམ་གོ་སྒྲིག་གནང་བཞིན་ཡོད་པ་རེད།
གནས་ཚུལ་མཁོ་གཏོང་བ་སྐུ་ཚབ་དོན་གཅོད་ཁང་གི་རྒྱ་རིགས་འབྲེལ་མཐུད་པ་ཀུན་དགའ་བཀྲ་ཤིས་ལགས།


text:
བོད་ཀྱི་ལོ་རྒྱུས་སྟེང་མཛད་རྗེས་ཆེ་བའི་བློན་ཆེན་མགར་ཁྲི་འབྲིང་།
དངུལ་རྭའི་བཟོད་པ།
རང་རེའི་བོད་ཀྱི་དེབ་ཐེར་སྔོན་མ་རྣམས་སུ་མགར་སྟོང་བཙན་ཡུལ་བཟུང་གི་སྐོར་མང་པོ་ཞིག་ཐོར་བཀོད་ཡོད་པ་ལས་མཛད་རྗེས་ཆེ་བའི་བློན་ཆེན་མགར་ཁྲི་འབྲིང་གི་སྐོར་ཕལ་ཆེར་མིང་ཙམ་ལས་བཀོད་མེད། སྟབས་ལེགས་པ་ཞིག་ལ་ཏུན་ཧོང་ནས་ཐོན་པའི་ལོ་རྒྱུས་ཀྱི་ཡིག་རིགས་དག་སོར་རྩེར་འབྱོར་བ་ནས། ལོ་རྒྱུས་ཞིབ་འཇུག་ལ་བློ་ཁ་ཕྱོགས་པའི་མཁས་པ་རྣམས་ལ་ཞིབ་འཇུག་གི་སྟོང་ཆ་ཆེན་པོ་ཞིག་སྐོང་ཐུབ་པར་གྱུར། དེ་དང་མཉམ་པོར་རྒྱ་ནག་གི་སྔོན་གྱི་ཡིག་ཚང་དག་ཏུ་འཁོད་པའི་བློན་ཁྲི་འབྲིང་གི་སྐོར་བཀོད་ཡོད་པ་དག་ཀྱང་ཏུན་ཧོང་ཡིག་ཚང་དང་བསྡུར་སྐབས་ཕན་ཚུན་གཅིག་གྲོགས་གཅིག་གིས་བྱེད་ཐུབ་པའི་ནུས་པ་ཧ་ཅང་ཆེན་པོ་ཐོན་འདུག་པས། འདིར་གནའ་བོའི་རྒྱ་བོད་ཀྱི་ཡིག་རྙིང་དག་གུང་བསྒྲིགས་ཏེ་བློན་ཆེན་མགར་ཁྲི་འབྲིང་གི་སྐོར་ཅུང་ཟད་གླེང་བར་འདོད།
དེ་ཡང་ཐོག་མར་བློན་ཁྲི་འབྲིང་གི་རུས་རྒྱུད་སྐོར་ལ་དཔྱད་པ་ཅུང་ཟད་བཏང་ན། བློན་ཁྲི་འབྲིང་གི་རུས་ནི་བོད་མིའུ་གདོང་དྲུག་གི་ཡ་གྱལ་རུས་རྒྱུད་ཆེན་པོ་ཞང་པོ་ལྷ་རིགས་སྒོ་ལས་མཆེད་པའི་འགར་ཀེ་འགོས་གསུམ་ལ་སོགས་རུས་ཚན་བཅོ་བརྒྱད་དུ་གྱེས་པའི་ནང་ནས་མགར་གྱི་རུས་ཚན་དུ་སྐུ་འཁྲུངས་པ་ཨེ་ཡིན་སྙམ་ལ། རུས་རྒྱུད་དེའི་ནང་ཚན་འགར་དང་བོད་ཀྱི་བློན་ཆེན་ཁྲི་འབྲིང་གི་རུས་མགར་ཞེས་པ་གཉིས་སྔོན་འཇུག་གི་ཡི་གེ་མི་འདྲ་བ་མ་གཏོགས་སྒྲ་གདངས་ཧ་ཅང་ཐག་ཉེ་བས་སོ།། འོན་ཀྱང་དཔྱད་པ་གཏོང་དགོས་པ་ཞིག་ལ་རྒྱའི་གནའ་བོའི་ཡིག་ཚང་དག་ཏུ་བློན་ཁྲི་འབྲིང་གི་རུས་ནི་“薛”ཡིན་ཞེས་བཀོད་ཡོད་པ་འདི་ལའང་བསམ་བློ་གཏོང་དགོས་པ་ཞིག་འདུག་སྙམ། འདིར་ཁོང་གི་འཁྲུངས་ཡུལ་གྱི་ཐད། མཁས་དབང་དུང་དཀར་ཚང་གིས་ཀྱང་སྟོད་ལུང་རམ་པ་ཞེས་པའི་ས་དེ་ཉིད་དུ་འདོད་པ་དུང་དཀར་ཚིག་མཛོད་དུ་གསལ་ལ། སྐུ་ཞབས་བསེ་རུ་ཟེར་བ་དེས་བྲིས་པའི་མགར་སྟོང་བཙན་གྱི་སྐོར་ཞེས་པ་དེ་ལས་ཀྱང་མགར་གྱི་འཁྲུངས་ཡུལ་ངོ་སྤྲོད་ཅིག་བྱས་ཡོད་པ་བློ་ངོར་ཅུང་བདེ་བས།འདིར་ཆ་ཚང་དྲངས་ན། “ལྷ་སའི་ཉེ་འདབས་སྟོད་ལུང་ལྡིང་ག་དགོན་པའི་ཉེ་འགྲམ་གྱི་མགར་ཚང་གོག་ཅེས་པའི་ཁྱིམ་ཚང་དུ་འཁྲུངས་པར་འདོད་པས་ཡུལ་དེའི་ནང་མགར་གྱི་ཕོ་བྲང་ཡིན་ཟེར་བའི་གྱང་རོ་མང་པོ་ཡོད་ཅིང༌། དགོན་པ་དེའི་རྡོ་གཅལ་དབུས་སུ་ཤུག་པ་ཞིག་ཡོད་པ་དེ་ཡང་མགར་གྱིས་བཙུགས་པ་རེད་ཅེས་དམངས་ཁྲོད་དུ་ཡོངས་ཁྱབ་ཀྱི་ཤོད་རྒྱུན་ཞིག་ཡོད། དེས་ན།ཁོ་བོ་ནི་སྟོད་ལུང་མགར་ཚང་གོག་ཏུ་འཁྲུངས་པར་འདོད་ཅིང༌། དེ་ནི་དམངས་ཁྲོད་ཡོངས་ཁྱབ་ཀྱི་བཤད་རྒྱུན་མ་ཉམས་པར་གནས་ཡོད་པ་དང༌། མགར་གྱི་ཕོ་བྲང་གི་ཤུལ་ཡིན་ཟེར་བའི་མཚན་དོན་ཙམ་ལ་བརྟེན་ནས་ཀྱང་ཁོང་གི་འཁྲུངས་ཡུལ་འཁྲུལ་མེད་ཡིན་པར་རམ་འདེགས་བྱེད་ནུས།”ཞེས་པ་ལྟར་གཟུང་བར་འདོད་དོ།།
ཏུན་ཧོང་ཡིག་རྙིང་དུ་གསལ་བ་ལྟར་ན་ཁོང་ནི་མགར་གྱི་རུས་རྒྱུད་ལས་རྒྱལ་ཕྲན་དང་བོད་བཙན་པོའི་བློན་པོ་བྱས་པ་དག་ལས་བློན་རབས་ལྔ་པ་ཡིན། དེ་དག་རིམ་པ་བཞིན་བཀོད་ན། ཐོག་མ་ནི་མགར་ཁྲི་སྒྲ་འཛྀ་རྨུན་དང་། དེ་འོག་མགར་མང་ཞམ་སུམ་སྣང་།དེ་འོག་མགར་སྟོང་བཙན་ཡུལ་ཟུང་། དེ་འོག་མགར་བཙན་སྙ་ལྡོམ་བུ། དེ་ནས་མགར་ཁྲི་འབྲིང་བཙན་བྲོད་ཡིན། ཁོང་བློན་ཆེན་མགར་སྟོང་བཙན་ཡུལ་ཟུང་གི་བུ་རྒན་གཞོན་གང་ཡིན་ཐད་རྒྱའི་ཡིག་ཚང་ན་གསལ་བོར་འཁོད་ཡོད་པས་འདིར་དྲངས་ན།
《旧唐书·吐蕃传》云:“禄东赞有子五人,长曰赞悉诺,早死;次钦陵;次赞婆;次悉多于;次勃论.及东赞死,钦陵兄弟复专其国.”
ཞེས་འཁོད་ཡོད་ལ།དེ་དག་གི་དོན་བོད་ཡིག་ཏུ་བསྒྱུར་ན།“ མགར་སྟོང་བཙན་ལ་བུ་ལྔ་ཡོད་དེ། ཆེ་བ་བཙན་སྙ་ཡིན་ལ་སྔ་མོ་ནས་འདས། དེ་འོག་ཁྲི་འབྲིང་། དེ་འོག་བཙན་བྲོད། དེ་འོག་ཟི་མདོ་ཡེ། དེ་འོག་འབའ་ལོན་ཡིན། བློན་སྟོང་བཙན་འདས་རྗེས། ཁྲི་འབྲིང་སྤུན་མཆེད་ཚོས་སྲིད་ཀྱི་འཁོས་ཀ་གཉེར་བཞིན་ཡོད”ཅེས་པའོ།། འདི་ལ་བལྟས་ན་བློན་ཁྲི་འབྲིང་མགར་སྟོང་བཙན་གྱི་བུ་གཉིས་པ་ཡིན་པ་རྟོགས་ཐུབ། མགར་ཁྲི་འབྲིང་ཆུང་དུས་ནས་བཟུང་ཕ་དང་ཕུ་བོར་འགྲོགས་ཏེ་དམག་འཐབ་གང་མང་ལ་ཞུགས་པ་དང་། སྲིད་སྐྱོང་བ་དང་དམག་འཁྲུག་སྐོར་གྱི་ཉམས་མྱོང་མང་བོ་བསགས་ཡོད་པ་སྨོས་མ་དགོས་ལ། དངོས་སུ་བློན་ཆེན་གྱི་འགན་ཕྲག་པར་བཞེས་པའི་དུས་ནི་ཏུན་ཧོང་ཡིག་རྙིང་དུ་གསལ་བོར་འཁོད་ཡོད་པ་འདི་ལྟར།“བྱ་གགྀ་ལོ་ལ་བབ་སྟེ། བཙན་པོ:ཉེན་ཀར་ན་བཞུགས་ཤྀང། བློན་ཆེན་པོ:བཙན་སྙ:དང། མང་ཉེན་སྟག་ཙབ:གཉྀས། དམེའ:བྱུང། ཤངས:གྱྀ་སུམ་ཆུ་བོར། བློན་ཆེན་ཕོ:བཙན་སྙ:གུམ། བང་མོ:བང་ཀར་དུ:བློན་ཁྲྀ་འབྲྀང་བཙན་བྲོད་བློན། ཆེན་ཕོར་བཚུག། ” ཅེས་འཁོད་ཡོད། དེས་ན་བློན་ཁྲི་འབྲིང་གིས་བློན་ཆེན་གྱི་གོ་གནས་བཞེས་དུས་བྱའི་ལོ་སྟེ་སྤྱི་ལོ་(685)པ་ཡིན་ལ། སྤྱིར་དམག་དཔོན་སྔོན་ནས་བཟུང་བྱས་པར་མངོན་ཏེ། རྒྱའི་ཡིག་ཚང་དུ་འདི་ལྟར།
《通鉴纪事本末》卷第二十九云:“五年八月,吐蕃禄东赞遣其子钦陵将兵擊吐谷浑,以吐谷浑内附故也.”
དེ་དག་གི་དོན་བོད་ཡིག་ཏུ་བསྒྱུར་ན།“ སྲིད་ལོ་ལྔ་བའི་སྤྱི་ལོ་(660)ཟླ་བརྒྱད་པར། བོད་བློན་སྟོང་བཙན་གྱིས་རང་གི་བུ་མགར་ཁྲི་འབྲིང་མངགས་ཏེ་འ་ཞར་དམག་སྣ་དྲངས། རྒྱུ་རྐྱེན་ནི་འ་ཞས་ཐང་ལ་སྐྱབས་བཅོལ་བས་སོ།།” ཞེས་མགར་ཁྲི་འབྲིང་གིས་དམག་སྣ་དྲངས་ཡོད་པ་བཀོད་ཡོད་པས་ཁོང་དག་པར་འདོད། བློན་ཁྲི་འབྲིང་གིས་དམག་སྲིད་བཟུང་རྗེས་ཐང་དང་དམག་འཁྲུག་ཐེངས་བདུན་བརྒྱད་ཅིག་བརྒྱབ་ཡོད་ལ། ཕལ་ཆེ་བར་རྒྱལ་ཁ་ཐོབ་པར་མ་ཟད་དེའི་ནང་ནས་ཀྱང་མིང་དུ་གྲགས་པའི་དམག་འཁྲུག་ཆེན་པོ་གཉིས་བརྒྱབ་པར་རྒྱལ་ཁ་ཐོབ་པ་ནི། སྤྱི་ལོ་(670)ལོའི་ཙོང་ཁའི་གཡར་མོ་ཐང་(大非川)གི་དམག་འཁྲུག་དང་། སྤྱི་ལོ་ (695)ལོའི་སྟག་ལ་རྒྱ་དུར་ཐང་(素罗汉山)གི་དམག་འཁྲུག་གཉིས་ཡིན། རྒྱ་ཡིག་གི་(大非川)ཞེས་པའི་ས་ཆ་དེ་གང་དུ་ངོས་འཛིན་པའི་ཐད་དེང་གི་ལོ་རྒྱུས་སྨྲ་བ་དག་ལ་བཤད་ཚུལ་མི་མཐུན་པ་མང་མོད།མང་ཆེ་བས་མཚོ་སྔོན་པོའི་ནུབ་ཏུ་ཡོད་པར་བཤད་པ་དང་། ད་ལྟའི་མཚོ་སྔོན་ཞིང་ཆེན་གྱི་ཆབ་ཆ་རྫོང་གི་ལྷོ་ནུབ་རྒྱུད་དུ་ཡོད་པར་འདོད་མཁན་ཅུང་མང་། འདིར་བདག་གིས་ནི་ས་བྱེ་བྲག་པ་ཞིག་ཏུ་ངོས་མ་བཟུང་བར་ཙོང་ཁའི་གཡར་མོ་ཐང་ཞེས་མཚོ་སྔོན་པོའི་རྒྱུད་ལ་ངོས་བཟུང་ཡོད། དེ་བཞིན་དུ་སྟག་ལ་རྒྱ་དུར་ཐང་(素罗汉山)ཞེས་པའི་ས་ཆ་དེའང་མཚོ་སྔོན་གྱི་དུར་ལམ་རྫོང་དུ་ངོས་འཛིན་མཁན་མང་ཡང་མི་རིགས་རིག་པའི་མཁས་དབང་རིན་ནེ་ཆང་གིས་ཀན་ལྷོའི་ཀླུ་ཆུ་རྫོང་གི་ཀླུའི་ཆབ་བྲག་རྒྱུད་དུ་ངོས་བཟུང་ཡོད་པ་ཅུང་འཐད་པར་འདོད་ལ་ཏུན་ཧོང་ཡིག་རྙིང་དུའང་འགུ་ལོག་ས་ཆ་ཡིན་པ་འདྲ་ཞིག་བཤད་ཡོད་པས། ས་ཆ་འདི་ཕྱོགས་སྔོན་ཆད་མགོ་ལོག་ཏུ་གཏོགས་པ་དང་། ས་འདིའི་ཡུལ་མིའི་ངག་རྒྱུན་དུའང་སྔོན་ཆད་རྒྱ་བོད་གཉིས་གཡུལ་འཁྲུག་པའི་སྐབས་སུ་རྒྱ་མང་པོ་བསད་པའི་བཤད་ཚུལ་ཀྱང་ཡོད་པས་སོ།། གོང་གི་དམག་འཁྲུག་དེ་གཉིས་ཀྱི་སྐོར་རྒྱ་བོད་ཡིག་ཚང་གཉིས་ཀར་བཀོད་ཡོད་དེ། ཏུན་ཧོང་ཤོག་དྲིལ་ལས། “རྟའྀ་ལོ་ལའ། བཙན་པོ:འོ་དང་ན་བཞུགས་ཤྀང་། ཇྀ་མ་ཁོལ་དུ:རྒྱ་མང་པོ:བཏུངས་ཕར:ལོ:གཆིག།”ཅེས་དང་། ཡང་དེ་ཉིད་ལས། “བློན་ཆེ་ཁྲི་འབྲིང་འ་ཞ་ཡུལ་དུ་མཅྀས་ཤིང། སྟག་ལ:རྒྱ་དུར་དུ་རྒྱའྀ་དམག་པོན་འྭང་ཞྔ་ཤོ་དྔ་གཡུལ་སྤྲདེ་རྒྱ་མྔ་པོ་བཀུཾ་བར་ལོ་ཆིག།”ཅེས་གསལ་བོར་འཁོད་ཡོད། རྒྱའི་ལོ་རྒྱུས་ཡིག་ཚང་དུ་ཡང་བྲིས་ཡོད་དེ།
《旧唐书·吐蕃传》云:“咸亨元年四月,诏以右威卫大将军薛仁贵为逻娑道行军大总管,左卫员外大将军阿史那道真,右卫将军郭待封为副,率众十余万以讨之.军至大非川,为吐蕃大将论钦陵所败,仁贵等并坐除名.吐谷浑全国尽没,”
དེའི་གོ་དོན་བོད་ཡིག་ཏུ་བསྒྱུར་ན།“ཞན་ཧིན་གྱི་ཁྲི་ལོ་དང་པོའི་ཟླ་བཞི་བར། གཡས་ཀྱི་ཟིལ་ཤུགས་འཁོར་སྲུང་དམག་དཔོན་ཆེན་མོའི་ཐབས་ཡོད་པ་ཞོ་རིན་ཀོས་ལ་ར་ས་ཏའོ་རུ་འདྲེན་དམག་སྤྱི་ཆེན་མོ་དང་། གཡོན་རུའི་འཁོར་སྲུང་ཟུར་གཏོགས་དམག་དཔོན་ཆེན་མོའི་ཐབས་ཡོད་པ་ཨ་ཧྲི་ནཱ་ཏའོ་ཀྲིན་དང་། གཡས་རུའི་འཁོར་སྲུང་དམག་དཔོན་གྱི་ཐབས་ཡོད་པ་ཀུའོ་ཏའེ་ཧྥེང་གཉིས་ལ་དམག་དཔོན་གཞོན་པའི་ལུང་གནང་ནས། དམག་ཁྲི་ཚོ་བཅུ་ལྷག་གི་དཔུང་དྲངས་ཏེ་བྷོད་དམག་ལ་འཐབ་ཏུ་ཆས། དམག་དཔུང་ཏ་ཧྥེ་ཁྲོན་དུ་སླེབས་པ་ན། བྷོད་ཀྱི་དམག་དཔོན་བློན་ཁྲི་འབྲིང་གིས་ཕམ་པར་བྱས་པས། གོང་མས་ཞོ་རིན་ཀོས་སོགས་ཀྱི་གོ་ས་དང་མཚན་གནས་མེད་པར་བཟོས། དེ་ནས་འ་ཞའི་ས་ཆ་བྷོད་ཀྱིས་བཟུང་།”ཞེས་དང་ཡང་དེ་ཉིད་ལས།
《旧唐书·吐蕃传》云:“万岁登封元年,孝杰复为肃边道大总管,率副总管娄师德与吐蕃将论钦陵,赞婆战于素罗汗山,官军战败,孝杰坐免官.”
དེའི་གོ་དོན་བོད་ཡིག་ཏུ་བསྒྱུར་ན།“ཝན་སེ་ཏིན་ཧྥིན་གྱི་ཁྲི་ལོ་དང་པོར། གོང་མས་ཝང་ཞའོ་ཅེ་བྱ་བ་སུའུ་པཱེན་ཏའོ་ཡི་སྤྱི་ཁྱབ་དམག་དཔོན་དུ་མངགས་པ་དང་། སྤྱི་ཁྱབ་དམག་དཔོན་གཞོན་པ་ལིག་ཧྲི་ཏེ་བྱ་བ་དང་བསྡོངས་ནས་རི་བོ་སུའུ་ལོ་ཧན་དུ་བྷོད་ཀྱི་དམག་དཔོན་བློན་ཁྲི་འབྲིང་དང་བཙན་བྲོད་ལ་འཐབ་ཏེ་རྒྱ་དམག་ཕམ། ཝང་ཞའོ་ཅེ་ཡི་གོ་གནས་ཀྱང་ཕབ།”ཞེས་འཁོད་ཡོད། བློན་ཁྲི་འབྲིང་དང་ཝང་ཞའོ་ཅེ་གཉིས་ཀྱིས་ཤགས་འགྱེད་བྱས་པའི་སྐོར་ཞིག་ཏུན་ཧོང་ཡིག་རྙིང་དུ་འཁོད་ཡོད་ཀྱང་འདིར་ཡིག་ཚོགས་ལ་འཇིགས་ནས་མ་བཀོད། བལྟ་འདོད་ཡོད་པ་ཚོས་དཔེ་ཆ་དེར་གཟིགས་རོགས། ཐེངས་དུ་མར་དམག་འཁྲུག་བརྒྱབ་པའི་དམིགས་ཡུལ་ནི། འ་ཞ་དང་གྲུ་གུ་ཚོ་ཤོག་བཅུ། ཨན་ཞི་སྡེ་བཞི་སོགས་མངའ་ཁོངས་རྩོད་ལེན་བྱས་པ་ཡིན་ལ། མངའ་རིས་ནུབ་ལྗོངས་སུ་རྒྱ་བསྐྱེད་པ་ཞིག་ཀྱང་ཡིན། འདིའི་ཐད་བློན་ཆེན་མགར་ཁྲི་འབྲིང་གིས་གསུབ་ཐབས་བྲལ་བའི་བྱས་རྗེས་རླབས་པོ་ཆེ་ཞིག་བཞག་ཡོད། འོན་ཀྱང་རང་རེའི་བོད་ཀྱི་དེབ་ཐེར་སྔོན་མ་དག་ཏུ་མིང་ཙམ་ལས་མ་འཁོད་པ་ནི་ཁོང་དང་བཙན་པོའི་གདུང་རྒྱུད་བར་འགལ་བ་བྱུང་སྟེ་མཐར་བཀྱོན་ཕབ་པ་ལ་བརྟེན་མཛད་རྗེས་དག་ཡིག་ངོར་མ་འཁོད་པར་སེམས། དེ་མིན་བྱས་པའི་ལག་རྗེས་ཀྱི་ཆ་ནས་བལྟས་ན་ཁྲི་སྲོང་གི་དུས་ཀྱི་བློན་ཆེན་ངན་ལམ་སྟག་སྒྲ་ཀླུ་གོང་ལས་ཀྱང་མཛད་རྗེས་བླ་ན་མཐོ་བ་ཞིག་རེད་ཅེས་ཁོ་བོས་མགྲིན་པ་གཟེངས་སུ་བཏེགས་ནས་སྨྲའོ།།
ཇི་ལྟར་གྲོངས་པའི་སྐོར་ལ་རྒྱ་བོད་ཡིག་ཚང་དག་ཏུ་གསལ་བ་ལྟར། བཙན་པོའི་གདུང་རྒྱུད་བར་འགལ་བ་བྱུང་ནས་མཐར་ཁྲི་འདུས་སྲུང་གིས་རི་དྭགས་རྔོན་པར་ཁ་གཡར་ཏེ་མགར་ཁྲི་འབྲིང་ཕྱི་རུ་གཤེགས་པའི་སྐབས་དང་བསྟུན་ནས། དམག་དྲངས་ཏེ་ཐོག་མར་བློས་ཐུབ་དམར་གསོད་བཏང་བ་དང་། སྟོབས་ཤུགས་ཁ་གཏོར་རྗེས་བཙན་པོའི་དཔུང་ལ་རྒོལ་བའི་ནུས་པ་མེད་པས་མཐར་རང་སྲོག་གཅད་དགོས་པ་བྱུང་། དེའི་སྐོར་རྒྱའི་ཡིག་ཚང་དུ་གསལ་ཏེ་འདི་ལྟར།
《通鉴纪事本末》卷第二十九云:“聖历二年.初,吐蕃赞普器弩悉弄尚幼,论钦陵兄弟用事,皆有勇略,诸胡畏之.钦陵居中秉政,诸弟握兵分據方面,赞婆长居东边,为中国患者三十餘年,器弩悉弄浸長,陰舆大臣论岩谋诛之.会钦陵出外,赞普诈云出畋,集兵執钦陵亲党二千餘人,杀之,遣使召钦陵兄弟,钦陵等举兵不受命,赞普将兵讨之,钦陵兵溃自杀.下四月,赞婆帥所部千餘人来降,太后命右武衞胄曹参军郭元振与河源军大使夫蒙令卿将骑迎之,以赞婆为特进,归德王.钦陵子弓仁以所统吐谷浑七千帐来降,左玉铃衞将军,酒泉郡公.
冬十月丁亥,论赞婆至都,太后宠待赏赐甚厚,拜左玉玲衞将军,使将其众守洪源谷.
ཞེས་འཁོད་ཡོད་ལ། དེའི་གོ་དོན་བོད་ཡིག་ཏུ་བསྒྱུར་ན།“ཧྲེང་ལི་སྲིད་ལོ་གཉིས་པར།(699)དེང་ཐོག་བོད་ཀྱི་བཙན་པོ་ཁྲི་འདུས་སྲོང་ལོ་ན་ཆུང་བས། མགར་ཁྲི་འབྲིང་སྤུན་མཆེད་ཀྱིས་སྲིད་ཀྱི་བྱ་བ་གཉེར་ཀྱིན་ཡོད་ལ། ཁོ་ཚོ་ཚང་མ་དཔའ་རྩལ་ལྡན་ཞིང་སྤྱང་གྲུང་འཛོམས་པས་མཐའ་འཁོར་གྱི་མི་ཚང་མ་ཧ་ཅང་སྐྲག མགར་ཁྲི་འབྲིང་གི་རྒྱལ་ཁབ་ཏུ་སྲིད་ཀྱི་འཁོས་ཀ་གཉེར་ལ། སྤུན་གཞན་པ་ཚོས་དམག་དབང་བཟུང་སྟེ་ཁག་བགོས་ནས་མངའ་ཁོངས་བཅད་བཟུང་བྱས་ཡོད། བཙན་བྲོད་ཀྱིས་རྒྱུན་དུ་ཤར་ཕྱོགས་ཀྱི་མཐའ་མཚམས་བསྲུང་བས། ལོ་ངོ་སུམ་ཅུ་ལྷག་ལ་རྒྱ་ནག་གི་གནོད་རྐྱེན་དུ་གྱུར། ཁྲི་འདུས་སྲོང་རིམ་གྱིས་ནར་སོན་དེ། བློན་ཆེན་ལུན་ཡན་དང་མཉམ་དུ་མགར་གྱི་བུ་རྒྱུད་དག་དམར་གསོད་གཏོང་ཐབས་ལ་མོལ། མགར་ཁྲི་འབྲིང་ཕྱི་རུ་གཤེགས་པ་དང་སྐབས་ཁེལ་པས། བཙན་པོས་རི་དྭགས་རྔོན་པ་སྐད་བྱས་ཏེ། དམག་བཤམས་ནས་མགར་ཁྲི་འབྲིང་གི་བློས་ཐུབ་ཕྱོགས་གཏོགས་ཀྱི་མི་ཉིས་སྟོང་ལྷག་བཟུང་ནས་དམར་གསོད་བཏང་། ཕོ་ཉ་མངགས་ཏེ་མགར་ཁྲི་འབྲིང་སྤུན་མཆེད་རྣམས་ཕྱིར་འགུགས་པའི་བཀའ་བབས་ཀྱང་། མགར་ཁྲི་འབྲིང་སོགས་ཀྱིས་བཀའ་མ་བརྩིས་པར་དམག་དྲངས། བཙན་པོས་ཀྱང་དམག་དྲངས་ནས་ཁོ་ཚོར་རྒོལ་བས། ཁྲི་འབྲིང་གི་དམག་འཐོར་ཏེ་ཕམ་ནས་རང་སྲོག་བཅད། དབྱར་ཟླ་བཞི་བར། བཙན་བྲོད་ཀྱིས་རང་འོག་གི་དམག་སྟོང་ལྷག་ཁྲིད་དེ་ཐང་ལ་མགོ་བཏགས། རྒྱལ་མོས་གཡས་རུའི་དྲག་སྲུང་དམག་གི་ཀྲུའུ་ཚའོ་ཇུས་འདོན་དམག་དཔོན་གྱི་ཐབས་ཡོད་པ་ཀུའོ་ཡོན་ཀྲེན་དང་། ཧོ་ཡོན་དམག་སྡེའི་ཕོ་ཉ་ཆེན་མོ་ཡི་ཐབས་ཡོད་པ་ཧྥུ་མེང་ལིང་ཆིང་གཉིས་ལ་སྐྱ་དམག་གི་རུ་སྣ་དྲངས་ཏེ་ཁོ་ཚོར་བསུ་མ་བྱེད་དགོས་པའི་བཀའ་བབས། ད་དུང་བཙན་བྲོད་ལ་ཐེ་ཅིན་དང་། ཀུའེ་ཏེ་ཝང་གི་ལུང་གནང་བ་དང་། མགར་ཁྲི་འབྲིང་གི་བུ་མང་བོ་རྗེས་རང་འོག་གི་འ་ཞའི་དུད་ཁྱིམ་སྟོང་བདུན་ཁྲིད་དེ་ཐང་ལ་མགོ་བཏགས་པར། གཡོན་རུའི་ཡུས་ལེན་འཁོར་སྲུང་དམག་དཔོན་ཆེན་མོ་དང་། ཅིའུ་ཆོན་ཅུན་ཀུང་གི་ཆོ་ལོ་གནང་།
དགུན་ཟླ་བཅུ་བའི་ཚེས་དྲུག་ཉིན། བློན་བཙན་བྲོད་རྒྱལ་ས་ཀེང་ཤུར་འབྱོར། རྒྱལ་མོས་སྣེ་ལེན་གཟབ་རྒྱས་དང་ལེགས་སྐྱེས་སྦམ་མཐོ་བ་བསྩལ་ནས། གཡས་རུའི་འཁོར་སྲུང་དམག་དཔོན་ཆེན་མོའི་ལུང་གནང་སྟེ། ཁོར་རང་འོག་གི་དཔུང་དྲངས་ནས་ཧུང་ཡོན་ཀུའུ་ཞེས་པའི་ས་དེ་བསྲུང་དུ་བཅུག”ཞེས་བཀོད་ཡོད།
ཏུན་ཧོང་ཡིག་རྙིང་དུ་ལོ་འདིར་མགར་ལ་བཀྱོན་ཕབ། ཅེས་མདོར་བསྡུས་ཙམ་ལས་འཁོད་མེད་མོད། དོན་ངོ་མར་དེ་ནི་སྲིད་ཀྱི་བྱ་བ་ཧ་ཅང་རྙོག་དྲ་ཆེ་བ་ཞིག་རེད་འདོད། དེ་ནི་ངས་བལྟས་ན་རྒྱའི་ཡིག་ཚང་དུ་འཁོད་པའི་ཚིག་དུམ་འདིར་དཔྱད་རྒྱུ་མང་པོ་ཡོད་པར་སྙམ་སྟེ་འདི་ལྟར།
《通鉴纪事本末》卷第二十九云:“元振又上言:‘吐蕃百姓疲於徭戍,早願和親.钦陵利於统兵专制,独不欲归款.若国家岁发和親使,而钦陵常不从命,则彼国之人怨钦陵日深,望国恩日甚,设欲大举其徒固亦难矣.斯亦間之渐,可使其上下猜阻,祸乱内兴矣.’太后深然之.
དེའི་གོ་དོན་བོད་ཡིག་ཏུ་བསྒྱུར་ན། ཀུའོ་ཡོན་ཀྲེན་གྱིས་ཡང་བསྐྱར་ཡར་ཞུ་བྱས་དོན།“བོད་ཀྱི་མི་སེར་ཚོ་དམག་བྱས་ཏེ་ས་བསྲུང་ནས་འདུག་རྒྱུར་ཐང་ཆད་བཞིན་ཡོད་པས། སྔོན་ནས་བཟུང་གཉེན་ཞུས་ཏེ་འགྲིག་མཐུན་འོང་རྒྱུར་འཐད་མོད། འོན་ཀྱང་མགར་ཁྲི་འབྲིང་རང་གི་དམག་དབང་ཁོ་ནར་རྔམས་ནས་གོ་གནས་དེ་སུ་ལའང་མི་སྤྲོད། དེའི་ཕྱིར་ལོ་ལྟར་འདུམ་བྱེད་པའི་ཕོ་ཉ་བཏང་ན་མགར་ཁྲི་འབྲིང་གིས་ནམ་ཡང་བརྩི་མི་སྲིད། བྱ་བ་དེས་མི་ཚོས་མགར་ཁྲི་འབྲིང་ལ་འཛིན་པའི་འཁོན་སེམས་ཉིན་རེ་བཞིན་ཇེ་ཟབ་ཏུ་འགྲོ་ལ། རྒྱལ་ཁབ་ལ་དྲིན་ལན་གཞལ་བའི་རེ་ལྟོས་ཀྱང་ཉིན་རེ་བཞིན་ཇེ་ཆེར་འགྲོ་ངེས། དུས་དེར་ཁོས་རང་གི་རྒྱལ་ཁབ་ཀྱི་མི་སེར་སྐུལ་སློང་ཞིག་བྱེད་སྙམ་པའི་དབང་དུ་བཏང་ནའང་ཧ་ཅང་ཁག་པོ་རེད། འདི་ནི་རིམ་གྱིས་དབྱེན་སྦྱོར་དཀྲུགས་ཤིང་བྱེད་པའི་ཐབས་ཇུས་ཤིག་ཡིན་པས། ཁོ་ཚོའི་གོང་འོག་བར་ལ་དོག་པ་ཟ་རུ་བཅུག་ནས། བྱུར་དང་ཆག་སྒོ་ནང་ཁུལ་ནས་སློང་ཐུབ”ཅེས་བཤད་པས། རྒྱལ་མོས་སེམས་གཏིང་ནས་བསྔགས་པ་བརྗོད། ཅེས་པ་འདི་ལས་མགར་ཁྲི་འབྲིང་དང་བཙན་པོ་གཉིས་ནང་མི་འཆམ་པའི་གནད་དོན་ཡང་རགས་ཙམ་རྟོགས་ཐུབ་པར་སྙམ་ལ། དེ་ནི་གཅིག་ནས་མགར་གྱི་བུ་རྒྱུད་དག་གིས་དམག་དབང་བཟུང་ཡོད་པས་བཙན་པོའི་བཀའ་དེ་འདྲ་མ་བརྩིས་པ་ལ་བརྟེན། བཙན་པོའི་སྐུ་ཉེ་དག་དང་མཐོ་རིམ་དབང་བསྒྱུར་བའི་སྲིད་དབང་ལ་འཇིགས་སྣང་བསྐུལ་བ་དང་། གཉིས་ནས་དགྲ་ཟླ་ཐང་གི་དཔོན་བློན་ཚོས་གནས་ཚུལ་དེ་ཤེས་ནས་ཕྲ་མ་མང་པོ་བཅུག་པ་དང་། གསུམ་ནས་དུས་ཡུན་རིང་བོར་དམག་འཁྲུག་གི་འཁོར་ལོ་བསྐོར་བས་དམག་མི་རྣམས་ཞི་མཐུན་ལ་མོས་པ་ལས་དམག་རྒྱག་འདོད་མེད་པར་སུན་སྣང་གིས་ཁེངས་ཡོད་ཀྱང་མགར་ཚང་གི་བུ་རྒྱུད་ཚོའི་དབང་ཤུགས་ལ་སྐྲག་ནས་བསྡད་ཡོད་པ་བཅས་ལ་བརྟེན་ནས་མཐར་མི་འདོད་པའི་ཆག་སྒོ་དེ་ཉིད་མགོ་ཐོག་ཏུ་བབས་པར་མངོན། ཁོང་གི་མི་ཚེ་ནི་དེ་ལྟ་བུའི་སྐྱོ་གར་ཞིག་གི་ཁྲོད་མཇུག་རྫོགས་ཀྱང་།མཛད་རྗེས་ཏེ་བོད་བཙན་པོའི་རྒྱལ་ཁབ་ཀྱི་མངའ་ཁོངས་རྒྱ་བསྐྱེད་ཆེད། མི་ཚེ་གང་བོར་སྐུ་ལུས་ཁྲབ་དང་འབྲལ་མ་མྱོང་ལ། ཕྱག་ཟུང་མཚོན་དང་འབྲལ་མ་མྱོང་བའི་སྙིང་སྟོབས་དང་ལག་རྗེས་དེ་དག་རྒྱ་བོད་གཉིས་ཀྱི་ཡིག་ཚང་རྙིང་བ་དག་གི་ཁྲོད་ན་བདེན་དཔང་གི་ཚུལ་དུ་རྡོ་རིང་བཞིན་ཀྲོང་ངེར་འགྱིངས་འདུག་གོ།


text:
༸གོང་ས་མཆོག་གིས་ཨ་རིའི་ནང་མཛད་འཕྲིན་བསྐྱངས་གྲུབ་པ།
༢༠༡༦།༠༧།༠༧ཉིན་སྤེལ། འདི་ལོའི་ཟླ་བ་དྲུག་པའི་ནང་བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་ནང་ཆིབས་བསྒྱུར་བསྐྱངས་ཏེ་རེ་ཞིག་མཛད་འཕྲིན་ལེགས་པར་གྲུབ་པ་གཤམ་གསལ།
དེ་ཡང་༧རྒྱལ་བ་རིན་པོ་ཆེ་ཡི་དྲ་རྒྱའི་སྟེང་གནད་ཚུལ་འཁོད་དོན་ལྟར་ན། ཕྱི་ཟླ་༦པའི་ཚེས་༢༡ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་ཡུ་ཊ་མངའ་སྡེའི་སོལ་ཊི་ལེཀ་ Salt Lake City གྲོང་ཁྱེར་དུ་ཡོད་པའི་ཡུ་ཊ་གཙུག་ལག་སློབ་གཉེར་ཁང་གི་ Huntsman Cancer Institute ཞེས་པའི་སྨན་ཁང་དུ་༸ཞབས་སོར་འཁོད་པ་དང་། སྐབས་དེར་ཡུ་ཊ་གཙུག་ལག་སློབ་གཉེར་ཁང་གི་ཚོགས་གཙོ་ཌེ་ཝིད་པར་ཤིང་ David Pershing ལགས་དང་། སྨན་ཁང་དེའི་ངེས་སྟོན་པ་ཌོག་ཊར་མེ་རི་བྷེག་ཀར་ལེ་ Dr Mary Beckerle ལགས་རྣམ་གཉིས་ཀྱིས་ཕེབས་བསུའི་སྣེ་ལེན་ཞུས་ཡོད་པ་དང་། དེ་ནས་༸གོང་ས་མཆོག་གིས་སྨན་ཁང་དེའི་སྨན་པ་དང་། སྨན་ཞབས་པ། ནད་པ་དྲག་སྐྱེད་བྱུང་བ་ཁག་གཅིག་སོགས་ལ་མཇལ་ཁ་དང་བཀའ་སློབ་སྩལ་དོན། ན་ཚ་ནི་ང་ཚོའི་མི་ཚེའི་ཆ་ཤས་ལྟ་བུ་ཆགས་ཡོད། སྨན་ཁང་ནང་ནད་གསོ་བའི་ཆེད་དུ་ཡོང་གི་ཡོད། གཞན་ལ་བྱམས་སྐྱོང་བྱེད་རྒྱུ་ནི་བྱང་ཆུབ་སེམས་དཔའི་ཉམས་ལེན་ཡིན་པས་དེ་ལྟར་གནང་མཁན་ཚོར་ངོས་ཀྱིས་བསྔགས་བརྗོད་ཞུ་བཞིན་ཡོད།
སྐྲན་ནད་ནི་ནད་གཞི་ཉེན་ཚབས་ཆེ་བ་ཞིག་ཆགས་ཡོད་ཀྱང་རྣམ་པ་ཚོས་ནད་གཞི་དེ་བཅོས་ཐབས་གནང་བཞིན་པ་ནི་ཧ་ཅང་ཡག་པོ་རེད། རྩ་བའི་ནད་གཞི་དྲག་སྐྱེད་ཡོང་བར་རེ་བ་མ་བརླག་པའི་ཐོག་ནས་གནས་ཐུབ་པ་བྱེད་རྒྱུ་དེ་ཡིན། དེའི་ཐོག་སྨན་པའི་ཀུན་སློང་གིས་ཁྱད་པར་བཟོ་བཞིན་ཡོད། དུས་རྒྱུན་བོད་པ་ཚོས། སྨན་པ་མཁས་ཀྱང་ཀུན་སློང་བཟང་པོ་མེད་ན། ཁོས་སྤྲད་པའི་སྨན་དེས་དེ་ཙམ་ཕན་ཐོགས་མེད། གལ་ཏེ་སྨན་པ་དེ་ཙམ་མི་མཁས་ཀྱང་ཀུང་སློང་བཟང་པོ་ཡོད་ན། ཁོའི་སྨན་དེ་ཧ་ཅང་ཕན་ཐོགས་ཡོད། ཅེས་བརྗོད་སྲོལ་ཡོད། གལ་ཏེ་སྨན་པ་དང་སྨན་ཞབས་པ་ཚོས་ནད་པར་སྨན་བཅོས་བྱེད་སྐབས་ངོ་ནག་པོ་དང་བྱམས་བརྩེ་འདུ་ཤེས་མེད་པའི་རྣམ་འགྱུར་མཐོང་དུས་ནད་པར་ལྷོད་ལྷོད་ཡོང་རྒྱུའི་ཚབ་ལ་དངངས་སྐྲག་སྐྱེས་ཀྱི་ཡོད་པ་ངོས་རང་ལ་དངོས་སུ་ཉམས་མྱོང་བྱུང་། ཞེས་སོགས་བཀའ་སློབ་སྩལ་རྗེས་སྨན་ཁང་དེར་སྨན་བཅོས་བྱེད་བཞིན་པའི་ནད་པ་ཁག་གཅིག་ལ་མཇལ་ཁ་དང་སེམས་གསོ་མཛད།
དེ་རྗེས་༸གོང་ས་མཆོག་བཞུགས་གནས་མགྲོན་ཁང་དུ་ཡུ་ཊ་མངའ་སྡེའི་སྲིད་སྐྱོང་གྷེ་རི་ཧར་བྷར་ཊི་ Gary Herbert མཆོག་སྟེང་ཞལ་རྣམ་གཉིས་ཀྱིས་གཙོས་སྐུ་མགྲོན་ ༢༥༠ ཙམ་དང་ལྷན་ཉིན་གུང་ལྗགས་སྨིན་ལྷན་བཞེས་མཛད་གྲུབ་མཚམས། མངའ་སྡེའི་སྲིད་སྐྱོང་མཆོག་གིས་༸གོང་ས་མཆོག་ནི་འཛམ་གླིང་ནང་འཚོ་བཞིན་བཞུགས་པའི་མཐུན་འབྲེལ་གྱི་དཔེ་མཚོན་ཡིན་ཞེས་ངོ་སྤྲོད་མཛད་པ་དང་༸གོང་ས་མཆོག་གི་བཀའ་སློབ་ལམ་སྟོན་ཕེབས་རྒྱུར་གསོལ་འདེབས་ཞུས་དོན་བཞིན་༸གོང་ས་མཆོག་གིས་བཀའ་སློབ་སྩལ་དོན། ངོས་ལ་སྐད་ཆ་བཤད་རྒྱུའི་གོ་སྐབས་ནམ་བྱུང་ལ་དེར་འདུས་མང་ཚོགས་ལ་སྤུན་ཟླ་ཕོ་མོ་ཞེས་འབོད་ཀྱི་ཡོད། ང་ཚོས་འཛམ་གླིང་འདིའི་སྟེང་གི་མི་ཐེར་འབུམ་བདུན་ཚང་མ་སོ་སོའི་སྤུན་མཆེད་ཡིན་བསམས་ན་དཀའ་ངལ་མང་པོ་ཞིག་རང་བཞིན་གྱིས་སེལ་འགྲོ་གི་རེད། གཞི་རྩའི་ཆ་ནས་ང་ཚོ་ཚང་མ་འགྲོ་བ་མིའི་རིགས་གཅིག་མཚུགས་ཆགས་ཡོད། ང་ཚོ་ཚང་མས་མི་ཚེ་བདེ་སྐྱིད་ལྡན་པ་ཞིག་སྐྱེལ་འདོད་ཡོད་པ་བཞིན། དེ་ལྟར་འདོད་རྒྱུའི་ཐོབ་ཐང་ཡང་གཅིག་མཚུངས་སུ་ཡོད། ཅེས་སོགས་སྐུའི་ཁུར་འཁྱེར་གྱི་འགན་ཁུར་ཆེན་པོ་གསུམ་གྱི་སྐོར་ལ་བཀའ་སློབ་སྩལ་གཟབ་རྒྱས་སྩལ།
ཉིན་རྒྱབ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་འཛམ་གླིང་འདི་བཟང་ཕྱོགས་སུ་འགྱུར་རྒྱུའི་རླབས་ཆེན་གྱི་མཛད་རྗེས་ལ་ཆེ་བསྟོད་མཚོན་ཆེད་ཡུ་ཊ་གཙུག་ལག་སློབ་གཉེར་ཁང་གི་ཚོགས་གཙོ་ཌེ་ཝིད་པར་ཤིང་ལགས་ཀྱིས་དབུ་ཁྲིད་ཀྱི་གཟེངས་རྟགས་(President’s Medal)ཞེས་པ་འབུལ་ལམ་ཞུས་ཡོད་པ་དང་། སྐབས་དེར་༸གོང་ས་མཆོག་གིས་ཡུ་ཊ་གཙུག་ལག་སློབ་གཉེར་ཁང་གི་དགེ་ལས་སློབ་ཕྲུག་དང་མང་ཚོགས་བཅས་ཁྱོན་མི་གྲངས་ ༡༢༠༠༠ ཙམ་ལ་བཀའ་སློབ་སྩལ་དོན། ང་ཚོ་བོད་རིགས་ཕལ་ཆེར་འདས་པའི་ལོ་རྒྱུས་ལོ་སྟོང་ཕྲག་གཉིས་ཙམ་བཤད་ཆོག་གི་རེད། ད་ལྟའི་དུས་ཚོད་འདི་མི་རིགས་རིག་གཞུང་དང་བཅས་པ་ཆགས་འཇིག་གི་མཚམས་སུ་སླེབས་པའི་དུས་ཚོད་ཞིག་ཆགས་པ་རེད། མི་རབས་འདི་ནི་དངོས་གནས་དཀའ་ངལ་ཆེན་པོ་དང་གཉན་འཕྲང་ཅན་གྱི་དུས་ཚོད་ལ་སྐྱེས་པའི་མི་རབས་ཤིག་རེད། ཕྱོགས་གཅིག་ནས་བསམ་བློ་བཏང་ན་ང་ཚོས་མི་རིགས་ཀྱི་སྙིང་སྟོབས་དང་རྣམ་དཔྱོད་སྟོན་རྒྱུའི་གོ་སྐབས་བྱུང་བ་རེད། དེ་སྔ་བོད་ལ་རྩ་བའི་སྙིང་སྟོབས་དང་རྣམ་དཔྱོད་ཡོད་ཀྱང་ཆུང་ཙག་ལ་མགོ་འཁོར་ནས་ནང་ཁུལ་དུ་གཅིག་གིས་གཅིག་ལ་ནང་རྡུང་ཏོག་ཙམ་བཏང་ནས་སྡོད་བཞིན་ཡོད།
དེ་བཞིན་ཆོས་ལུགས་ཐོག་ནས་ཀྱང་གཅིག་གིས་གཅིག་ལ་ནང་རྡུང་ཕྲན་བུ་གཏོང་བཞིན་ཡོད། ཆེ་ས་ནས་བསམ་བློ་དེ་ཙམ་མེད་པར་ཆུང་ས་ནས་སོ་སོའི་དགོན་པ་དང་བླ་བྲང་ནས་མཚོན་ཆ་བེད་སྤྱོད་བྱེད་ཀྱི་མེད་ནའང་གཅིག་གིས་གཅིག་ལ་མཐུ་བསྐྱོན་རེས་བྱས་ཏེ་བསྡད་པ་རེད། ང་ཚོ་གཉན་འཕྲང་གི་དུས་ཚོད་འདིར་བོད་རྒྱ་ཆེའི་མི་མང་ཕལ་ཆེར་གཉིད་ལས་སད་པའི་བཟོ་འདྲ་བོ་ཆགས་སོང་། འཛམ་གླིང་ལ་ཧ་ཅང་འགྱུར་བ་འགྲོ་བཞིན་པའི་སྐབས་འདིར་ངོས་ཀྱིས་བསྟན་བཤིག་བསླངས་ནས་བཤད་ཀྱི་ཡོད། དེ་སྔ་བོད་པ་ཚོས་མགོ་བཏུམ་ནས་གཡས་གཡོན་དུ་གང་ཡོང་གི་ཡོད་མེད་དོ་སྣང་ཁྱོན་ནས་མེད་པར་སྡོད་ཀྱི་ཡོད། ད་ཆ་ང་ཚོ་གནས་ཚུལ་ཧ་ཅང་ཐབས་སྡུག་འོག་འཛམ་གླིང་ཕྱི་ལ་ཐོན་པ་རེད། དེར་བརྟེན་གནས་ཚུལ་མང་པོ་ཞིག་མཐོང་གི་ཡོད། འདིས་ང་ཚོའི་རྣམ་དཔྱོད་དང་སྙིང་སྟོབས་སྟོན་རྒྱུ་དང་། སྙིང་སྟོབས་འདི་དངོས་སུ་ལག་ལེན་འགེལ་རྒྱུའི་དུས་ཚོད་ལ་སླེབས་ཡོད་པར་བརྟེན། ང་ཚོའི་མི་རབས་འདི་ཕྱོགས་གཅིག་ནས་བསམ་བློ་བཏང་ན། དངོས་གནས་ལས་ངན་བསགས་པའི་མི་རབས་ལྟ་བུ་རེད་དེ། ཕྱོགས་གཞན་ཞིག་ནས་བསམ་བློ་བཏང་ན། བོད་མི་རིགས་ཀྱི་ཆོས་དང་རིག་གཞུང་དོན་དམ་པའི་སྲུང་སྐྱོབ་བྱེད་རྒྱུ་དང་། སྲུང་སྐྱོབ་ཙམ་མ་ཟད་སླར་གསོ་དང་། སླར་གསོ་དེའང་བོད་པ་གཅིག་པུར་མ་ཡིན་པ། འཛམ་གླིང་འདིར་གང་འཚམ་ཕན་ཐོགས་བྱེད་ཐུབ་རྒྱུའི་དུས་ཚོད་སྟེང་སླེབས་ཡོད། ཅེས་སོགས་གཞིས་བཞུགས་རྒྱ་ཆེའི་མི་མང་དཀའ་ངལ་ཆེན་པོའི་འོག་ལྷག་བསམ་དང་སྙིང་སྟོབས་འགྱུར་མེད་ངང་མི་རབས་གསུམ་པ་དང་བཞི་པར་སླེབ་བཞིན་ཡོད་པ་དང་། སངས་རྒྱས་པའི་གཞུང་ནས་གསུངས་པའི་ལྟ་གྲུབ་ནི་ང་ཚོ་བོད་པས་བླ་སྲོག་ཡིན་པར་བརྗོད་ཐུབ་ཀྱི་འདུག་པས་བོད་ཀྱི་རིག་གཞུང་རྒྱུན་འཛིན་དང་། དེ་ལ་བརྟེན་ནས་འཛམ་གླིང་སྤྱི་ལ་ཡིན་ནའང་ཕན་ཐོགས་བྱེད་ཐུབ་རྒྱུའི་གོ་སྐབས་ཡོད་པས་དེའི་རྩ་བ་ལྟ་བུ་བོད་ཡིག་ལ་དོ་སྣང་བྱེད་དགོས་ཞེས་སོགས་བཀའ་སློབ་སྩལ།
ཚེས་ ༢༢ ཉིན་ཡུ་ཊ་བོད་རིགས་སྤྱི་མཐུན་ཚོགས་པས་ཇི་ལྟར་གསོལ་འདེབས་ཞུ་དོན་ལྟར་བཀའ་བཞེས་བཟང་པོ་ཐོབ་སྟེ། ཡུ་ཊ་བོད་རིགས་སྤྱི་མཐུན་ཚོགས་པའི་ཚོགས་ཁང་གསར་པའི་ནང་བཀའ་སློབ་སྩལ་དོན། དེ་རིང་ས་གནས་འདིར་བོད་པ་མི་ཉུང་བ་ཞིག་འཛོམས་འདུག སྤྱིར་ངོས་ཀྱིས་བསམ་ཚུལ་རོབ་ཙམ་ཁ་སང་བོད་པ་ཚོར་ཞུས་ཟིན་པ་རེད། ངོས་ཀྱི་བསམ་བློའི་ནང་བོད་ཀྱི་ཆོས་དང་རིག་གཞུང་ཟེར་དུས་ང་ཚོའི་བླ་སྲོག་ལྟ་བུ་ཆགས་ཀྱི་ཡོད། གང་ལྟར་ཆབ་སྲིད་ཀྱི་འཕོ་འགྱུར་འདྲ་མིན་གང་བྱུང་ཡོད་ནའང་། བོད་མི་རིགས་ཀྱི་རིག་གཞུང་དང་། ཡི་གེ་དེ་ལོ་སྟོང་ཕྲག་ལྷག་གནས་ཡོད། བོད་ཀྱི་རིག་གཞུང་ཟེར་དུས་མང་པོ་ཞིག་གིས་གཞས་གཏོང་རྒྱུ་དང་། འཆམ་བརྒྱག་རྒྱུ་ལྟ་བུར་གོ་བ་ལེན་གྱི་འདུག དེ་ཚོ་རིག་གཞུང་གི་ཆ་ཤས་རེད། འདི་ང་ཚོ་བོད་པ་ནང་ཁུལ་ལ་མ་གཏོགས་འཛམ་གླིང་སྤྱི་ལ་ཕན་ཐོགས་བྱེད་ཐུབ་རྒྱུ་གང་ཡང་མི་འདུག ངོས་ཀྱིས་བོད་པ་ཚོར་འདི་ལྟར་བཤད་ཀྱི་ཡོད། བཀྲ་ཤིས་ཞོལ་པ་འཁྲབ་རྒྱུ་འདི་བོད་ནང་རྟ་བཞོན་པའི་སྐབས་སུ་རྟ་དཀྲོགས་མཁན་འདྲ་བོ་ཞིག་ཡོད། འདི་གར་མོ་ཊའི་ནང་འགྲོ་གི་ཡོད་སྟབས་ཁྱད་པར་གང་ཡང་མི་འདུག
ད་གིན་ངོས་ཀྱིས་ནཱ་ལེནྡྲའི་པཎ་གྲུབ་བཅུ་བདུན་གྱི་སྐུ་ཐང་ཞིག་སྤྲད་པ་ཡིན། ནམ་རྒྱུན་ངོས་ནས་ཆོས་ཚོགས་སོགས་གལ་ཆེ་ཁག་ལ་ནཱ་ལེནྡྲའི་པཎ་གྲུབ་བཅུ་བདུན་གྱི་སྐུ་ཐང་སྤྲོད་ཀྱི་ཡོད། དེ་གང་ཡིན་ཞེ་ན། ང་རང་ཚོ་བོད་པའི་རིག་གཞུང་དང་། སངས་རྒྱས་ཀྱི་ལྟ་གྲུབ། སངས་རྒྱས་ཀྱི་ཆོས་དང་འབྲེལ་བའི་རིག་གཞུང་། སངས་རྒྱས་ཀྱི་ཆོས་ཞེས་བརྗོད་དུས་ཤུགས་ཆེ་བ་དེ་ལྟ་གྲུབ་རེད་འདུག དེར་བརྟེན་དེ་རིང་འདིར་ཁྱེད་རང་ཚོ་ཐུག་སྟབས། ཆོས་འབྲེལ་བྱས་ན་དྲན་བྱུང་། མཁྱེན་སོང་ངམ། ང་ཚོ་བོད་ཀྱི་སངས་རྒྱས་པའི་ཆོས་ཟེར་དུས་གོང་དུ་བརྗོད་པ་དེ་རེད། གཙོ་བོ་ལྟ་གྲུབ་དང་འབྲེལ་བ་ཞིག་རེད་འདུག རྩ་བའི་འཛམ་གླིང་འདིའི་སྟེང་ཡོད་པའི་ཆོས་བརྒྱུད་ཚང་མ་བྱམས་པ་དང་སྙིང་རྗེ་ཉམས་ལེན་གྱི་མཐིལ་ལ་བཟུང་ནས་མི་ལ་བསླབ་བྱ་རྒྱག་མཁན་ཞིག་རེད། ཧ་ཅང་ཕན་ཐོགས་ཡོད། སྔར་ཡིན་ནའང་ལོ་སྟོང་ཕྲག་ཁ་ཤས་རིང་ཆོས་བརྒྱུད་དེ་དག་གིས་མི་ལ་ཕན་ཐོགས་བྱས་ཡོད། ད་ལྟ་ཡིན་ནའང་ཕན་ཐོགས་ཡོང་དང་ཡོང་བཞིན་པ་རེད། མ་འོངས་པར་ཡིན་ནའང་ཕན་ཐོགས་རྒྱུ་ཡིན་པ་ཧ་ཅང་གསལ་པོ་རེད། ཕལ་ཆེར་ཁ་ཆེའི་ཆོས་ལུགས་བྱེད་མཁན་དུང་ཕྱུར་བཅུ་གྲངས་དང་། ཡི་ཤུའི་ཆོས་ལུགས་བྱེད་མཁན་དུང་ཕྱུར་བཅུ་གྲངས་ཙམ། ཧིན་དུ་ཕལ་ཆེར་ས་ཡ་དྲུག་བརྒྱ་ཙམ། དེང་སྐབས་རྒྱ་ནག་ཏུ་ནང་པའི་གྲངས་འབོར་ཧ་ཅང་ཕོན་ཆེན་པོ་འཕར་ཡོང་གི་ཡོད། འཛམ་གླིང་འདིའི་སྟེང་ནང་པ་ཕལ་ཆེར་དུང་ཕྱུར་བདུན་བརྒྱད་ཙམ་ཡོད། དེར་བརྟེན་ཆོས་བརྒྱུད་དེ་དག་གིས་དེ་སྔ་ཡིན་ནའང་མི་ས་ཡ་བྱེ་བ་མང་པོར་ཕན་ཐོགས་བྱུང་ཡོད་ལ་མ་འོངས་པར་ཡིན་ནའང་ཕན་ཐོགས་འབྱུང་བ་རེད།
ལྷག་པར་དེང་སྐབས་ཆོས་བརྒྱུད་མི་འདྲ་བའི་རྒྱུ་མཚན་དུ་བྱས་ནས་འཁྲུག་པ་བརྒྱགས་པ་དང་། མཐའ་ན་སྡུག་ས་ནས་གསོད་རེ་ཡོང་བཞིན་འདུག དེ་འདྲའི་དུས་ཚོད་འདིར་ཆོས་ལུགས་ཚང་མས་གཅིག་གིས་གཅིག་ལ་གུས་བརྩི་དང་། བཀའ་དྲིན་རྗེས་དྲན་གྱི་ཐོག་ནས་མཐུན་པོ་བྱེད་རྒྱུ་ཧ་ཅང་གལ་ཆེན་པོ་རེད། འཛམ་གླིང་གི་ཆོས་བརྒྱུད་གཙོ་ཆེ་བ་དག་གིས་བྱམས་པ་དང་། སྙིང་རྗེ། བཟོད་པ། ཆོག་ཤེས་ཉམས་ལེན་བྱེད་རྒྱུ་གཅིག་མཚུངས་ཡིན་པ་དང་། ལྟ་གྲུབ་ཀྱི་ཐོག་ནས་མི་འདྲ་བ་ཡོད། ལྟ་གྲུབ་ཐོག་ནས་མི་འདྲ་བའི་གཞི་རྩ་ནི་འཇིག་རྟེན་བཀོད་པ་པོ་འདོད་མཁན་གྱི་ཆོས་བརྒྱུད་དང་། འཇིག་རྟེན་བཀོད་པ་པོ་མི་འདོད་མཁན་གྱི་ཆོས་བརྒྱུད་བཅས་ཡོད། ཅེས་སོགས་འཇིག་རྟེན་བཀོད་པ་པོ་འདོད་མཁན་དང་མི་འདོད་མཁན་གྱི་ཆོས་བརྒྱུད་ཀྱི་ཁྱད་པར་བཀའ་གནང་བ་དང་། དེ་ནས་བོད་ཀྱི་མཁས་པ་རྣམས་ཀྱིས་ཚད་མའི་ལམ་ནས་སློབ་སྦྱོང་བྱེད་རྒྱུ་དེ་ལྟ་བུ་གཞན་ལས་ཐུན་མོང་མ་ཡིན་པ་ཡིན་པའི་སྐོར་དང་། དེ་བཞིན་སྔར་གྱི་ལོ་ཙཱ་བ་རྣམས་ཀྱིས་བཀའ་བསྟན་སོགས་བོད་ཡིག་ལ་བསྒྱུར་བ་ཚད་ལྡན་དང་བཀའ་དྲིན་ཆེན་པོ་ཡིན་པ་སོགས་བཀའ་སློབ་སྩལ།
ཚེས་ ༢༤ ཉིན་ཀོ་ལོ་ར་ཊོ་དང་ནེའུ་མེཀ་སི་ཀོ་ཁུལ་གནས་སྡོད་བོད་རིགས་ ༦༥༠ ཙམ་ལ་བཀའ་སློབ་སྩལ། དེ་ཡང་༧གོང་ས་མཆོག་གིས་བཀའ་གནང་དོན། ང་ཚོ་བོད་མི་རིགས་ནི་སྤྱིར་མི་བརྒྱུད་ཀྱི་ཐོག་ནས་མི་རིགས་རྙིང་པ་ཞིག་ཆགས་ཀྱི་ཡོད། མི་རིགས་རྙིང་པ་ཡིན་པ་ཙམ་མ་ཟད། སྣོད་ཀྱི་བཀོད་པའང་འཛམ་གླིང་ཡང་ཐོག་ཅེས་ནམ་རྒྱུན་ཡོངས་གྲགས་བཤད་ཀྱི་ཡོད་པ་ནང་བཞིན་ས་ཆ་ཁོ་རང་ས་མཐོ་སྒང་འདྲ་ཞིག་ཡོད། ལོ་རྒྱུས་ཁ་ཤས་ནང་ཐོན་མི་སམ་བྷོ་ཊས་བོད་ཡིག་ལེགས་བཅོས་གནང་བ་མ་གཏོགས་དེའི་གོང་བོད་ཡིག་ཡོད། ཞང་ཞུང་སྨར་ཡིག་ཡོད་པ་གསུངས་མཁན་འདུག གང་ལྟར་ཡང་ཆོས་རྒྱལ་སྲོང་བཙན་སྒམ་པོའི་སྐབས་སུ་རྒྱ་བཟའ་དང་བལ་བཟའ་མཉམ་འཁྲུངས་ས་བསྐྱོན་ནས་རྒྱ་བཟའ་དང་བལ་བཟའ་གཉིས་ཀྱི་རྟེན་སྐལ་ལྟ་བུར་ཐུབ་དབང་གི་སྐུ་རེ་རེ་བསྣམས་ནས་ར་མོ་ཆེ་དང་། གཙུག་ལག་ཁང་སོ་སོར་བཞུགས་པས་ཐོག་མར་སངས་རྒྱས་པའི་ཆོས་ལ་དོ་སྣང་སླེབས་སྟངས་འདི་ལྟར་བྱུང་བ་རེད། ཅེས་སོགས་ནང་པའི་ཆོས་བོད་ལ་ཇི་ལྟར་དར་བའི་སྐོར་བཀའ་སྩལ་བ་དང་།
གཞན་ཡང་། ང་ཚོ་བོད་པ་སོ་སོའི་ཡི་གེ་ཡོད། དུས་རབས་གསར་པའི་ནང་ང་ཚོས་གསར་བ་བཟོས་པ་མ་རེད། ང་ཚོར་ལོ་སྟོང་ཕྲག་མང་པོའི་སྔོན་ནས་སོ་སོའི་ཡི་གེ་ཡོད། དེང་སྐབས་འཛམ་གླིང་འདིའི་སྟེང་ནང་པའི་ཆོས་ཀྱི་ལྟ་སྒོམ་སྤྱོད་གསུམ་དང་། ལྷག་པར་དཔལ་ནཱ་ལེནྡྲའི་ཆོས་བརྒྱུད་བཤད་དགོས་བྱུང་ན། བོད་ཡིག་ཡག་ཤོས་རེད་མ་གཏོགས་རྒྱ་ནག་ལ་དེ་ཙམ་མི་འདུག ལུང་པ་གཞན་ཁག་ལའང་མེད། པཱ་ལིའི་ཆོས་བརྒྱུད་འཛིན་མཁན་དེ་དག་གིས་དང་པོ་ནས་པཱ་ལིའི་ཆོས་བརྒྱུད་མ་གཏོགས་ལེགས་སྦྱར་ཆོས་བརྒྱུད་ལ་ཐུགས་སྣང་གནང་མེད། བོད་ཀྱི་ཆོས་བརྒྱུད་འདི་ལ་ཕལ་ཆེར་འཛམ་གླིང་འདིའི་སྟེང་གི་སངས་རྒྱས་པའི་ཆོས་ཆ་ཚང་བ་ཡོད། དེར་བརྟེན་འདི་ང་ཚོ་བོད་མི་རིགས་སྤོབས་པ་སྐྱེ་གཞི་ཞིག་ཆགས་ཡོད། དེ་བཞིན་དེང་དུས་ཀྱི་ཤེས་ཡོན་ཧ་ཅང་གལ་ཆེན་པོ་རེད། སྐུ་མདུན་སྐུ་གོང་མ་རྒྱ་ནག་དང་དེ་ནས་རྒྱ་གར་དུ་ཕེབས་ཏེ་འཛམ་གླིང་ཕྱི་ལོགས་གཟིགས་ཡོད་སྟབས། དེང་དུས་ཀྱི་ཤེས་ཡོན་དགོས་གལ་གཟིགས་ཏེ་ཕལ་ཆེར་ཕྱི་ལོ་ ༡༩༡༣།༡༩༡༤ ལོར་དབྱིན་ལན་ལ་སློབ་ཕྲུག་བཏང་ཡོད་སྐོར་སོགས་བཀའ་སློབ་སྩལ།
ཚེས་ ༢༥ ཉིན་ཨ་རིའི་ཨིན་ཌི་ཡ་ན་མངའ་སྡེའི་རྒྱལ་ས་ཨིན་ཌི་ཡ་ན་པོ་ལི་སིར་ Indianapolis ཤེས་ཡོན་ལམ་ལུགས་ནང་རིས་མེད་ཀྱི་བཟང་སྤྱོད། ཅེས་པའི་བརྗོད་གཞིའི་ཐོག་བགྲོ་གླེང་ལྷན་ཚོགས་སུ་དབུ་བཞུགས་མཛད་པ་དང་། དེ་ཡང་སྔ་དྲོ་༸གོང་ས་མཆོག་དབུ་བཞུགས་ཐོག་ (Emory-Tibet Partnership) ཞེས་པའི་ཚོགས་པས་མཁས་དབང་ཁག་གཅིག་ཆེད་དུ་གདན་ཞུས་ཀྱིས་ཤེས་ཡོན་ལམ་ལུགས་ནང་རིས་མེད་ཀྱི་བཟང་སྤྱོད (Secular Ethics in Education) ཅེས་པའི་བརྗོད་གཞིའི་ཐོག་རགས་ཟིན་གཏན་འབེབས་གནང་བའི་གནད་དོན་ཐོག་བགྲོ་གླེང་ལྷན་ཚོགས་ཤིག་ཚོགས་ཡོད་པ་དང་། བགྲོ་གླེང་ལྷན་ཚོགས་སྟེང་༸གོང་ས་མཆོག་གིས་གོ་ལའི་གནམ་གཤིས་འགྱུར་ལྡོག་དང་གོ་ལའི་དཔལ་འབྱོར་གྱི་དཀའ་ངལ་དེ་དག་སེལ་བར་རྒྱལ་མཚམས་བཅད་ནས་ཁེར་སྡོད་བྱ་ཐབས་བྲལ་བ་ཡིན། དེར་བརྟེན་ང་ཚོ་ཚང་མ་ཕན་ཚུན་ལྟོས་གྲུབ་ཐོག་གནས་ཡོད་པ་གསལ་པོ་ཆགས་ཡོད། དེ་བཞིན་ང་ཚོས་དེང་དུས་ཤེས་ཡོན་གྱི་ལམ་ལུགས་ནང་བཟང་སྤྱོད་ཀྱི་སློབ་གསོ་སྤེལ་རྒྱུ་ཧ་ཅང་གལ་ཆེན་པོ་ཡིན་པ་མ་ཟད། ལྷག་པར་བཟང་སྤྱོད་གོང་སྤེལ་གཏོང་རྒྱུའི་ཐབས་ལམ་དེ་ཡང་ཆོས་ལུགས་བྱེ་བྲག་པ་ཞིག་ལ་གཞི་མ་བཅོལ་བར་རིས་མེད་ཀྱི་ངོ་བོའི་ཐོག་ནས་བཟང་སྤྱོད་སྤེལ་དགོས་ཞེས་སོགས་ལམ་སྟོན་གནང་།
ཕྱེད་ཡོལ་༸གོང་ས་མཆོག་གིས་བྱམས་བརྩེ་ནི་འཛམ་གླིང་ཞི་བདེའི་གཞི་རྟེན་ལྟ་བུ་ཡིན་(Compassion as a pillar of World Peace) ཞེས་པའི་བརྗོད་གཞིའི་ཐོག་མང་ཚོགས་ ༦༥༠༠ ཙམ་ལ་བཀའ་སློབ་སྩལ་ཡོད། དེ་ཡང་ཐོག་མར་ཨ་རིའི་གྲོས་ཚོགས་འོག་མའི་འཐུས་མི་ལྕམ་སྐུ་སུ་སན་བྷུ་རུཀ་ Susan Brooks ལགས་ཀྱིས་ཚོགས་བཅར་བ་ཡོངས་ལ་༸གོང་ས་མཆོག་ངོ་སྤྲོད་ཞུས་གྲུབ་བསྟུན་༧གོང་ས་མཆོག་གིས་བཀའ་སློབ་སྩལ་དོན།
བརྩེ་བའི་སྤུན་ཟླ་ཕོ་མོ་རྣམ་པ། ངོས་རང་འདིར་ཡོང་སྟེ་ཁྱེད་རང་ཚོ་ཐུག་རྒྱུ་བྱུང་བར་ཧ་ཅང་དགའ་པོ་བྱུང་། ངོས་རང་དེ་རིང་ཆོས་ལུགས་འདྲ་མིན་གྱི་མང་ཚོགས་འདུ་འཛོམས་ཆེན་པོ་འདིའི་ཐོག་གཏམ་བཤད་བྱེད་རྒྱུའི་གོ་སྐབས་ཐོབ་པར་ཧ་ཅང་དགའ་སྤོབས་བྱུང་། འདས་པའི་ལོ་ངོ་ ༥༧ ལྷག་རིང་ནས་ངོས་རང་རྒྱ་གར་ནང་གནས་སྡོད་བྱེད་བཞིན་ཡོད། དེར་བརྟེན་རྒྱ་གར་ནི་ངོས་ཀྱི་ཁྱིམ་གཉིས་པ་དེ་ཆགས་ཡོད། རྒྱ་གར་ནང་ཕ་མེས་ནས་ཡོད་པའི་ཆོས་ལུགས་གྲངས་ཅན་པ་དང་། གཅེར་བུ་བ། སངས་རྒྱས་པའི་ཆོས་དང་། དེ་བཞིན་ཕྱི་ནས་དར་བའི་ཆོས་ལུགས། ཛོ་ར་ཛོ་དིན་དང་ཡེ་ཤུ། ཁ་ཆེ་ལ་སོགས་ཆོས་ལུགས་དེ་དག་གིས་ཆོས་ལུགས་ཕན་ཚུན་དབར་འཆམ་མཐུན་ངང་འཚོ་ཐུབ་ཡོད་པ་འཛམ་གླིང་ལ་མིག་དཔེ་ཞིག་ཆགས་ཡོད། ཆོས་ལུགས་གཙོ་ཆེ་ཚང་མས་བྱམས་པ་དང་། བརྩེ་བ། བཟོད་སྲན། ཆོག་ཤེས་སོགས་ཉམས་ལེན་བྱེད་དགོས་པའི་བཟང་པོའི་བསླབ་བྱ་སྤེལ་བཞིན་ཡོད། རང་ཁྲིམས་སྲུང་རྒྱུ་ནི་བསླབ་བྱ་དེའི་ཆ་ཤས་ཤིག་ཆགས་ཡོད། ཆོས་ལུགས་ཕན་ཚུན་དབར་ལྟ་གྲུབ་ཐོག་ཁྱད་པར་ཡོད་ཀྱང་། བྱམས་བརྩེ་ཉམས་ལེན་གོང་སྤེལ་གཏོང་རྒྱུའི་དམིགས་ཡུལ་གཅིག་མཚུངས་ཆགས་ཡོད། ཅེས་དེང་གི་དུས་སུ་མི་ཚང་མས་ཁྱིམ་ཚང་གཅིག་གི་མིང་སྲིང་ལྟ་བུའི་འདུ་ཤེས་འཛིན་རྒྱུ་གལ་ཆེན་ཡིན་པ་དང་། འགྲོ་བ་མི་རྣམས་ལ་གཅིག་མཚུངས་ཀྱི་འདུ་ཤེས་འཛིན་ཐུབ་པ་ཡིན་ན་གསོད་རེས་དང་། དབུལ་ཕྱུག་གི་བར་ཁྱད། ཁ་མདོག་དང་རིགས་རུས། གོ་གནས་སོགས་ཀྱི་ཐོག་ནས་དབྱེ་འབྱེད་བྱེད་རྒྱུའི་གཞི་རྩ་ཡོང་མི་སྲིད་པ་ཞིག་ཡིན་པ་དང་། མི་རེ་ཟུང་གིས་ཆོས་ལུགས་ཁ་ལ་འཁྱེར་ནས་ཕན་ཚུན་གསོད་རེས་བྱེད་བཞིན་པ་ནི་བསམ་ཡུལ་ལས་འདས་པ་ཞིག་ཡིན་པའི་སྐོར་བཀའ་སྩལ་བ་དང་།
གཞན་ཡང་། ངོས་ཀྱིས་ཁ་ཆེའི་འཇིགས་སྐུལ་དྲག་སྤྱོད་པ་དང་ནང་པའི་འཇིགས་སྐུལ་དྲག་སྤྱོད་པ་ཞེས་ཐ་སྙད་བེད་སྤྱོད་བྱེད་རྒྱུ་དེ་འགྲིག་གི་མི་འདུག་བསམ་བཞིན་ཡོད། མི་སུ་ཞིག་གིས་དྲག་སྤྱོད་ཀྱི་ལས་སྤེལ་ཚེ་མི་དེ་ཁ་ཆེ་དང་ནང་པ་ཡང་དག་པ་ཞིག་ཆགས་ཀྱི་མེད། ངོས་ཀྱིས་འབར་མའི་ནང་པ་ཚོར་ཁོང་ཚོས་ཁ་ཆེའི་ཆོས་པར་སྡང་ཟུག་བྱེད་སྐབས། སངས་རྒྱས་བཅོམ་ལྡན་འདས་ཀྱི་ཞལ་རས་སྒོམས་རོགས་ཞེས་བརྗོད་ཀྱི་ཡོད། གལ་ཏེ་བཅོམ་ལྡན་འདས་ཞལ་བཞུགས་ཡོད་ན། རྡུང་རྡེག་མྱོང་མཁན་གྱི་ཉམ་ཐག་པ་ཚོར་རྒྱབ་སྐྱོར་གནང་གི་རེད། ཅེས་སོགས་ཀྱི་བཀའ་སློབ་སྩལ་རྗེས་མང་ཚོགས་ཀྱི་དྲི་བར་བཀའ་ལན་སྩལ།
ཚེས་ ༢༦ ཉིན་ཨ་རིའི་ཨིན་ཌ་ཡ་ན་མངའ་སྡེ་རྒྱལ་ས་ཨིན་ཌ་ཡ་ན་པོ་ལི་སི་ (Indianapolis) ནང་ཨ་རིའི་ཁུལ་གྱི་གྲོང་སྡེའི་སྤྱི་ཁྱབ་པའི་ལྷན་ཚོགས་ཐེངས་ ༨༤ ཐོག་ཆིབས་སྒྱུར་བསྐྱངས་ཏེ་བཀའ་སློབ་གསུང་བཤད་གནང་།
དེ་ཡང་ལྷན་ཚོགས་དེར་༸གོང་ས་སྐྱབས་མགོན་ཆེན་པོ་མཆོག་དབུ་བཞུགས་ཐོག་ཨ་རིའི་གཞས་མ་གྲགས་ཅན་ལེ་ཌི་གྷ་གྷ་ Lady Gaga ལགས་དང་། ཨ་རིའི་གནད་ཡོད་མི་སྣ་ཁག་གཅིག ཨ་རིའི་གྲོང་སྡེའི་སྤྱི་ཁྱབ་པ་ཉིས་བརྒྱ་ལྷག་ཙམ་གྱིས་མཉམ་ཞུགས་གནང་ཡོད་པ་དང་། ལྷན་ཚོགས་དབུ་འཛུགས་མ་གནང་གོང་ཨ་རིའི་གཞས་མ་གྲགས་ཅན་ལེ་ཌི་གྷ་གྷ་ལགས་ཀྱིས་༸གོང་ས་མཆོག་ལ་བཅར་འདྲི་ཁག་གཅིག་ཞུས་ཏེ་ངོ་དེབ་ཐོག་ཐད་ཀར་རྒྱང་སྲིང་གི་ལས་རིམ་གོ་སྒྲིག་བྱས་པ་དང་། སྐབས་དེར་ལེ་ཌི་གྷ་གྷ་ལགས་ཀྱིས་༸གོང་ས་མཆོག་ལ་དེང་སྐབས་ན་གཞོན་རྣམས་ལ་དཀའ་ངལ་མང་པོ་ཞིག་འཕྲད་བཞིན་པའི་ཁྲོད་རང་ཉིད་སོ་སོར་གདེང་ཚོད་མེད་པར་སེམས་ཞུམ་པ་དང་། རང་ཉིད་ཀྱི་ཚེ་སྲོག་ལ་རང་ཉིད་ཀྱིས་གནོད་འཚེ་བྱས་པ་དེ་དག་ཡོང་རྐྱེན་ཅི་ཡིན་བཀའ་འདྲི་ཞུས་པར་༧གོང་ས་མཆོག་གིས་བཀའ་ལན་སྩལ་དོན། སྤྱིར་འགྲོ་བ་མིའི་རང་བཞིན་ནི་བྱམས་བརྩེའི་རང་བཞིན་ཞིག་ཡིན་ནའང་། དེང་དུས་ཀྱི་ཤེས་ཡོན་སློབ་གསོའི་ཁ་ཕྱོགས་གཙོ་བོ་ཕྱི་དངོས་པོའི་ཡར་རྒྱས་ཁོ་ནར་དམིགས་པ་ཞིག་ཡིན་སྟབས། དུས་རྟག་ཏུ་དཀའ་ངལ་ཞིག་འཕྲད་དང་འཕྲད་བཞིན་ཡོད། གལ་སྲིད་རང་ཉིད་ཀྱི་སེམས་ཁམས་ཞི་བདེ་བག་ཕེབས་ཤིག་ཡོད་ན་དཀའ་ངལ་དེ་འདྲ་འཕྲད་མི་སྲིད། ང་ཚོ་འགྲོ་བ་མི་རྣམས་ནི་སྤྱི་ཚོགས་སེམས་ཅན་ཞིག་ཡིན་པ་དང། ང་ཚོའི་མ་འོངས་པ་དེ་ཡང་འགྲོ་བ་མིའི་སྤྱི་ཚོགས་གཞན་རྣམས་ལ་བརྟེན་ནས་འཚོ་གནས་བྱ་དགོས་སྟབས། ནང་སེམས་ཀྱི་རིན་ཐང་ཡོད་པའི་སྙིང་རྗེ་དང་བྱམས་བརྩེར་དོ་སྣང་མང་ཙམ་བྱ་དགོས། ཞེས་བཀའ་ལན་སྩལ།
དེ་རྗེས་དཔྱད་སྒོམ་དང་འཇོག་སྒོམ་གཉིས་ལས་གང་ཞིག་འབྲས་བུ་བཟང་བ་ཡོད་སྐོར་བཀའ་འདྲི་ཞུས་པར་བཀའ་ལན་སྩལ་དོན། ངོས་རང་དུས་རྒྱུན་དཔྱད་སྒོམ་ལ་མོས་པ་ཆེ་བ་ཡོད་པ་མ་ཟད། དཔྱད་སྒོམ་དེ་ནུས་པའང་ཆེ་བ་འདུག་ཅེས་བཀའ་སྩལ་བ་དང་། དེ་ནས་འཚེ་བའི་འཛམ་གླིང་འདི་བཞིན་ཞི་བདེ་ལྡན་པ་ཞིག་གང་འདྲ་བྱས་ནས་བཟོ་ཐུབ་བམ་ཞེས་ཞུས་པར། ང་ཚོས་བསམ་བློ་རྒྱ་ཆེ་ས་ནས་བཏང་སྟེ་རེ་བ་བྱ་རྒྱུ་དེ་ཕན་ཐོགས་ཆེན་པོ་ཡོང་ངེས། གང་ལྟར་རེ་བ་དང་གདེང་ཚོད་ནི་དགོས་ངེས་ཅན་ཞིག་ཆགས་ཡོད། ཅེས་སོགས་བཀའ་འདྲི་ཁག་ལ་བཀའ་ལན་སྩལ་གྲུབ་མཚམས་གསར་འགོད་པ་གྲགས་ཅན་ལྕམ་སྐུ་ཨེན་ཀ་རི་ Ann Curry ལགས་ཀྱིས་༸གོང་ས་༸སྐྱབས་མགོན་ཆེན་པོ་མཆོག་ལྷན་ཚོགས་ཀྱི་སྡིངས་ཆའི་སྟེང་གདན་ཞུ་ཞུས།
དེ་ནས་ལྕམ་སྐུ་ཨེན་ཀ་རི་ལགས་ཀྱིས་༸གོང་ས་མཆོག་གི་མཛད་རྣམ་མདོར་བསྡུས་ཤིག་སྙན་སྒྲོན་ཞུས་གྲུབ་མཚམས། ཨ་རིའི་ལའོ་སེ་ཝི་ལེ་ Louisville གྲོང་སྡེའི་སྤྱི་ཁྱབ་པ་སྐུ་ཞབས་གྷེ་རི་ཕི་ཤར་ Gary Fischer ལགས་དང་ཀེན་ཊུ་ཀེ་ Kentucky ལགས་རྣམས་གཉིས་ཀྱིས་མཉམ་རུབ་ཐོག་ལའོ་སེ་ཝི་ལེ་ Louisville གྲོང་སྡེ་ལ་བྱམས་བརྩེའི་གྲོང་ཁྱེར་ཞེས་མིང་བཏགས་པ་དང་། དེ་བཞིན་ཨ་ན་ཧ་འིམ་དང་ཁེ་ལི་ཕོར་ནི་ཡའི་གྲོང་སྡེའི་སྤྱི་ཁྱབ་པ་ཊོམ་ཊེཊ་Tom Taitལགས་ཀྱིས་ཨ་ན་ཧ་འིམ་གྲོང་སྡེ་ལ་སྙིང་རྗེའི་གྲོང་ཁྱེར་ཞེས་བཏགས་པའི་ལས་གཞི་དེ་དག་གི་སྐོར་བཟོ་སྐྲུན་གནང་བའི་བརྙན་ཐུང་ཞིག་༸གོང་ས་མཆོག་ལ་སྤྱན་འབུལ་ཞུས་པ་དང་༧གོང་ས་མཆོག་ཐུགས་དགྱེས་ཚོར་ཆེན་པོས་གསན་གཟིགས་མཛད་གྲུབ་མཚམས་བཀའ་སློབ་སྩལ་དོན། ངོས་རང་དེ་རིང་འདིར་མགྲོན་འབོད་གནང་བར་ཐུགས་རྗེ་ཆེ་ཞེས་ཞུ་རྒྱུ་ཡིན། ངོས་རང་དངོས་སུ་འདིར་བཅར་ཏེ་སྙན་གྲགས་ཆེ་བའི་རྒྱལ་ཁབ་འདིའི་གྲོང་སྡེའི་སྤྱི་ཁྱབ་པ་མང་པོ་ཞིག་མཇལ་རྒྱུ་བྱུང་བར་ཧ་ཅང་གི་ཆེ་མཐོང་ཆེན་པོ་ཞིག་ཐོབ་བྱུང་། ངོས་ནས་དུས་རྟག་ཏུ་ཨ་རི་རྒྱལ་ཁབ་འདི་བཞིན་འཛམ་གླིང་རྒྱལ་ཁབ་ཀུན་གྱི་རང་དབང་སྣེ་ཁྲིད་ཀྱི་རྒྱལ་ཁབ་ཞིག་ཡིན་པར་ངོས་འཛིན་ཞུ་གི་ཡོད། རྒྱལ་ཁབ་འདི་བཞིན་འཕྲུལ་ཆས་གསར་གཏོད་ཅན་ཞིག་ཡིན་པ་མ་ཟད། རྒྱལ་ཁབ་འདིས་རང་དབང་དང་མང་གཙོ། གུ་ཡངས་དང་བྱམས་བརྩེ་བཅས་གལ་ཆེར་འཛིན་པའི་ཁྱད་ཆོས་བཟང་པོ་དེ་དག་ནི་བྱམས་བརྩེ་དང་མི་གཞན་ལ་གུས་བརྩི། དེ་བཞིན་འགྲོ་བ་མི་ལ་ཕན་བདེ་བསྒྲུབ་རྒྱུའི་སེམས་ཁུར་བཅས་དང་ཧ་ཅང་གི་འབྲེལ་བ་ཆེན་པོ་ཡོད་པ་ཞིག་ཡིན། དེ་དག་ནི་ཁ་ནས་འདོན་པའི་འབོད་ཚིག་ཙམ་མིན་པར་ནང་སེམས་ཀྱི་སྤྱོད་ཚུལ་དང་ཐད་ཀར་འབྲེལ་བ་ཡོད་པ་ཞིག་ཡིན། དེར་བརྟེན་རྒྱལ་ཁབ་འདིས་མ་འོངས་པར་འཛམ་གླིང་འདི་ཞི་བདེ་ལྡན་པའི་འཛམ་གླིང་ཞིག་ཏུ་སྣེ་ཁྲིད་ཐུབ་རྒྱུར་ངོས་ནས་ཡིད་ཆེས་ཞུ་གི་ཡོད།
ང་ཚོ་སའི་གོ་ལ་སྔོན་པོ་འདིའི་སྟེང་གནམ་གཤིས་འགྱུར་ལྡོག་དང་། མི་འབོར་འཕེལ་རྒྱས། རང་འབྱུང་གཏེར་ཁ་ཁག་ཇེ་ཉུང་དུ་འགྲོ་བའི་ཁར་དཀའ་ངལ་གཞན་ཁག་གཅིག་འཕྲད་བཞིན་ཡོད། དཀའ་ངལ་ཕལ་ཆེ་བ་ང་རང་ཚོ་མིས་བཟོས་པ་ཤ་སྟག་ཆགས་ཡོད། སྤྱིར་ང་ཚོ་སུ་ཞིག་དཀའ་ངལ་མི་འདོད་ཀྱང་གཞན་གྱི་ཆེད་དུ་སེམས་ཁུར་མེད་པར་རང་ཉིད་གཅེས་འཛིན་གྱི་བློ་ཤུགས་ཆེ་དྲགས་པས་ཁྱོད་དང་ང་ཞེས་དབྱེ་བ་ཕྱེས་པའི་རྙོག་དྲས་རྐྱེན་བྱས་ཏེ་དཀའ་ངལ་མང་པོ་ཞིག་འཕྲད་ཀྱི་ཡོད། འདས་པའི་དུས་རབས་ཉི་ཤུ་པ་དེ་བཞིན་འཚེ་བའི་དུས་རབས་ཤིག་གི་ཐོག་ནས་ཕྱིན་ཡོད། སྐབས་དེར་ལོ་རྒྱུས་ནང་མི་གྲངས་ས་ཡ་ཉིས་བརྒྱ་ཙམ་དྲག་པོའི་ལམ་ནས་བསད་པ་རེད། འཚེ་བའི་དུས་རབས་དེས་རྐྱེན་བྱས་ནས་ད་ལྟའི་དུས་རབས་འདིའི་ནང་ཁོང་ཁྲོ་དང་ཕྲག་དོག་སོགས་དཀའ་ངལ་མང་པོ་ཞིག་འཕྲད་ཀྱི་ཡོད། ང་ཚོས་དེ་དག་ཞི་ཆེད་བྱམས་སྙིང་རྗེའི་རིན་ཐང་སོ་སོའི་རྒྱུད་ལ་འཇག་ཐབས་བྱ་དགོས། ཞེས་དང་། དེ་བཞིན་ང་ཚོ་འགྲོ་བ་མིའི་བྱམས་བརྩེའི་རིན་ཐང་ཐོག་མ་སོ་སོ་རང་ཉིད་ཀྱི་ཨ་མ་ནས་འབྱུང་བ་ཞིག་ཡིན་པ་དང་། ཕྱིའི་གཟུགས་བྱད་ལས་ནང་གི་ཡོན་ཏན་གལ་ཆེ་བ་ཡིན་པ། སེམས་ཇི་ཙམ་གྱི་མི་སྐྱིད་པ་དེ་ཚོད་ཀྱིས་ལུས་པོའི་ཟུངས་བཅུད་ཉམས་པ་དེའི་ཐོག་ནས་སེམས་ཀྱི་ཞི་བདེ་དང་ལུས་པོའི་འཕྲོད་བསྟེན་དབར་འབྲེལ་བ་ཤུགས་ཆེ་ཡོད་པ། འགྲོ་བ་མིའི་བཟང་པོའི་རིན་ཐང་གོང་སྤེལ་གཏོང་ཐབས་ཐོག་ནས་ཨ་རིའི་ནང་བྱམས་བརྩེ་དང་སྙིང་རྗེའི་གྲོང་ཁྱེར་ཞེས་ལས་གཞི་དེ་འདྲ་ཞིག་བརྩམས་པ་དེར་བསྔགས་བརྗོད་མཛད་པ་དང་སྦྲགས། མ་འོངས་པར་ང་ཚོས་བྱམས་བརྩེ་དང་སྙིང་རྗེ་ཁ་ནས་བཤད་པ་ཙམ་མིན་པར་ལག་ལེན་དངོས་སུ་བསྟར་ཆེད་ལས་གཞི་དེ་མུ་མཐུད་ནས་འཛམ་གླིང་རྒྱལ་ཁབ་གཞན་ཚོས་ཀྱང་མིག་དཔེ་བལྟ་ཡུལ་ཞིག་ཆགས་རྒྱུར་ཐུགས་རེ་ཆེན་པོ་ཡོད་སྐོར་སོགས་ཀྱི་བཀའ་སློབ་སྩལ་རྗེས་གཞས་མ་གྲགས་ཅན་ལེ་ཊིས་གྷ་གྷ་ལགས་ཀྱིས་༧གོང་ས་མཆོག་གིས་སྩལ་བའི་བྱམས་བརྩེ་དང་སྙིང་རྗེའི་སྐོར་གྱི་བཀའ་སློབ་དེ་དག་ལ་རྗེས་སུ་ཡི་རང་ཞུས་པ་དང་སྦྲགས་ལས་རིམ་མཇུག་སྒྲིལ་དང་། ཨ་རིའི་མཛད་འཕྲིན་ཁག་རེ་ཞིག་མཇུག་ལེགས་པར་གྲུབ་སྟེ་ཚེས་ ༢༨ ཉིན་དགོང་དྲོ་རྒྱ་གར་གྱི་རྒྱལ་ས་ལྡི་ལིར་༧ཞབས་སོར་བདེ་བོར་འཁོད་ཡོད་པ་བཅས།།
གསར་འགོད་པ། ཟླ་བ་ཕུར་བུ།།


text:
Category:གདན་རབས།
༄༅། །ནང་ཆེན་སྐྱོ་བྲག་ཁང་ནེ་དགོན་མདོ་སྔགས་ཉིན་བྱེད་གླིང་ཡན་ལག་དང་བཅས་པའི་ལོ་རྒྱུས་སྙིང་པོར་དྲིལ་བ་ཨུཏྤལ་ཕྲེང་མཛེས་ཞེས་བྱ་བ་བཞུགས་སོ། ། ༄༅། །ན་མོ་ཤཱཀྱ་མུ་ནི་ཡེ། བདེ་ཆེན་ལྷན་ཅིག་སྐྱེས་དགའི་རང་བཞིན་ཁ་སྦྱོར་བདུན་ལྡན་རྡོ་རྗེ་འཆང་། །དབང་བཅུ་བརྙེས་པ་རྒྱལ་བའི་མྱུ་གུ་རིགས་གསུམ་མགོན་སོགས་སྲིད་ཞིའི་གཉེན། །གཅིག་འདུས་མཉམ་མེད་མར་མི་དྭགས་དང་འབའ་རོམ་བཀའ་བརྒྱུད་གསེར་རིའི་ཕྲེང་།།ཁྱད་པར་ཆོས་རྗེ་བསྟན་འཛིན་ཕུན་ཚོགས་སྲས་དང་བཅས་ལ་གུས་ཕྱག་འཚལ།།གངས་ལྗོངས་མདོ་སྟོད་ས་ཡི་ཐིག་ལེར་ཐུབ་པའི་བསྟན།།སྤོང་ཀློག་ལས་ཀྱི་འཁོར་ལོའི་འགྲོས་ལྡན་ཆོས་ཀྱི་གྲྭ།།སྐྱོ་བྲག་གནས་ཀྱི་ཕང་པར་འཁྱུད་པ་ཁང་ནེ་དགོན།།སྔོན་རབས་རྣལ་མའི་ལོ་རྒྱུས་སྙིང་པོར་བསྡུས་ཏེ་འགོད། ། ༈ དེ་ཡང་རྒྱལ་བས་མདོ་སྡེ་དུ་མ་ནས་ལུང་གིས་བསྔགས་ཤིང་དོན་བརྒྱུད་བསྟན་པའི་ཤིང་རྟར་གྱུར་པ་ཁམས་གསུམ་ཆོས་ཀྱི་རྒྱལ་པོ་༧མཉམ་མེད་སྒམ་པོ་པའི་ཐུགས་སྲས་བརྒྱུད་འཛིན་ཆེ་བཞིའི་ཡ་གྱལ་༧དཔལ་རྒྱལ་བ་འབའ་རོམ་པ་ཆེན་པོོ་དར་མ་དབང་ཕྱུག་ཅེས་སུ་གྲགས་པ་བརྒྱུད་པར་བཅས་པའི་རྣམ་དཀར་ཕྲིན་ལས་ཀྱི་རིང་སྲོལ་དྲི་མེད་འཛིན་པའི་ཆོས་སྡེ་༧ནང་ཆེན་སྐྱོ་བྲག་ཁང་ནེ་དགོན་ཡན་ལག་དང་བཅས་པའི་ལོ་རྒྱུས་རགས་ཙམ་འགོད་པ་ལ།
དགོན་གཞིས་གང་ལ་ཆགས་པའི་གནས་ཀྱི་ཆེ་བ་མདོར་བསྟན་པ།
གང་གིིས་ཕྱག་བཏབ་པའི་སྤྲུལ་བརྒྱུད་ན་རིམ་གྱི་མཛད་བསྡུས་ཆེ་ལོང་དུ་སྨོས་པ། སྔར་དགོན་གྱི་རྒྱ་ཁྱོན་དང་ད་ཡོད་རིག་དངོས་ཕྱོགས་ཙམ་གླེང་བ། ཡང་དར་བསྟན་གསོ་བྱེད་སྟངས་སྐོར་བཤད་པ་སྟེ་བཞི་ལས། ༈ དོན་དང་པོ་ནི། རྗེ་འགྲོ་བའི་མགོན་པོ་འབའ་རོམ་པ་ཆེན་པོའི་བརྒྱུད་འཛིན་ཐུགས་ཀྱི་སྲས་མཆོག་ཕྲིན་ལས་འགྲན་ཟླ་དང་བྲལ་བ་༧ཏི་ཤྲི་ཤེས་རབ་སེང་གེ་ལ་བླ་མ་དང་ཡི་དམ་གྱིས་ལུང་བསྟན་པ་བཞིན་གནས་འདིར་ཕེབས་ནས་སྒོ་དབྱེ་བའི་རྟེན་འབྲེལ་མངོན་དུ་མཛད་སྐབས། ཉམས་གཟིགས་དག་སྣང་ཡེ་ཤེས་མཁའ་འགྲོའི་གླུ་འདི་ལྟར་གསན་པ་སྟེ། དཔལ་ཤཱཀ་ཐུབ་ཀྱི་ཐུགས་རྗེས་བྱིན་བརླབས་ཤིང་། །མགོན་སྤྱན་རས་གཟིགས་ཀྱིས་ཐུགས་རྗེ་སྤྲོས། །རྗེ་པད་འབྱུང་ཆེན་པོས་ཞབས་ཀྱིས་བཅགས། །སེམས་སྐྱོ་བའི་བྲག་རི་དཀར་པོ་འདི། །གནས་སེང་གེ་གནམ་མཆོོང་མཚན་གསོལ་ནས། །ཡུལ་སྤྱི་འབྱམས་ཟུང་འབྲེལ་གནས་མཆོག་འདི། །བྲག་དཀར་གསལ་དར་དཀར་ཡོལ་བྲིས་འདྲ། །ཞེས་དང་། གནས་ས་སྤྱོད་དག་པ་མཁའ་སྤྱོད་གནས། །སྐུ་ཆེ་བའི་ཡོན་ཏན་བསམ་མི་ཁྱབ། །ཕ་རྩ་གསུམ་འཇའ་བཞིན་འཁྲིགས་པའི་ལྗོངས། །མ་མཁའ་འགྲོ་སྤྲིན་ལྟར་འདུ་བའི་གནས། །མགོན་ཆོས་སྐྱོང་ཁྲོམ་ལྟར་འཚོགས་པའི་གུར། །བྲན་སྡེ་བརྒྱད་རྡུལ་བཞིན་འཚུབས་པའི་མཁར། །མི་ལས་དག་ངོ་མཚར་སྐྱེ་བའི་གནས། །བུ་དད་ལྡན་ཉམས་རྟོགས་འཁྲུངས་པའི་ཡུལ། །དཔལ་ཕུན་ཚོགས་ལྔ་ལྡན་རྒྱལ་བའི་ཞིང་། །ཞེས་དང་། ཤར་རི་བོ་ཏ་ལའི་ཕོ་བྲང་དང་། །ལྷོ་དཔལ་གྱི་རི་དང་ཙཱ་རི་ཏྲ། །ནུབ་གངས་དཀར་ཏི་སེའི་གནས་མཆོག་དང་། །བྱང་ལ་ཕྱི་ཆུ་དབར་དགོན་གནས་དང་། །དོན་ཁྱད་པར་མེད་པ་ངོ་བོ་གཅིག །ཅེས་སོགས་གསུངས་པ་ལྟར་ངོ་མཚར་བའི་དག་སྣང་གི་གཟིགས་པ་འབྱམས་སུ་ཀླས་ཤིང་། གནས་འདིར་ཕྱག་མཆོད་རྐང་བསྐོར་གྱིས་འབྲེལ་ཚད་ངན་འགྲོའི་དུཿཁ་ཁེགས་པ་དང་། སྒྲུབ་པ་པོ་རྣམས་གྲུབ་གཉིས་དབང་དུ་འབྱོར་བའི་བསྟི་གནས་སུ་བྱིན་གྱིས་བརླབས་ཏེ། མ་འོངས་པའི་དུས་ན་བསྟན་དང་བསྟན་འཛིན་དར་རྒྱས་སུ་འབྱུང་བའི་ལུང་བསྟན་སོགས་མཛད་དོ། །དུས་ཕྱིས་ཡོངས་དགེ་མི་འགྱུར་རྡོ་རྗེ། མཁས་གྲུབ་ཀརྨ་ཆགས་མེེད། རིག་འཛིན་ཆོས་རྒྱལ་རྡོ་རྗེ། གཏེར་ཆེན་འབར་བའི་རྡོ་རྗེ་སོགས་ཚད་མའི་སྐྱེས་བུ་དུ་མས་གནས་འདིའི་ཕྱི་ནང་གསང་བའི་ཆེ་བ་དང་རང་བྱོན་གྱི་བཀོད་པ་ཕྲ་ཞིབ་གསུངས་པ་ཐམས་ཅད་དོན་ལ་གནས་ཤིང་རྟོགས་པར་འདོད་ན་སྐྱོ་བྲག་གནས་ཀྱི་དཀར་ཆག་ལས་ཤེས་པར་བྱའོ། །དོན་བསྡུ་ན་ཨོ་རྒྱན་སངས་རྒྱས་གཉིས་པ་གུ་རུ་པདྨ་འབྱུང་གནས་ཀྱིས་བསིལ་ལྡན་ཁ་བའི་ལྗོངས་འདི་གདུལ་བྱར་དགོངས་ཏེ་རྗེས་ཆགས་སྤྲུལ་པའི་རྣམ་རོལ་ཅི་ཡང་བསྟན་པའི་སྐབས། སྒྲུབ་གནས་མཛད་དེ་གུ་རུ་དྲག་པོ་རིགས་ལྔ་དང་རྡོ་རྗེ་གྲོ་ལོད་ཀྱི་སྐུར་བཞེངས་ནས་ཁམས་ཕྱོགས་ཀྱི་ལྷ་སྲིན་གདུག་པ་ཅན་རྣམས་དམ་ལ་བཏགས་ཤིང་ཐ་ཚིག་བསྒྲགས་པའི་ཀེའུ་ཚང་གནས་མཆོག་ཁམས་ཀྱི་སེང་ཧ་རྫོང་ཞེས་སུ་གྲགས་པ། མཉམ་མེད་འབའ་རོམ་པ་དང་འགྲོ་མགོན་ཏི་ཤྲི་རས་ཆེན་ཡབ་སྲས་ནས་བཟུང་རླངས་རས་གྲགས་པ་རྒྱལ་མཚན་བར་གྱི་གྲུབ་བརྙེས་སྤྱི་དང་། ཁྱད་པར་སྐྱོ་བྲག་ཆོས་རྗེ་བསོད་ནམས་བཟང་པོ་ནས་ཆོས་རྗེ་འཕུར་ཤེས་བཅུ་གསུམ་གྲགས་པ་ཡུལ་དུས་ཆོས་བརྒྱུད་གཅིག་ལ་བྱོན་པས་མཚོན་འཇིགས་མེད་བརྟུལ་ཞུགས་གྲུབ་པའི་རིག་འཛིན་རྣལ་འབྱོར་གྱི་དབང་ཕྱུག་རྡོ་རྗེའི་ས་མཆོག་བགྲོད་པ་དུ་མས་ཞབས་ཀྱིས་བཅགས་ཤིང་བྱིན་གྱིས་བརླབས་པའི་གདན་ས། ངོ་མཚར་རང་བྱོན་གྱི་བཀོད་པ་བརྗོད་པར་མི་ལོང་བ་ལྟ་བུས་ཁེངས་ཤིང་། ཉམས་རྟོགས་ཡོན་ཏན་གྱི་རྩལ་ཁ་རང་ཤུགས་ཀྱིས་རྫོགས་པས་མཁས་བཙུན་གྲུབ་པའི་ཁྱུ་ཚོགས་སྤྲིན་བཞིན་དུ་འདུ་བའི་སྤོ། ལྷོ་ཟླ་དལ་འབབ་ཀྱི་ཀླུང་འགྲམ། ཆོས་འབྱོར་དབེན་པའི་ཡོན་ཏན་མ་ཚང་བ་མེད་པ། ས་སྤྱོད་སྐུ་ཡི་འཁོར་ལོ། ཡོངས་སུ་གྲགས་པའི་མཚན་གནས་རི་བོ་གར་མཛད་དམ། ཁམས་ཀྱི་སེང་ཧ་རྫོང་ངམ། སྐྱོ་བྲག་གནས་རྒན་མ་ཞེས་འབོད་པ་དེ་ནི་རྩ་བའི་དགོན་གཞིས་གང་ལ་ཆགས་པའི་གནས་ཀྱི་ཆེ་བ་འདོར་བསྟན་པའོ། །
༈ དོན་གཉིས་པ་ལ་སྔར་བྱུང་དང་། ད་ལྟ་བ་གཉིས་ལས། དང་པོ་ལ་བསྟན་བདག་གཙོ་བོ་༧སྐྱབས་རྗེ་ཨ་བསྟན་ཕུན་ཚོགས་རིན་པོ་ཆེ་སྔར་བྱོན་སྐུ་ཕྲེང་བདུན་གྱི་མཛད་བསྡུས་རིམ་བཞིན་འབྲི་བ་ལ། ༈ སྐུ་ཕྲེང་དང་པོ་ཆོས་རྗེ་བསྟན་འཛིན་ཕུན་ཚོགས་ནི། སྤྲུལ་གཞི་འཕགས་པ་སྤྱན་རས་གཟིགས་དང་། ཕ་གཅིག་དམ་པ་སངས་རྒྱས་ཀྱི་རྣམ་འཕྲུལ་རྩོད་མེད་དུ་མཆོག་གཟིགས་སྐྱེས་ཆེན་དུ་མས་ཡང་ཡང་བསྔགས་ཤིང་། ཁྱད་པར་དུ་འགྲོ་མགོན་ཏི་ཤྲི་རས་པའི་རྡོ་རྗེའི་ལུང་བྱང་ལས། ཀརྨ་ཆོས་དང་ཕུན་ཚོགས་མིང་། །ཞེས་འབྱུང་བའི་མཚན་སྔ་ཕྱི་གཉིས་ཆར་ཐོག་ཏུ་ཁེལ་བ་སྟེ། གཏེར་ཆེན་རཏྣ་གླིང་པའི་ཡང་གསང་གནད་ལྡེ་ལས། འདི་ནས་བྱང་ཤར་ཁམས་ཕྱོགས་སྒོམ་སྡེ་ཞེས། །སོགས་ནས། བསྟན་འཛིན་བཟང་པོ་ཞེས་བྱར་སྤྲུལ་བསྒྱུར་རོལ། །ཞེས་དང་། སྐྱེས་བུ་དེ་བྱོན་བསྟན་འཛིན་ཕུན་ཚོགས་འབྱུང་། །སྒྲུབ་པ་ཡུན་དུ་འཛུགས་པས་བསྟན་དོན་འགྲུབ། །ཅེས་རྗེ་བསྟན་འཛིན་བཟང་པོ་དང་དུས་མཉམ་དུ་འབྱུང་བར་གསུངས་པ་ལྟར་རླངས་རས་གྲགས་པ་རྒྱལ་མཚན་གྱི་དབོན་རིགས་སུ་དུས་རབས་བཅུ་བཞི་པའི་དཀྱིལ་སྨད་དེ་རབ་བྱུང་བརྒྱད་པའི་ལྕགས་སྦྲུལ་སྤྱི་ལོ་༡༤༦༡ལོར་འཁྲུངས། མཚན་ཀརྨ་ཆོས་སྐྱོང་དུ་འབོད། ཆུང་ངུ་ནས་དམ་པའི་རང་རྟགས་ཤུགས་འབྱུང་དུ་མངའ། ཁུ་བོ་སྐྱོ་བྲག་བསྟན་འཛིན་བཟང་པོ་ལས་འབའ་རོམ་རང་ལུགས་ཀྱི་ཆོས་སྐོར་མཐའ་དག་རྫོགས་པར་གསན་ཅིང་ཉམས་བཞེས་མཛད་པས་རྟོགས་པའི་རྩལ་འབྱོངས། རྒྱལ་མཆོག་ཀརྨ་བདུན་པ་ཆོས་གྲགས་རྒྱ་མཚོའི་ཞལ་སྔ་ནས་སྨིན་གྲོལ་མང་དུ་མནོས་ཤིང་ས་ཐོབ་ཀྱི་སེམས་དཔར་བསྔགས། རབ་བསྙེན་མཛད་པས་མཚན་ཆོས་རྗེ་བསྟན་འཛིན་ཕུན་ཚོགས་སུ་གསོལ། སྐྱོ་བྲག་སོགས་དབེན་ཁྲོད་ངེས་མེད་རྣམས་སུ་སྒྲུབ་པའི་རྒྱལ་མཚན་བཙུགས་ནས་གྲུབ་པའི་གོ་འཕང་བརྙེས་པས་དུས་གསུམ་ཐོགས་མེད་དུ་མཁྱེན་པ་དང་། བྲག་རྡོ་ལ་ཕྱག་ཞབས་ཀྱི་རྗེས་མང་དུ་བྱོན་པ། རྩ་གསུམ་གྱི་ལྷ་ཞལ་གྲངས་མེད་གཟིགས་པ། སྐལ་ལྡན་རྣམས་ཀྱི་སྣང་ངོར་རྫུ་འཕྲུལ་སྣ་ཚོགས་སྟོན་པ་སོགས་དབང་པོའི་མངོན་སུམ་དུ་གྱུར་པས་སྐྱེ་བོ་ཀུན་ལ་རླངས་རྟོགས་རྒོད་མ་ཞེས་ཡོངས་སུ་གྲགས། གཏེར་ཆེན་རཏྣ་གླིང་པས་རང་གཏེར་ཐུགས་ཆེན་གསང་བ་འདུས་པའི་ཆོས་བདག་ཏུ་མངའ་གསོལ། ཐུགས་བསྐྱེད་དུས་་སུ་སད་པའི་རྟེན་འབྱུང་གིས་མཛད་ཕྲིན་གྱི་སྒོ་འཕར་བྱེ། སྐུ་ཚེའི་སྟོད་དུ་གནས་མཆོག་སྐྱོ་ཉིན་ཕུག་ཏུ་བཞུགས་པས་འཁོར་སློབ་བརྒྱ་ཕྲག་དུ་མ་འདུས་པ་ལ་སྨིན་གྲོལ་གདམས་པའི་བདུད་རྩི་བར་་མེད་དུ་བསྩལ་ནས་སྒྲུབ་པ་ལ་བསྐུལ་བས་རྟོགས་ལྡན་རྣལ་འབྱོར་པའི་ཚང་རྡོལ། ཚེས་བཅུའི་དུས་མཆོད་སོགས་གཡོན་ཕྱོགས་ཀྱི་ཕུག་ཆེན་ནང་དུ་འཚོགས་པས་ཕུག་དགོན་ངེས་དོན་ཆོས་གླིང་ཞེས་པ་དེ་བྱུང་། དེ་ནས་དགུང་གྲངས་ཞེ་ལྔར་སོན་པ་རབ་བྱུང་བརྒྱད་པའི་ཤིང་གླང་སྤྱི་ལོ་༡༥༠༥ལོར་༧སྐྱོ་བྲག་གནས་རྒན་མའི་ཤར་ངོས་སུ་གདན་ས་མདོ་སྔགས་ཉིན་བྱེད་གླིང་རྟེན་དང་བརྟེན་པར་བཅས་པ་ཕྱག་བཏབ་སྟེ་ཐུགས་རྗེ་ཆེན་པོ་གསང་བ་འདུས་པའི་བུམ་ཁང་རྒྱུན་འཛུགས་དང་། ཁྱད་པར་མཉམ་མེད་འབའ་རོམ་དོན་བརྒྱུད་ཀྱི་བཀའ་སྲོལ་ལ་ཐུགས་དམ་གྱི་མཐིལ་བགྱིས་ཤིང་ཕྱག་རྫོགས་ཟུང་འབྲེལ་གྱི་སྒོ་ནས་བསྟན་འགྲོའི་དོན་ཆེར་མཛད། སྐུ་ཚེའི་སྨད་ཙམ་ལ་གནས་མཆོག་ཁྲ་ཡག་སྟག་རྩེའི་མདུན་ཞོལ་ན་རཏྣའི་ཕུར་པ་གཙོར་གྱུར་པའི་སྒྲུབ་སྡེ་དཔལ་ཆེན་བདུད་འདུལ་གླིང་བཏབ་པས་དུས་ཕྱིས་ཀྱི་བར་སྒྲུབ་པ་པོ་ཟམ་མ་ཆད་པར་བསྟི་བའི་གནས་སུ་གྱུར་ཏོ། །གོང་སྨོས་གཡས་གཡོན་དབུས་ཀྱི་སྒོམ་གྲྭས་མཚོན་པའི་སློབ་ཚོགས་ཡུན་དུ་བསྐྱངས་པས་རྣམ་གྲོལ་གྱི་དཔལ་བརྙེས་པའི་བརྒྱུད་འཛིན་དུ་མ་བྱོན་པ་རྣམས་ཀྱིས་སྒྲུབ་བརྒྱུད་ཀྱི་བསྟན་པ་ཉི་མ་ལྟར་གསལ་བར་མཛད་པའང་ཕྱོགས་མཚོན་ཙམ་མོ། །དེ་ལྟར་འབྲེལ་ཚད་དོན་ལྡན་གྱི་མཛད་ཕྲིན་རེ་ཞིག་མཐར་སོན་ནས་བགྲང་བྱ་དོན་དྲུག་ཏུ་ཕེབས་པ་རབ་བྱུང་དགུ་པའི་མེ་སྤྲེལ་སྤྱི་ལོ་༡༥༣༦ལོར་ངོ་མཚར་བའི་ལྟས་དུ་མ་དང་བཅས་ཏེ་གཟུགས་སྐུའི་བཀོད་པ་བསྡུ་བའི་ཚུལ་བསྟན་ཏོ། །འདས་རྗེས་ཀྱི་རྣམ་ཐར་དང་སློབ་བརྒྱུད་ཀྱི་བྱུང་བ་སོགས་ནི་རིག་གསར་གྱིས་སྐྱེན་པས་དེ་ཙམ་ལས་རྔོ་མ་ཐོགས་སོ། ། ༈ རྗེ་དེ་ཡི་སྐུ་ཕྲེང་གཉིས་པ་ནི། གདུང་ཁང་ནེ། རབ་བྱུང་དགུ་པའི་མེ་བྱ་སྤྱི་ལོ་༡༥༣༧ལོར་སྐུ་འཁྲུངས། ཆུང་ངུའིི་དུས་རྗེ་བརྒྱད་པ་ཀརྨ་མི་བསྐྱོད་རྡོ་རྗེ་དང་ཞལ་མཇལ་སྐབས་ཁྱེའུ་འདི་རླངས་རྟོགས་རྒོད་མའི་སྐྱེ་བ་ཡིན་གསུངས་ནས་ངོས་འཛིན་གནང་། ཕྱིས་རྗེ་ཉིད་ཀྱི་སྤྱན་སྔར་རབ་ཏུ་བྱུང་བའི་མཚན་ཀརྨ་ཡེ་ཤེས་བཟང་པོར་གསོལ། རྒྱལ་དབང་མཆོག་གིས་གསོལ་ལྷུང་གནང་ནས་ཁྱེད་ཀྱིས་འདུལ་བསྟན་སྙིང་ནོར་དུ་འཆང་དགོས་ཞེས་པའི་བཀའ་བསླབ་དང་། གདམས་ཁྲིད་མང་དུ་བསྩལ་བ་བཞིན་སྐུ་ཕྲེང་རིམ་བྱོན་ཐམས་ཅད་བསླབ་ཁྲིམས་ལ་གཅེས་སྤྲས་མཛད་པ་ཁོ་ན་བྱོན་པ་ཡིན། སྐྱོ་བྲག་དོན་དམ་སྙིང་པོ་སོགས་མཁས་གྲུབ་གྱི་བླ་མ་རྣམས་ལས་མདོ་སྔགས་སྤྱི་དང་། ཁྱད་པར་རང་ལུགས་སྙན་བརྒྱུད་ཀྱི་སྨིན་གྲོལ་མ་ལུས་པ་ནོད་དེ་སྒྲུབ་གནས་སྐྱོ་ཁོ་ཉིན་ཕུག་དང་། གདན་ས་དེ་ཉིད་དུ་སྒྲུབ་པ་ལ་འབད་པས་བྱ་བ་ལས་ཀྱི་འཁོར་ལོའི་སྤྲོས་པ་ཆེར་མེད་ཀྱང་བསླབ་གྲོལ་གྱི་མཛོད་འཛིན་པའི་སྐྱེས་ཆེན་དུ་བཞུགས། བཤད་སྒྲུབ་ཀྱི་བྱ་བས་དོན་གཉིས་ཀྱི་མཛད་པ་མཐར་སོན་ཏེ་རབ་བྱུང་བཅུ་པའི་ཤིང་སྟག་སྤྱི་ལོ་༡༦༡༤དགུང་གྲངས་དོན་བརྒྱད་ཐོག་སྐུ་ཡི་བཀོད་པ་བསྡུ་བར་མཛད་དོ།། དེ་ཕྱིན་དགོན་པའི་བསྡུས་མིང་ཡང་བླ་མ་འདི་ཉིད་ཀྱི་གདུང་རིགས་དང་མཐུན་པར་སྐྱོ་བྲག་ཁང་ནེ་དགོན་ཞེས་སྐྱེ་བོ་རྣམས་ཀྱི་ངག་རྒྱུན་དུ་གྲགས་སོ།།
༈ སྐུ་ཕྲེང་གསུམ་པ་ནི། གདུང་ལྷ་བཟོ། རབ་བྱུང་བཅུ་དྲུག་པའི་མེ་འབྲུག་སྤྱི་ལོ་༡༦༡༥ལོར་འཁྲུངས། སྐུ་ན་ཆུང་ངུ་ནས་ཡབ་ལས་ཡི་གེ་འབྲི་ཀློག་དང་བཟོ་གནས་བསླབས་པས་མཐར་ཕྱིན་ཏེ་མཚན་ཡང་ལྷ་བཟོ་གང་བ་ཞེས་འབོད་ཅིང་། གསང་འདུས་ཀྱི་ལྷ་འཁོར་ཉིན་རྫོགས་སུ་བྲིས་པ་ད་ལྟའང་མཇལ་རྒྱུ་ཡོད་པ་སོགས་ཕྱག་བཟོའི་རྟེན་བཞེངས་མང་། སྐྱོ་བྲག་ཀརྨ་ཚེ་བརྟན་སོགས་མཁས་གྲུབ་བཤེས་གཉེན་མང་པོའི་ཞབས་ལ་གཏུགས་ཏེ་གདམས་ངག་གི་ཕུ་ཐག་བཅད། རབ་ཏུ་བྱུང་བའི་མཚན་བཟོད་པ་ཆོས་འབྱོར་རྒྱ་མཚོ་ཞེས་སུ་གསོལ། སྒྲུབ་པ་གཙོ་བོར་མཛད་པས་གྲུབ་པའི་རྟགས་ཚད་མངོན་དུ་གྱུར་ཏེ་སྐྱོ་འགག་ཏུ་ཆིབས་རྗེས་ངོ་མཚར་ཅན་དང་། རྗེ་ཉིད་ཀྱི་ཞབས་རྗེས། ཕྱག་མཛུབ་ཀྱིས་སྲ་མཁྲེགས་བྲག་གི་ངོས་ལ་བྲིས་པའི་སྒྲོལ་མ་དཀར་སྔོན་དང་། མ་གཅིག་གིི་སྐུ་བརྙན་རྣམས་དེང་གི་དུས་སུའང་མཇལ་རྒྱུ་ཡོད་པ་སོགས་རྨད་དུ་བྱུང་བའི་རྣམ་ཐར་གྱིས་གོང་མའི་གདན་སར་ཆོས་ཀྱི་ཕྲིན་ལས་ཡུན་རིང་སྤེལ། མཐར་རབ་བྱུང་བཅུ་གཅིག་པའི་ཆུ་ཁྱི་སྤྱི་ལོ་༡༦༨༢ལོར་དགུང་གྲངས་རེ་བརྒྱད་ཐོག་སློབ་ཚོགས་རྣམས་སྒྲུབ་པ་ལ་ནན་བསྐུལ་འདའ་ཁའི་ཞལ་གདམས་བཅས་གཤེགས་སོ། །
༈ སྐུ་ཕྲེང་བཞི་པ་ནི།
གདུང་ལ་སྒོ། རབ་བྱུང་བཅུ་གཅིག་པའི་ཆུ་ཕག་སྤྱི་ལོ་༡༦༨༣ལོར་འཁྲུངས། སྐུ་ནར་སོན་རིམ་བཞིན་མེ་མདའ་ཕྱི་ནང་བསྒྱུར་བ་དང་། རྡོ་རིལ་སྦར་འཆང་མཛད་པའི་ཕྱག་རྗེས་སོགས་རྩོལ་མེད་ཀྱི་གྲུབ་རྟགས་མངའ། གོང་མའི་ཡང་སྲིད་དུ་གདན་སའི་ཁྲིར་ཕེབས་ནས་རབ་ཏུ་བྱུང་བའི་མཚན་༧པདྨ་རྡོ་རྗེ་ཞེས་གསོལ། གསར་རྙིང་གི་མཁས་གྲུབ་བཤེས་གཉེན་དག་ལས་ཕྱག་རྫོགས་གཙོར་གྱུར་པའི་ཆོས་བཀའ་མང་དུ་གསན། ཁྱད་པར་སྐྱོ་བྲག་དུང་དཀར་རིན་པོ་ཆེ་སོགས་ལས་རང་ལུགས་ཀྱི་དབང་ལུང་གདམས་སྐོར་ལ་ཐོས་སྒོམ་སྟབས་གཅིག་ཏུ་མཛད་པས་རྟོགས་པའི་རྩལ་རྫོགས། ནང་དུ་སུམ་ལྡན་རྡོ་རྗེ་འཛིན་པ་ཆེན་པོར་བཞུགས་ཀྱང་སྐབས་རེས་འགར་ཕྱི་ཚུལ་དུ་་མདའ་གཞུ་དང་། སྔགས་ཆས་སོགས་བརྟུལ་ཞུགས་ཀྱི་སྤྱོད་པ་ལ་རྟེན་ནས། ཟླ་རྒྱལ་རྡོ་རྗེ་དབང་གྲགས་དང་། དབའ་སེར་དགེ་བསྙེན་སོགས་བྲན་དུ་བཀོལ་ནས་སེར་བསང་དང་དམ་བསྒྲགས་མཛད། ཆབ་སྟི་འགག་ཏུ་བྲག་དམར་གྱི་ངོས་སུ་རྫུ་འཕྲུལ་གྱིས་ཤིང་ཕུར་བཏབ་པ་ད་ལྟའང་མཇལ་རྒྱུ་ཡོད། རཏྣའི་རྟ་མགྲིན་ཡང་གསང་གི་སྒོ་ནས་རྟ་ཆུ་ལན་གསུམ་བསྐོལ་བས་གྲུབ་རྟགས་ཚད་དུ་ཕྱིན། ཟད་པར་དང་ཟིལ་གནོན་གྱི་ཏིང་ངེ་འཛིན་འབྱོངས་པས་སོག་དམག་གིས་བསྟན་ལ་འཚེ་བ་རྩོམ་སྐབས། རྗེ་ཉིད་དབྱར་དུས་ཀྱི་ཟླ་ཆུ་ལ་མི་འབྱིང་པས་ཆིབས་གོང་ནས་ཐག་ཐོགས་མེད་པར་གཤེགས་བཞུད་མཛད་པ་སོགས་ཀྱིས་ཕ་རོལ་པོ་དག་སྤ་བཀོང་ཞིང་གུས་པས་བཏུད། བཤགས་པ་ཞུ་རྟེན་རོལ་ཆས་དང་རྟེན་གསུམ་མང་དུ་ཕུལ་ནས་སྔགས་འཆང་པདྨ་རྡོ་རྗེ་ཞེས་གྲགས་པའི་སྙན་པ་བསྒྲགས། རྟ་མགྲིན་ཡང་གསང་ཁྲོས་པ་དངོས་བྱོན་དུ་དམ་པ་རྣམས་ཀྱིས་བསྔགས་བརྗོད་མཛད། ཕྱི་ཚུལ་དུ་བཞིན་རས་དང་ན་བཟའང་སྨུག་ཤས་ཆེ་བས་ལ་སྒོ་བླ་ནག་མ་ཞེས་སུ་འབོད་པ་དེས་རི་དམར་སྤུན་གསུམ་དཀོར་སྲུང་དུ་བསྐོས། རོག་ཏི་རྒྱལ་པོ་དམ་འདོགས་གནང་ནས། ང་སྒྲོལ་བ་དོན་ཡོད། འཚེང་བ་གསུམ་ལྡན་ཡིན་པས་ཚེ་མཐར་ཕྱིན་པར་འོང་ངོ་གསུངས་ནས་བསྟན་འགྲོའི་དོན་རྒྱ་ཆེར་མཛད། མཐར་དགུང་གྲངས་བརྒྱད་ཅུ་རྩ་ལྔར་སོན་པ་རབ་བྱུང་བཅུ་གསུམ་པའི་མེ་ཕག་སྤྱི་ལོ་༡༧༦༧ལ་ངོ་མཚར་བའི་ལྟས་དཔག་མེད་བཅས་ཞི་དབྱིངས་སུ་གཤེགས། ༈ སྐུ་ཕྲེང་ལྔ་པ་ནི། གདུང་ཧོར། རབ་བྱུང་བཅུ་གསུམ་པའི་ས་བྱི་སྤྱི་ལོ་༡༧༦༨ལོར་འཁྲུངས། བཙས་མ་ཐག་བླ་མ་ལ་སྐྱབས་སུ་མཆིའོ་སོགས་བཟླས་པས། མཚན་བླ་མ་སྐྱབས་ཞེས་བཏགས། ཕྱིས་གོང་མའི་ཡང་སྲིད་དུ་ལུང་འཛིན་གནང་སྟེ་གདན་སར་ཕེབས། རབ་ཏུ་བྱུང་བའི་མཚན་བྱང་ཆུབ་རྡོ་རྗེར་གསོལ། མདོ་སྔགས་ཀྱི་བཤེས་གཉེན་མང་པོའི་ཞབས་རྡུལ་ལ་རེག་པས་མཁྱེན་རྟོགས་ཕུལ་དུ་ཕྱིན། ལྟ་སྤྱོད་ཕུན་སུམ་ཚོགས་པས་བསླབ་པའི་དྲི་བསུང་འཐུལ་ཞིང་། སྒྲུབ་པ་འབའ་ཞིག་ལྷུར་བཞེས་གནང་སྟེ་སློབ་འབངས་རྣམས་བྱང་གྲོལ་ལ་སྦྱོར་བའི་མཛད་པས་སྐུ་ཚེ་མཐར་བསྐྱལ་ནས་རབ་བྱུང་བཅུ་བཞི་པའི་ཆུ་སྟག་སྤྱི་ལོ་༡༨༤༢དགུང་གྲངས་བདུན་ཅུ་རྩ་ལྔ་ལ་ཞི་བར་གཤེགས་སོ། །
༈ སྐུ་ཕྲེང་དྲུག་པ་ནི།
གདུང་སྒེ་རུ། རབ་བྱུང་བཅུ་བཞི་པའི་ཆུ་ཡོས་སྤྱི་ལོ་༡༨༤༣ལ་གཏེར་ཆེན་སྒེ་རུ་ཆོས་རྒྱལ་རྡོ་རྗེའི་སྲས་སུ་འཁྲུངས། ཆུང་ངུ་ནས་དམ་པའི་མཚན་རྟགས་མངའ་བས། སི་ཏུ་པདྨ་ཀུན་བཟང་། དཔའ་བོ་གཙུག་ལག་ཆོས་རྒྱལ། རི་ཆེའི་རྗེ་དྲུང་རྣམས་ཞལ་མཐུན་པར་ཕ་དམ་པ་སངས་རྒྱས་དངོས་བྱོན་ཁང་ནེ་བསྟན་འཛིན་ཕུན་ཚོགས་ཀྱི་ཡང་སྲིད་དུ་ངོས་འཛིན་མཛད། རབ་ཏུ་བྱུང་བའི་མཚན་ཀརྨ་བདེ་ཆེན་ཆོས་ཀྱི་མགོན་པོར་གསོལ། གཏེར་ཆེན་མཆོག་དང་། རིགས་གསུམ་སེམས་དཔའི་རྣམ་འཕྲུལ་སྐྱོ་བྲག་གི་གདན་སའི་ཁྲི་འཛིན་གསལ་བསྟན་དུང་གསུམ། གནས་མདོ་བདེ་ཆེན་སྙིང་པོ་སོགས་ལས་བཀའ་གཏེར་གསར་རྙིང་གི་སྨིན་གྲོལ་རྒྱབ་བརྟེན་དང་བཅས་པ། ཁྱད་པར་དུ་བསྟན་འགྲོའི་ལེགས་ཚོགས་སྤེལ་བའི་གཡར་དམ་གྱིས་ཡབ་ཆོས་ཛམ་དཀར་ལྷ་ལྔའི་སྒྲུབ་པ་ལོ་མང་མཛད་དེ་རྩ་བསྙེན་དུང་ཕྱུར་ལས་བརྒལ་བ་སྟན་གྱི་དྲོད་མ་ཡལ་བར་གསུངས་པས་དངོས་ཞལ་གཟིགས། སྐུ་རྟེན་གཏེར་དུ་བཞེས། མར་ཁུའི་ཆར་ལན་གསུམ་དུ་བབས་པ་སོགས་དངོས་གྲུབ་ཀྱི་མཚན་མ་བརྙེས་པས་རྩོད་བྲལ་གྱི་རྡོ་རྗེ་འཛིན་པ་ཆེན་པོར་བཞུགས། ཟབ་མོ་གཅོད་ཀྱི་བཀའ་བབ་ཁྱད་པར་ཅན་དུ་གྲགས་ཤིང་། ཐུན་མོང་མིན་པའི་གདམས་སྐོར་དགོངས་ཀློང་ནས་རྡོལ་བས་མཚོན། སྐྱོ་བྲག་ཁང་ནེའི་ལུགས་ཞེས་ངོས་འཛིན་ཆོག་པའི་དབྱངས་རྟ་དང་བཅའ་ཚོགས་དམིགས་གསལ་བའང་དུ་མ་ཡོད། དེར་བརྟེན་སི་ཏུ་པདྨ་དབང་མཆོག་ཞབས་ཀྱིས་ཀྱང་རྗེ་འདི་ཡི་མདུན་ནས་གཅོད་དབང་གསན་ཞུས་མཛད། དབུ་བྱིལ་སྒག་ཡིན་པ་ལ་སི་ཏུ་རིན་པོ་ཆེའི་ཞལ་ནས་བླ་རྒན་རྒྱ་སྒག་སྤྲུལ་སྐུ་ཞེས་ཀུ་རེ་གསུངས་པ་རྒྱུན་འཇགས་ཏེ་མི་གཞན་གྱིས་ཀྱང་དེ་ལྟར་གླེང་བས་༧ཁང་ནེ་བླ་མ་ཨ་སྒ་བ་སྒག་ཏུ་གྲགས། སྐྱིད་སྡུག་རོ་སྙོམས་ཤིང་། གང་བྱུང་ལམ་དུ་ཁྱེར་བའི་སྤྱོད་པས་གཞན་སྣང་དབང་དུ་འདུ་བ་སོགས་གྲུབ་པའི་མཛད་པ་བླ་ན་མེད་པས་བསྟན་འགྲོའི་དོན་རེ་ཞིག་གྲུབ་པའི་ཚུལ་གྱིས་རབ་བྱུང་བཅོ་ལྔ་པའི་ལྕགས་བྱ་སྤྱི་ལོ་༡༩༢༡དགུང་གྲངས་དོན་དགུ་ལ་སྐུ་གཤེགས། གདུང་ཞུགས་ལ་ཕུལ་བས་རིང་བསྲེལ་གྱི་གོང་བུར་གྱུར་པ་སོགས་ངོ་མཚར་བའི་འདས་རྗེས་ཀྱི་རྣམ་ཐར་མང་དུ་འདུག་ཀྱང་མདོར་དྲིལ་བ་ཙམ་མོ། །རྗེ་འདི་ཡི་སྐུ་དུས་སུ་གནས་མདོ་ལུགས་དང་ཅུང་འབྲེལ་ཆེ་ཞིང་ཚོགས་སྒྲུབ་དུས་མཆོད་འགའ་ཡང་ཁ་གསབ་མཛད་པའི་རྒྱུ་མཚན་གྱིས་གནས་མདོ་བཀའ་བརྒྱུད་ཀྱི་ཁོངས་སུ་བགྲང་བའི་སྲོལ་ཡང་བྱུང་ངོ་། །
༈ སྐུ་ཕྲེང་བདུན་པ་ནི།
གདུང་རིགས་ཡབ་འཁར་པ་ཕུན་ཆོས་དང་། ཡུམ་ཧོར་བཟའ་དགའ་མོ་གཉིས་ཀྱི་སྲས་སུ་རབ་བྱུང་བཅོ་ལྔ་པའི་ཆུ་ཁྱི་སྤྱི་ལོ་༡༩༣༢ལོར་སྐུ་འཁྲུངས། བཙས་འཕྲལ་ཀ་ཁ་ཞེས་ཞལ་འདོན་མཛད་པ་དང་། ཡུལ་ལ་བོང་བུ་གཏན་ནས་མེད་ཀྱང་ཡབ་ཚང་དུ་དྲེའུ་ཨོག་དམར་ཅན་སྐྱེས་པ་སོགས་ངོ་མཚར་བའི་མཚན་ལྟས་མང་དུ་བྱུང་། ༧བྱམས་མགོན་ཏཱ་ཡི་སི་ཏུ་པདྨ་དབང་མཆོག་རྒྱལ་པོས་གོང་མའི་སྐུ་སྐྱེར་ངོས་འཛིན་གནང་བའི་མཚན་༧ཀརྨ་མདོ་སྔགས་བསྟན་པའི་ཉི་མ་ཕྲིན་ལས་ཀུན་ཁྱབ་དཔལ་བཟང་པོར་གསོལ། ཆོ་ག་དང་ཆོས་སྤྱོད་རིགས་ཚེགས་ཆེར་མ་དགོས་པར་མཁྱེན། འབའ་རོམ་ལུགས་ཀྱི་ཐབས་གྲོལ་སྙན་བརྒྱུད་བཞུགས་སོ་ཅོག་དང་། བཀའ་རྙིངགི་སྒྲུབ་སྐོར་རྣམས་སྐྱོ་བྲག་སྡུད་མོ་བསྟན་སྙིང་རིན་པོ་ཆེ་དང་། གསལ་དུང་མཆོག་སྤྲུལ་རྣམ་གཉིས་སོགས་ལས་རྫོགས་པར་གསན་ཞུ་མཛད། ཟུར་མང་དགོན་དུ་༧འཇམ་མགོན་སྐུ་ཕྲེང་གཉིས་པ་དཔལ་ལྡན་མཁྱེན་བརྩེའི་འོད་ཟེར་གྱི་སྤྱན་སྔར་རིན་ཆེན་གཏེར་མཛོད་ཆེན་མོའི་དབང་ལུང་ཆ་ཚང་ཞུས་ཤིང་། དགེ་ཚུལ་སློང་གི་སྡོམ་པ་བཞེས། རབ་བྱུང་གི་མཚན་༧ཀརྨ་ཚུལ་ཁྲིམས་བསྟན་པའི་རྒྱལ་མཚན་དུ་གསོལ། དེ་ཕྱིན་གནང་བཀག་གི་གནས་ཕྲ་མོ་ཚུན་ལའང་ཕྱག་ལེན་ཚུལ་མཐུན་མཛད་པའི་འདུལ་བ་འཛིན་པ་ཆེན་པོར་བཞུགས། སྐྱོ་བྲག་པད་སྡོང་སྒྲུབ་སྡེར་ལོ་གསུམ་ཕྱོགས་གསུམ་གྱི་བཅད་རྒྱ་མཐར་ཐོན་དང་། སྐྱོ་ཉིན་སྒྲུབ་ཕུག་སོགས་སུ་རྟག་འགྲུས་ཀྱིས་མཚམས་སྒྲུབ་ལ་གཞོལ་བར་མཛད་པས་ཉམས་རྟོགས་ཁོང་ནས་བརྡོལ། ཁང་དགོན་གྱི་བླ་བྲང་རྒྱ་བསྐྱེད་བཏང་། རྒྱུན་བཙུགས་ཐུགས་ཆེན་བུམ་ཁང་སོགས་སྲ་བརྟན་དུ་མཛད། སྲས་མཁར་གླིང་དུ་ཚོགས་ཆེན་འདུ་ཁང་བཞེངས་རྒྱུའི་འཆར་འགོད་དང་འབྲེལ། མགོན་སྤྲུལ་རིན་པོ་ཆེ་གདན་དྲངས་ཏེ་ས་འདུལ་སྦྱངས་དང་། རྨང་གདིང་འགོ་བཟུང་ཡང་། སྤྱི་ས་ནས་བསྟན་དགོན་ཉམ་ཉེས་ཀྱི་རྒྱུ་རྐྱེན་ཤུགས་ཆེ་རུ་ལྡང་བས་དེ་འཕྲོར་ལུས། འདི་དང་ཉེ་བའི་ལོ་ཤས་གོང་ནས་སྐྱོ་བྲག་དགོན་གྱི་བསྟན་བདག་འདྲེན་མཆོག་གསལ་བསྟན་དུང་གསུམ་རིམ་བཞིན་སྐུ་གཤེགས་པའི་རྐྱེན་གྱིས་སྔར་རྗེ་བསྟན་འཛིན་བཟང་པོ་དང་། བསྟན་འཛིན་ཕུན་ཚོགས་བླ་སློབ་ནས་བཟུང་གདན་རབས་སྤྲུལ་བརྒྱུད་ན་རིམ་བསྟན་རྒྱུན་འཛིན་སྐྱོང་སྤེལ་བ་ལ་དགོངས་སྤྱོད་གཅིག་མཐུན་ཡིན་པའི་ལུགས་སྲོལ་ལྟར། སྐྱོ་བྲག་དགོན་པའི་སྐྱིད་སྡུག་གི་འགན་ཚང་མ་ཁུར་དུ་བབས་པས་དང་ལེན་གྱིས་ཡང་སྲིད་ཁྲིར་བཀོད་དང་བསྐྱེད་བསྲིངས་སོགས་དགོན་པའི་ཕྱི་ནང་གི་བསྒྲུབ་བྱ་གང་ཅིའི་ཐད་ཞབས་ཞུ་ལེགས་འབྱོར་མཛད་བཞིན་པ་ནས་དུས་ཟིང་གློ་བུར་བའི་དབང་ལས། སྐྱོ་དགོན་བསྟན་བདག་རྣམ་གསུམ་གྱི་ཚབ་ཏུ་ཚོགས་འདུར་མ་ཕེབས་ཀ་མེད་ཀྱི་གནས་ཚུལ་བརྒྱུད་ཟི་ལིང་ཁྲིམས་ཁང་དུ་བཙོན་འཇུག་བྱས། དེ་སྐབས་སུ་ཐུགས་སྐྱོ་དུབ་ཀྱི་རྣམ་པ་ཙམ་ཡང་མེད་པར་བློ་སྦྱོང་དང་འབྲེལ་བའི་ཐུགས་དམ་ཉིན་མཚན་གཡེལ་མེད་དུ་གནང་ནས་དགེ་སྦྱོར་གྱི་གྲོགས་སུ་ཁྱེར། ཉིན་ཞིག་ཨ་ཤག་ཀརྨ་བཀྲ་ཤིས་སོགས་ཞབས་འཁོར་བཙོན་པ་རྣམས་ལ། སྤྱིར་གྱིས་འདུས་བྱས་ཐམས་ཅད་མི་རྟག་པའི་ཆོས་ཉིད་ལས་མ་འདས་ཤིང་། ཡང་སྒོས་སེམས་ཅན་སོ་སོས་བསགས་པའི་བཟང་ངན་ལས་ཀྱི་རྣམ་སྨིན་མཐུ་བཙན་པའི་ཕྱིར་ན། ང་རང་ཚོ་ཡང་སེམས་སྡུག་བྱས་ན་ཕན་པ་མེད་པས་ཚང་མས་བྱང་ཆུབ་ཀྱི་སེམས་ལ་བློ་སྦྱོང་བ་ལས་ལྷག་པ་མེད། དོན་དམ་པར་འཁྲུལ་སྣང་འདི་རང་གྲོལ་དུ་འདུག་པ་བླ་མའི་དྲིན་གྱིས་རྟོགས་པའི་སྐལ་ལྡན་རྣམས་ལ་སྐྱེ་འཆི་འདིའང་རྨི་ལམ་དང་མཚུངས་ཞེས་སོགས་དང་། ད་ནི་བདག་ཀྱང་ཡུན་རིང་མི་སྡོད་པར་བཙོན་ཁང་འདིར་ཤ་རུས་ཞིག་པ་འདྲ་ཡང་། སྐྱོ་བྲག་གསལ་བསྟན་དུང་གསུམ་གྱི་སྐུ་ཚབ་གོ་ཆོད་པ་ཞིག་བྱུང་སོང་བས་བློ་བདེ་བ་ཡིན། ཁྱེད་རྣམས་ཀྱང་སེམས་ཁྲལ་མ་བྱེད་དང་སླར་འཕྲད་འཛོམས་ཡོང་ངེས་པས་ཡིད་བདེ་བར་གྱིས་སོགས་གསུངས་ནས། རབ་བྱུང་བཅུ་དྲུག་པའི་ས་སྤྲེལ་སྤྱི་ལོ་༡༩༦༨དགུང་གྲངས་སོ་བདུན་གྱི་སྐེག་ཤར་ལ་སྐུ་གཤེགས་པའི་ཚུལ་བསྟན་ཏོ། །
༈ གཉིས་པ་ད་ལྟ་བཞུགས་པའི་སྐུ་ཕྲེང་བརྒྱད་པ་མཆོག་ནི།
སྐྱོ་བྲག་ཆབ་བསྟི་ཞིང་སྐྱོང་དཀར་པོའི་ཞོལ། རྒྱ་དབུས་བར་གྱི་འགྲུལ་བཞུད་ཚོགས་སའི་མདོ། སྐྱོ་ནག་ཆོས་རྗེའི་སྒྲུབ་གནས་དང་ཁད་ཉེ་བའི་སར་ཡབ་རྒྱལ་མཚན་གྲགས་པ་དང་། ཡུལ་ཧོར་བཟའ་ཚེ་རིང་སྒྲོལ་མ་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ལྕགས་ཁྱི་སྤྱི་ལོ་༡༩༧༠ལོར་འཁྲུངས། སྐུ་ན་ཆུང་ངུ་ནས་བྱམས་དང་སྙིང་རྗེ་ཆེ་བ་སོགས་དམ་པའི་རང་རྟགས་ཤུགས་འབྱུང་དུ་མངའ་བས་ཡུལ་མི་རྒྱུས་ཡོད་ཀུན་གྱིས་གཙུག་ཏུ་བཀུར། ལོ་ངོ་བརྒྱད་ནས་སྐྱོ་བྲག་ཡུལ་ཚོའི་སློབ་གྲྭར་ཞུགས། ཡི་གེ་འབྲི་ཀློག་ཚེགས་ཆེར་མ་དགོས་པར་མཁྱེན་པས་བློ་རྣོ་བའི་ཚད་དུ་འཇོག དགུང་གྲངས་བཅུ་གཅིག་ཐོག་༧སྐྱོ་བྲག་གསལ་བྱེད་རིན་པོ་ཆེའི་མདུན་སྐྱབས་སྡོམ་ཞུས་མིང་ཀརྨ་ཡོངས་གྲགས་སུ་གནང་ནས་ཐུགས་བརྩེས་རྗེས་སུ་བཟུང་སྟེ་སྔོན་འགྲོ་ཉམས་སུ་བསྟར་བ་སོགས་ཆོས་ལ་སློབ་གཉེར་གྱི་དབུ་ཟིན། དགུང་གྲངས་བཅུ་གསུམ་ཐོག་༧འཇམ་དབྱངས་བློ་གྲོས་རིན་ཆེན་མདུན་ནས་འབའ་རོམ་ལུགས་ཀྱི་དབང་ལུང་བཞུགས་སོ་འཚལ་ལྷག་མེད་དུ་ཞུས། དགུང་གྲངས་བཅུ་བཞིའི་ཐོག་གངས་ལྗོངས་ཀྱི་མི་ལ་གཉིས་པར་གྲགས་པ་མདོ་སྨད་གྲུབ་བརྙེས་༧ཀརྨ་ནོར་བུའི་སྤྱན་སྔར་ཐེངས་གཉིས་མཇལ་ཏེ་རབ་བྱུང་གི་སྡོམ་པ་དང་། རིན་ཆེན་གཏེར་མཛོད་ཆེན་མོའི་དབང་ལུང་། ཕྱག་རྒྱ་ཆེན་པོའི་ངོ་སྤྲོད་སོགས་ཞུས་ནས་སྔོན་དངོས་ཀྱི་ཉམས་བཞེས་མཛད། བགྲང་བྱ་བཅོ་ལྔའི་ཐོག་མཁས་གྲུབ་ཀརྨ་ཚེ་བརྟན་དང་མཇལ་ཏེ་སྔ་ཕྱིར་སྡོམ་གསུམ་དང་བླ་མ་ཡང་ཏིག་སོགས་རྫོགས་ཆེན་གྱི་ཆོས་སྐོར་མང་དུ་ཞུས། དགུང་ལོ་ཉེར་བཞི་ཐོག་འོག་མིན་མཚུར་ཕུའི་གདན་སར་༧རྒྱལ་མཆོག་བཅུ་བདུན་པ་ཆེན་པོ་ཁྲིར་ཕེབས་མངའ་གསོལ་གྱི་མཛད་སྒོ་དང་བསྟུན་༧བྱམས་མགོན་ཏཱ་ཡི་སི་ཏུ་བཅུ་གཉིས་པ་འཆི་མེད་པདྨ་དོན་ཡོད་གྲུབ་པའི་སྤྱན་སྔར་དགེ་འདུན་གྲངས་ཚང་གི་དབུས་སུ་བསྙེན་པར་རྫོགས་ཏེ་རྒྱུན་མཁོའི་ཡོ་བྱད་འབྲལ་སྤོང་བགྱིས་པ་སོགས་བསླབ་པའི་གནས་ལ་གཅེས་སྤྲས་ཀྱི་ཀུན་སྤྱོད་ལྷུར་བླངས། སྤྱིར་དགུང་ལོ་བཅོ་ལྔ་ལ་སོན་སྐབས་༧ཏཱ་ཡི་སི་ཏུ་རིན་པོ་ཆེ་མཆོག་གི་ཞལ་སྔ་ནས་༧སྐྱོ་བྲག་ཁང་ནེ་བསྟན་འཛིན་ཕུན་ཚོགས་ཀྱི་སྐུ་སྐྱེར་ལུང་འཛིིན་ཚུལ་མཐུན་གནང་བའི་མཚན་༧ཀརྨ་ཀུན་ཁྱབ་དམ་ཆོས་བསྟན་འཛིན་དཔལ་བཟང་པོར་གསོལ། དགུང་ལོ་བཅུ་གཅིག་ནས་ཉེར་ལྔའི་བར་རྩེ་གཅིག་ཏུ་ཐོས་བསམ་སྒོམ་གསུམ་ལྷུར་བཞེས་མཛད་ཅིང་དམ་པའི་ཡོན་ཏན་ཚད་དུ་སོན་པ་ན་གཟོད་དགོན་གཞི་སྐྱོང་བའི་འགན་ཁུར་གནང་། དགུང་གྲངས་སུམ་ཅུར་སོན་པ་སྤྱི་ལོ༢༠༠༠/༡༠/༣༠ཉིན་སྲིད་གཞུང་གིས་ཆོག་མཆན་བཀོད་པ་བརྒྱུད་རྡོ་རྗེའི་ཁྲི་ལ་མངའ་གསོལ། འོན་ཀྱང་རྟག་པར་བཤད་སྒྲུབ་ལས་ཀྱི་འཁོར་ལོ་སྤེལ་བའི་མཛད་པ་ལྷུར་བཞེས་ཁོ་ན་མ་གཏོགས་ཅང་མེད་བཏང་སྙོམས་སུ་བཞུགས་པའི་སྐབས་མི་སྲིད་ཅེས་ཉེ་གནས་ཀྱི་ངག་རྒྱུན་ལས་བྱུང་བ་དོན་ལ་གནས་ཏེ་བགྲང་བྱ་ནར་སོན་རིམ་བཞིན་གཙུག་ལག་ཟུང་ལ་མཁྱེན་རྒྱ་དང་མྱོང་རྟོགས་གཞན་མཚུངས་བྲལ་བའི་མཁས་བཙུན་བཟང་གསུམ་གྱི་མཛད་རྗེས་རྨ་མེད་མངའ་བ་འདིས་མཚོན་ནོ། །སྤྱིར་འཁོར་ལོའི་མགོན་པོ་༧སྐྱབས་རྗེ་སྐྱོ་བྲག་གསལ་བྱེད་རིན་པོ་ཆེས་གཙོ་མཛད་པའི་མཁས་གྲུབ་གོང་སྨོས་རྣམས་དང་། ཟུར་མཁན་ཆེན་འཆི་མེད་རབ་བརྟན། རྗེ་བཙུན་ཡེ་ཤེས་རབ་རྒྱས། མཁས་དབང་ཁྲོ་རུ་ཚེ་རྣམ་སོགས་འབྲི་སྟག་ཀར་འབྲུག་གནས་ཟུར་སོགས་ཀྱི་མཁན་སྤྲུལ་བླ་སློབ་རྣམས་དང་། གཞན་ཡང་གོང་ས་སྐྱབས་མགོན་ཆེན་པོ། ཀཾ་ཚང་གི་རྒྱལ་བ་ཡབ་སྲས། མདོ་སྨད་བླ་རུང་གི་ཆོས་གྲྭ་དང་། ཡ་ཆེན་སྒོམ་གྲྭ་ཆེན་མོ་སོགས་སུ་བཞུགས་པའི་ས་དགེ་བཀའ་རྙིང་གི་ངེས་པ་དོན་གྱི་དགེ་བའི་བཤེས་གཉེན་བགྲེས་གཞོན་བཅུ་ཕྲག་དགུ་ལྷག་ཙམ་གྱི་ཞབས་པད་སྔ་ཕྱིར་བསྙེན་ཏེ་མདོ་སྔགས་རིག་གནས་དང་བཅས་པ་སློབ་གཉེར་ལ་རྟག་འགྲུས་དང་། རྒྱལ་བའི་བཀའ་འགྱུར་དང་བསྟན་འགྱུར། མཛོད་ཆེན་རྣམ་ལྔས་གཙོས་གངས་ལྗོངས་མཁས་གྲུབ་རྣམས་ཀྱི་གསུང་རབ་ལས་སྨིན་གྲོལ་རྒྱབ་བརྟེན་མན་ངག་གི་རྒྱུན་བཞུགས་པ་ཕལ་ཆེར་གསན་བཞེས་གནང་གསུམ་ལ་ཧུར་བརྩོན་མཛད། དཔལ་དྭགས་ལྷ་སྒམ་པོ་སོགས་སྒྲུབ་གནས་ཁྱད་འཕགས་རྣམས་སུ་ངེས་འབྱུང་དང་དང་བྱང་སེམས་ཀྱིས་རྒྱུད་བསྐུལ་ནས་བཀའ་བརྒྱུད་རིན་པོ་ཆེའི་མནོག་ཆོས་ཐབས་གྲོལ་གྱི་གནད་ལ་རྡོ་རུས་འཕྲོད་པའི་ཉམས་བཞེས་ལྷུར་ལེན་མཛད་པས་བསྟན་འཛིན་གྱི་སྐྱེས་བུ་མཚན་དང་དོན་མཐུན་དུ་གྱུར། དེར་བརྟེན་སྒམ་པོའི་གདན་ས་དང་། ལྷོ་བྲག་སྲས་མཁར་དགུ་ཐོག འོག་མིན་མཚུར་ཕུའི་སྒར་གོང་འོག གནས་ནང་དགོན། བྱང་འབའ་རོམ་གདན་ས་མཐིལ། ངོམ་གནས་མདོ། སྐྱོ་བྲག་དགོན་སོགས་དབུས་གཙང་ཁམས་གསུམ་དུ་ཡོད་པའི་བཀའ་བརྒྱུད་ཀྱི་གདན་ས་ཁག་གིས་གཙོས་བཤད་སྒྲུབ་ཀྱི་སྡེ་བཅུ་ཕྲག་བརྒྱད་ལྷག་ཙམ་ལ་སོ་སོ་ནས་ཆེད་གཉེར་གདན་ཞུ་བཞིན་ཕེབས་ཏེ་ཇོ་སེར་བརྒྱ་ཕྲག་བཅུ་གསུམ་ཡས་མན་ལ་དགེ་ཚུལ་སློང་གི་སྡོམ་རྒྱུན་སྤེལ། དེ་དག་གི་སྐབས་བསྟུན་ཉེར་མཁོའི་དབང་ལུང་། གདམས་ཁྲིད། གཞུང་དང་། ལམ་རིམ་གྱི་བཀའ་ཆོས་སོགས་མང་དུ་གནང་ནས་འབྲེལ་ཚད་ཐོས་བསམ་སྒོམ་གསུམ་ལ་སྦྱོར་བའི་མཛད་པ་བསྐྱངས། ཁྱད་པར་གདན་ས་ཁང་ནེ་དགོན་དུ་རིན་པོ་ཆེ་མཆོག་གིས་དབྱར་ཆོས་དང་དགུན་བཅའ་ཆད་མེད་རྒྱུན་སྐྱོང་ཐོག་ལྟོས་བཅས་གདུལ་བྱ་ཐམས་ཅད་ཉམས་ལེན་གྱི་སྲང་དུ་བཙུད། གོང་སྨོས་དགོན་གནས་གར་བྱོན་གང་བཞུགས་ཀུན་ཏུ་ཆོས་དད་དམངས་ཚོགས་སྤྱི་དང་བྱེ་བྲག་ལ་དུས་རབས་དང་བསྟུན་པའི་བསླབ་བྱ་སློབ་སྟོན་རྒྱ་ཆེ་རྒྱུན་རིང་དུ་བསྩལ་བར་བརྟེན་ཞལ་མཇལ་གསུང་ཐོས་ཀྱི་སྐྱེ་བོ་ཁྲི་ཕྲག་དུ་མ་དགེ་སྒྲུབ་སྡིག་སྤོང་ལ་བསྐུལ། ཁྱད་པར་རྗེ་ཉིད་ནས་རྗེས་འཇུག་སློབ་ཚོགས་རྣམས་ལ་ཆེད་དུ་གདམས་པའི་གསུང་ཆོས་རིགས་ཆེ་ཕྲ་དུ་མ་དང་། བསྟོད་ཚོགས། གདན་ས་ཁག་གི་ཆོས་འབྱུང་། ཐབས་གྲོལ་སྔོན་དངོས་ཀྱི་ཁྲིད་ཡིག གཅོད་དང་བློ་སྦྱོང་གི་ཟིན་བྲིས་སོགས་དགོས་དབང་དང་འབྲེལ་བའི་ལྗགས་རྩོམ་མང་དུ་བགྱིས་པས་མཚོན་དམ་པའི་ཚུལ་དགུ་མངའ་བའི་མཛད་པས་ལུང་རྟོགས་ཀྱི་བསྟན་པ་སྤེལ་བའི་གཡར་དམ་ལ་ཐུགས་གཞོལ་བའི་ཕྲིན་ལས་འགྲན་པའི་ཟླ་དང་བྲལ་བ་འདིིའོ། །བྱ་བ་ལས་ཀྱི་འཁོར་ལོ་ལ་མཚོན་ན་༧ཕྱག་མཛོད་རྒན་བླ་མ་བསྟན་འཛིན་ཡོངས་གྲགས་ལགས་གཙོར་མཛད་པའི་ཉེ་གནས་ལས་གཉེར་རྣམ་པ་དང་། རྒྱ་རིགས་ཀྱི་དགེ་བསྙེན་ཀརྨ་ཀུན་དགའ་དང་གུ་རུ་ཆོས་སྒྲོན་བཟའ་ཟླ་སོགས་བསྟན་པའི་སྦྱིན་བདག་སྟེ་དཔོན་འཁོར་ཚང་མས་རྡོག་རྩ་ཆིག་དྲིལ་མཛད་པར་བརྟེན། སྐྱོ་བྲག་གདན་ས་མཐིལ་དུ་མར་ལུགས་རྒྱུད་གྲྭའི་གཙུག་ལག་ཁང་གསང་ཆེན་བཞད་པ་རྡོ་རྗེའི་ཕོ་བྲང་རྟེན་བརྟེན་པ་གྲྭ་ཚང་བཅས་བསྐྱར་བསྐྲུན་གནང་། ཁྱད་པར་དུ་རིན་པོ་ཆེ་ཉིད་སྐུ་ཕྲེང་རིམ་བྱོན་གྱི་གདན་ས་༧སྐྱོ་བྲག་ཁང་ནེ་དགོན་ཉམས་གསོ་དང་འབྲེལ་དད་དམ་གཙང་ཞིང་ཤེས་འཇོན་ལྷག་བསམ་གསུམ་ལྡན་གྱི་རྡོ་རྗེའི་མཆེད་སློབ་ཡོངས་ཀྱིས་སྒོ་གསུམ་རྡུལ་དུ་བརླགས་པའི་སྲི་ཞུ་ལྷུར་བགྱིས་ཤིང་། རྒྱ་བོད་འབྲེལ་ཡོད་སྦྱིན་བདག་སོ་སོས་ཚོགས་བསགས་ཟུང་དུ་འབྲེལ་བའི་མཐུ་ལས། ཡིག་གྲྭ་དང་། བཤད་གྲྭ། སྒོམ་གྲྭ། དགེན་བསྙེན་གྱི་གླིང་སྟེ་གྲྭ་གསུམ་དང་སྡེ་གཅིག་ཆ་ཚང་བའི་ཁོར་ཡུག་རྟེན་དང་བརྟེན་པར་བཅས་པ་བསྐྱར་བསྐྲུན་མཛད། དེ་ཡང་བསྟན་རྩ་དགེ་འདུན་གྱི་སྡེ་མདོ་དབུས་ཁམས་གསུམ་ནས་འདུས་པ་ལ་བཞུགས་ཁང་དང་། འཚོ་བ། སྒྲིག་འཛུགས་ཐད་གཅེས་སྐྱོང་གང་ལེགས་ཀྱིས་སངས་རྒྱས་ཀྱི་བསྟན་པའི་དངོས་གཞི་ལུང་དང་རྟོགས་པའི་ཆོས་སྤྱི་དང་། བྱེ་བྲག་འགྲོ་མགོན་བཀའ་བརྒྱུད་པའི་རིང་ལུགས་རྩལ་དུ་འདོན་པའི་ཆོས་གྲྭ་༧དཔལ་བཀའ་བརྒྱུད་བཤད་སྒྲུབ་གླིང་ཞེས་མཚན་དང་དོན་མཐུན་གཞིར་བཞེངས་སུ་གནང་། ཟླ་རྒྱུད་བསྟན་རྒྱས་གླིང་དང་། དེང་ཐོག་རྟག་བརྟན་ཀུན་གསལ་གླིང་། བཙུན་དགོན་པདྨ་བསམ་གཏན་གླིང་སོགས་བསྐྱར་གསོ་དང་གསར་བསྐྲུན་མཛད། ཞར་བྱུང་རིས་སུ་མ་ཆད་པའི་སྤོང་ཀློག་གི་སྡེ་རྣམས་སུ་དངོས་རྫས་མང་ཉུང་ལ་མ་ལྟོས་པའི་ཚོགས་བསགས་དང་བསྙེན་བཀུར་གྱི་འབྲེལ་འཇོག་མ་མཛད་པ་མེད་པ་ལྟ་བུར་སྣང་། རྒྱལ་ཕྱི་ནང་གི་དད་ལྡན་མི་རིགས་ཁྲི་ཕྲག་དུ་མ་སྐྱབས་འགྲོ་དང་རྒྱུ་འབྲས་ཀྱི་གནས་ལ་བཀོད་དེ་ཚོགས་གསོག་གི་དངོས་རྫས་གཞར་ཡང་ཆུད་མི་འཛའ་བའི་དགོངས་སྤྱོད་མཐའ་འཁྱོལ་དུ་མཛད། གཞན་ཡང་མགོན་མེད་ཀྱིི་རྒས་འཁོག དྭ་ཕྲུག དབུལ་ཕོངས། ནད་པ་སོགས་ཡུལ་མི་སྤྱི་སྒེར་རྣམས་ལ་དངོས་རྫས་ཀྱི་བགོ་བཤའ་དང་སྐྱོབ་གསོ། རི་རྒྱ་ཀླུང་རྒྱ་བསྡམས་པ་སོགས་དགེ་བཅུའི་སྲོལ་རྒྱུན་སྤེལ་བས་ས་སྟེང་གི་སྐྱེ་འགྲོ་དཔག་ཏུ་མེད་པ་ལ་མཐུན་སྒྲིལ་དང་བདེ་འཇགས་ཀྱི་རྒྱུན་བཙུགས་པ་སོགས་རྒྱལ་སྲས་ཀྱི་སྤྱོད་པ་ཕྱག་ལེན་དུ་བསྟར། ཁྱད་པར་དགུང་གྲངས་ཞེ་བཞིིའི་ལོ་མཇུག་ནས་བཟུང་སྐབས་ཕལ་ཆེ་བ་རྣམས་སུ་འོག་མིན་སྐུ་གསུམ་གླིང་སོགས་དབེན་ཁྲོད་ངེས་མེད་དུ་སྒྲུབ་པ་སྙིང་པོར་བགྱིད་པའི་གཡར་དམ་་ལྷོད་མེད་ངང་འཚོ་གཞེས་སུ་བཞུགས་བཞིན་པའང་དགོས་དབང་དང་བསྟུན་མདོར་བསྡུས་ཙམ་བརྗོད་པའོ། ། གཞན་ཡང་ལྔ་རིག་ཤེས་བྱའི་གནས་ལ་མཁྱེན་རབ་ཀྱི་རྩལ་ཁ་རྒྱས་པས་འཆད་རྩོད་རྩོམ་གསུམ་གྱིས་ལུང་གི་བསྟན་པ་གཙོ་བོར་འཛིན་པའི་བཤེས་གཉེན་དྲན་དབང་རྣམས་དང་། རྩེ་གཅིག་སྒྲུབ་ལ་གཞོལ་བས་ལམ་ལ་དྲོད་ཐོབ་ཀྱི་སྒོམ་ཆེན་གཙོ་བོར་རྟོགས་པའི་བསྟན་འཛིན་རྣམས་དང་། བཤད་སྒྲུབ་ཀྱི་སྡེ་ལ་ཕྱི་ནང་ཀུན་ཏུ་བསྙེན་བཀུར་གྱིས་སྲི་ཞུ་དང་རྟེན་བཞེངས་ལྷུར་མཛད་པས་གཙོ་བོར་བྱ་བ་ལས་ཀྱི་འཁོར་ལོ་འཛིན་པའི་བླ་མ་སློབ་དཔོན་རྣམས་དང་། བྱས་རྗེས་བླ་ལྷག་ཏུ་ཆེ་བས་ཁོར་ཡུག་གི་ལྕགས་རི་ལྟ་བུའི་ལས་འཛིན་རྒན་གཞོན་རྣམས་དང་། དོན་བརྒྱུད་སྙིང་པོའི་བསྟན་འཛིན་མཆོག་སྤྲུལ་ཚུལ་ཁྲིམས་བདུད་འདུལ་དང་། བླ་མ་བསྟན་འཛིན་འགྲོ་འདུལ་སོགས་སྤོང་ཀློག་ལས་ཏེ་འཁོར་ལོ་གསུམ་གྱི་བྱ་བས་བསྟན་འགྲོའི་ལེགས་ཚོགས་སྤྱི་དང་། ཁྱད་པར་རང་དགོན་གྱི་ཕྱི་ནང་གསང་གསུམ་འཛིན་སྐྱོང་སྤེལ་བ་ལ་དགོངས་སྤྱོད་ཆིག་དྲིལ་གྱིས་མཛད་ཕྲིན་ཡར་ཟླའི་འགྲོས་ལ་སྙེགས་པའིི་མཁན་སྤྲུལ་བླ་སློབ་ལས་གཉེར་སོ་སོ་གཞིས་དགོོན་རྩ་བའི་གདན་ས་དང་། ཡན་ལག་བཤད་སྒྲུབ་ཀྱི་སྡེ་ཆེ་ཕྲ། རྒྱལ་ཕྱི་ནང་སོགས་ཉེ་རིང་གང་སར་བཞུགས་བཞིན་པ་སྟེ་ས་བོན་ཙམ་མོ། ། དེ་དག་གི་ཚུལ་རྒྱས་པ་ནི་ཡང་དར་བསྟན་དགོན་བསྐྱར་གསོ་བགྱིས་ཚུལ་གྱི་བྱུང་བ་བརྗོད་པ་ཀུན་གསལ་ནོར་བུའི་མེ་ལོང་དུ་བཀོད་པ་ལྟར་རོ། །དེས་རྩ་བའི་དོན་ཚན་གཉིས་པའི་བརྗོད་བྱ་མདོར་བསྡུས་སྨོས་ཟིན་ཏོ། །
༈ དོན་གསུམ་པ་ལ་གཉིས་ལས།
དང་པོ་༡༩༥༨ལོ་ཡན་གྱི་དུས་རབས་རྙིང་པའི་སྐབས་དགོན་པའི་རྒྱ་ཁྱོན་ནི། ཚོགས་ཆེན་འདུ་ཁང་། རྡོར་སེམས་ལྷ་ཁང་། ཐུགས་གསང་བུམ་ཁང་། ཛམ་དཀར་གཡང་ཁང་། མགོན་པོ་ཁང་། འཆམ་ཁང་འཆམ་ར་དང་བཅས་པ། གཉེར་མཛོད་དང་། རུང་ཁང་སོགས་དགོན་གཞུང་གི་བཀོད་པ་དང་། ཕྱག་ཆེན་དང་ཆོས་དྲུག་གི་སྒྲུབ་སྡེ། རི་ཁྲོད་སྒོམ་གྲྭ། གཞུང་གྲྭ་ཁག་སོ་སོར་སྤྱི་སྤྱོད་ཁང་དང་། གཟིམས་ཤག་སྤོང་ཁང་སོགས་ཡུལ་དུས་དང་འཚམས་པའི་ཕྱི་ནང་ཆ་མཐུན་པ་ཡོད་དོ། །དེ་འབྲེལ་རྒྱུན་འཚོགས་སྒྲུབ་མཆོད་དང་བླ་གྲྭའི་འཚོ་བའི་ཐེབ་རྩར། ཕྱུགས་བྲང་ཚོ་གསུམ་དང་། ནས་ཞིང་མུའུ་༡༤༠ལྷག་ཡོད། རྩྭ་སའང་དབྱར་དགུན་སྟོན་དཔྱིད་དེ་དུས་བཞིར་ཕྱུགས་བྲང་སོ་སོ་སྐྱས་སྤོ་སྐབས་སྡོད་གནས་དང་། གཞི་ས་བཅས་ལ་བསྡོམས་མུའུ་གྲངས་༥༠༠༠ལས་བརྒལ་བ་ཡོད། སྤྱིར་དགོན་པའི་དགུན་སའི་ཁོར་ཡུག་འབྲེལ་ཡོད་སྡེ་དགོན་སྲིད་གསུམ་ནས་གྲོས་ཆོད་བྱས་དོན་ལྟར། ཤར་རྒྱམ་རྒྱལ་མགར་ཕུག་སྣ་ཡན། ལྷོ་སྐྱོ་འགག་དང་གཡས་གཡོན་གྱི་རི་ངོས་མན། ནུབ་སྒྲུབ་ཕུག་མཚོ་དང་གནས་རྒན་མའི་རི་སྣ་ཕྱིན། བྱང་ཟླ་ཆུའི་བཅད་མཚམས་ཚུན་ཡིན། གཞན་ཡང་རང་བྱུང་གི་སྐྱེད་ཚལ་དང་རི་བྲག་ལྷོ་ཟླའི་བཀོད་པ་མཛེས་ཤིང་ལྷུན་ཆགས་པ་སོགས་ནི་གནས་ཀྱི་ཆེ་བརྗོད་ལས་ཤེས་པར་ནུས་སོ། །
༈ གཉིས་པ་གྲགས་ཅན་གྱི་རིག་དངོས་གནའ་རྫས་ད་ལྟ་ལྷག་ཡོད་ནི།
སྐུ་ཕྲེང་བཞི་པའི་དུས་སུ་སོག་པོའི་བློན་དམག་གིས་ཕུལ་བའི་ཆ་ལང་བཀྲ་ཤིས་འོད་འབར་དང་། རྒྱ་གར་ཤར་ནུབ་ཀྱི་ལི་སྐུ་སྟོན་པ་དང་ཉེ་སྲས། གསེར་བྲིས་མདོ་བརྒྱད་སྟོང་པ། རཏ་གླིང་གཏེར་བྱོན་གནམ་ལྕགས་ཀྱི་ཕུར་བུ་བདུད་དཔུང་ཟིལ་གནོན། སྐུ་ཕྲེང་དང་པོའི་ཐུགས་དམ་གྱི་རྟེན་རཏྣའི་ཕུར་ཐང་། སྨན་བླའི་ཞིང་ཐང་། བྱ་སྒྲོ་མ་ཞེས་པའི་རྡོ་དྲིལ། ཡང་སྟག་ལུང་སངས་རྒྱས་དབོན་གྱི་ཕྱག་དྲིལ་དུ་གྲགས་པ་དངུལ་མགོ་རྩེ་དགུ་ཅན། སྐུ་ཕྲེང་དྲུག་པའི་ཐུགས་དམ་གྱི་རྟེན་ཛམ་དཀར་འབྲུག་ཞོན་གྱི་སྐུ་གཏེར་མ། གྲུབ་མཆོག་དབང་དགའ་རིན་པོ་ཆེའི་ཕྱག་ཆས་རྡོ་དྲིལ། སྐུ་ཕྲེང་བཞི་པའི་གཏེར་བྱོན་རྡོ་ནག་གི་ཀ་པ་ལ་ངོ་མཚར་ཅན་སོགས་བཞུགས།
༈ དོན་བཞི་པ་ལའང་ནང་གསེས་ཀྱི་དབྱེ་སྒོ་ཁ་ཤས་ཡོད་པ་ལས།
དང་པོ་དགོན་གཞིས་སླར་གསོ་བྱེད་སྟངས་ནི། ༡༩༥༨ལོའི་དུས་ཟིང་ལ་རྟེན་དགོན་སྡེ་ཚང་མ་ཉམ་ཉེས་བྱུང་ཚུལ་གཅིག་མཐུན་ལ། ༡༩༨༧ལོ་སླར་གསོའི་ཆོག་མཆན་ཐོབ་པ་ནས་བཟུང་། བླ་རྒན་བགྲེས་པ་རྣམས་ནས་ཐུགས་ཁུར་ཆེར་བཞེས་ཐོག་གཞོན་སྐྱེས་གྲྭ་བཙུན་རྣམས་ཀྱིས་གཞོག་འདེགས་བགྱིས་ཏེ་དགོན་གཞིས་ཉམས་གསོའི་རྨང་བཏིངས། དེ་ནས་༡༩༩༥ལོར་བསྟན་བདག་མཁན་སྤྲུལ་ཨ་བསྟན་ཕུན་ཚོགས་རིན་པོ་ཆེ་སྔར་གྱི་བརྟགས་ལུང་བཞིན་རི་ཁྲོད་ནས་གདན་སར་ཞབས་དཀྱིལ་བཀོད་པ་ནས་ད་ལྟའི་བར་བླ་སློབ་སྦྱིན་བདག་ལས་འཛིན་ཐུན་མོང་གིས་རྡོག་རྩ་ཆིག་སྒྲིལ་མཛད་མཐུས་བསྟན་གཞི་གཙུག་ལག་ཁང་དང་། བསྟན་རྩ་དགེ་འདུན་གྱི་སྡེ། སྐུ་གསུང་ཐུགས་རྟེན་དང་བཅས་པ་བསྐྱར་བསྐྲུན་མཛད་ཚུལ་ས་བོན་ཙམ་གོང་སྨོས་ལྟར་ལ། ལོ་རྒྱུས་བསྡུ་བསྒྲིག་བྱ་བའི་དགོས་གལ་དང་བསྟུན་མིག་སྔར་གྲུབ་ཟིན་སྐོར་ངོ་སྤྲོད་མདོར་བསྡུས་འབྲི་ན། བཤད་གྲྭའི་གཙུག་ལག་ཁང་རྨེས་གྲུ་བཞི་མ་༤༠༠༠ལྷག་ཅན་དང་། སྒོམ་གྲྭའི་འདུ་ཁང་རྨེས་གྲུ་བཞི་མ་༡༦༠༠ཅན། ཡིག་གྲྭའི་གཙུག་ལག་ཁང་རྨེས་༣༠༠ཅན། དགེ་བསྙེན་གྱི་སྡེ་ལ་འདུ་ཁང་ཀ་བ་བརྒྱད་ཅན། དེ་དག་སོ་སོའི་ནང་རྟེན་གསུམ་གྱི་བཀོད་པས་མཛེས་པ། གཞན་ཡང་སློབ་གྲྭ་དང་བཤད་གྲྭའི་འཛིན་གྲྭ་སོ་སོ་ཚོགས་ཁང་་། གྲྭ་གསུམ་སོ་སོར་དཔེ་མཛོད་ཁང་དང་། སྨན་ཁང་། ཚོང་ཁང་། ཇ་མཛོད་ཁང་། ཐུན་མོང་དུ་གཞུང་དོན་ཁང་བཅས་ལ་ཀ་བ་གཉིས་ནས་བརྒྱད་ཀྱི་བར་ཅན། ལོ་གསུམ་ཕྱོགས་གསུམ་ཅན་གྱི་སྒྲུབ་སྡེ་༡རྡོ་རྗེ་ཁྱུང་རྫོང་། ༢རྣམ་གྲོལ་བྱང་ཆུབ་ཆོས་གླིང་། ༣ཐེག་ཆེན་སྨིན་གྲོལ་གླིང་། ༤འཕགས་མཆོག་འགྲོ་འདུལ་གླིང་། ༥ བཅས་ཕྱི་ནང་ཆ་འཛོམས། ཡང་དབེན་འོག་མིན་སྐུ་གསུམ་གླིང་གོང་འོག་གི་བཀོད་པ། གཞན་ཡང་བླ་བྲང་ཁག་དང་མགོན་ཁང་། དགོན་པའི་ཁོར་ཡུག་གི་མཚམས་ཁང་དང་། འདག་སྦྱར་ཁང་། རང་ཤོང་གི་སྤྱིལ་བུ། གྲྭ་ཤག་བཅས་ནང་བཞུགས་ཀྱི་གྲངས་མཐུན་སྤྱི་སྒེར་ཡོངས་བསྡོམས་སྒོ་ཟུག་བརྒྱ་ཕྲག་བཅུ་ཡས་མས་ཙམ་ཡོད།
༈ གཉིས་པ་གཙོ་ཆེ་བའི་རྒྱུན་འཛུགས་དུས་མཆོད་སྐོར་ནི།
ཧོར་ཟླ་དང་པོའི་ནང་ལོ་གསར་ལ་གནས་ཆོག་ཉིན་གཅིག བདེ་ཆེན་ཞིང་སྒྲུབ་ཉིན་བདུན། རྗེ་བཙུན་མར་མི་ཡབ་སྲས་ཀྱི་འདས་མཆོད་ཉིན་གཉིས། གསུམ་པའི་ནང་འཇམ་དབྱངས་སྒྲུབ་ཆེན་ཉིན་བདུན། བཞི་པའི་ནང་ཆོས་རྗེ་འབའ་རོམ་པའི་འདས་མཆོད་ཉིན་གཅིག ལྔ་པའི་དམར་ཕྱོགས་ནས་གསོ་དགག་དབྱར་གསུམ་གྱི་ཕྱག་ལེན་དང་འབྲེལ་དྲུག་པའི་ཉ་ལ་མཉམ་མེད་སྒམ་པོ་པའི་སྐུ་མཆོད་སྐབས་འགྲོ་མགོན་དྭགས་བརྒྱུད་པའི་དགོངས་པ་གཙོར་འདོན་གྱི་བགྲོ་གླེང་དབྱར་ཆོས། དབྱར་གནས་ཁས་བླངས་དངོས་ལ་ཟླ་བ་ཕྱེད་གཉིས། དྲུག་པའི་ནང་ཛམ་དཀར་གཡང་སྒྲུབ་ཉིན་གསུམ། བདུན་པའིི་ནང་རྡོར་སེམས་ཚོགས་སྒྲུབ་ཉིན་བདུན། བརྒྱད་པའི་ནང་༧རྒྱལ་དབང་མི་བསྐྱོད་རྡོ་རྗེའི་སྐུ་མཆོད་དང་འབྲེལ་རྗེ་ཉིད་ཀྱི་གཞུང་ཆེན་བགྲོ་གླེང་། དགུ་པའི་ནང་ཐར་ཆེན་ཉིན་བདུན། དགུ་ཆུང་ལ་ཕུར་པའི་དབལ་མདོས་ཉིན་ལྔ། དགུ་ཆེན་ལ་མགོན་པོ་ཕྱག་བཞི་པའི་གཏོར་ཟློག་ཉིན་ལྔ། ཁྱད་པར་སྒོམ་གྲྭ་བ་རྣམས་ཟླ་བ་བྱུང་ངོ་ཅོག་ལ་ཡི་དམ་བདེ་དགྱེས་གསང་གསུམ་གཙོས་གསར་མའི་རྒྱུད་སྡེ་ཁག་དང་། བཀའ་བརྒྱུད་མགུར་མཚོ། སྡོམ་པ་གསུམ་གྱི་གསོ་སྦྱོང་། སྲུང་མའི་གསོལ་བསྐང་རྒྱས་འབྲིང་བསྡུས་པ་སོགས་སྒྲུབ་སྡེའི་འགྲོས་ལྟར་མཐོང་བ་བརྒྱུད་པའི་ཕྱག་བཞེས་ཚད་ལྡན་ཚུལ་མཐུན་མཛད་བཞིན་པ་འདིའོ། །
༈ གསུམ་པ་དགེ་རྩའི་རང་བཞིན་ལྡན་པའི་སྤྱི་ཕན་བྱ་བ་བསྒྲུབས་ཚུལ་ནི།
༢༠༠༡ལོ་ནས་བཟུང་ཉམ་ཐག་གི་ནད་པ་གསོ་བའི་རྒྱ་བོད་ཟུང་འབྲེལ་གྱི་ཀུན་ཕན་སྨན་ཁང་ཕྱི་ནང་ཆ་མཚུངས། བུ་རྒྱུད་དང་བྲལ་བའི་རྒས་འཁོག་ལ་བྱམས་སྐྱོང་ཐོག་ཟས་གོས་སྡོད་ཁང་གི་རོགས་སྐྱོར། ཡུལ་དམངས་སྤྱི་དང་བྱེ་བྲག་ས་འགུལ་གྱི་གནོད་རྐྱེན་ཐེབ་པ་གཙོས་དབུལ་ཕོངས་ཀྱི་དུད་ཁྱིམ་སོ་སོར་གྱོན་གོས་དང་། བཟའ་བཅའི་བགོ་བཤའ་སྔ་ཕྱིར་མི་དམངས་སྒོར་མོ་ཁྲི་བརྒྱ་ཕྲག་ལྷག་གི་འགྲོ་གྲོན་གཏོང་གནང་དང་། གནས་བསྐོར་བའི་འགྲུལ་ལམ་གསར་བཟོ། གཞུང་ལམ་དང་ཟམ་པ་ཉམས་གསོ། དགོན་པའི་རྒྱབ་རི་སྐྱོ་བྲག་གནས་རྒན་མས་མཚོན་པའི་ཁོར་ཡུག་གང་སར་རི་སྐྱེས་སྲོག་ཆགས་སྲུང་སྐྱོང་། རབ་བྱུང་གི་སྐྱེད་ཚལ་ལ་གནོད་འགོག་དང་ལོ་རེ་བཞིན་ཟི་ལིང་སོགས་ནས་ཆེད་དུ་ཉོ་བཙལ་སྒོས་ནགས་ཤིང་གསར་བསྐྲུན་ཐོག་དེ་དག་སྲུང་སྐྱོང་ཚོགས་ཆུང་ཆེད་བཙུགས་བྱས་ཏེ་འཆར་ལྡན་གྱི་ལག་ལེན་དགོན་པ་རང་གིས་བྱ་བ་བཅས་སོ། །
༈ བཞི་པ་དགོན་པའི་སློབ་གསོའི་སྐོར་ནི།
འབྲེལ་ཡོད་གཞོན་སྐྱེས་རྣམས་ལ་ལུགས་གཉིས་མཐུན་གྱི་བསླབ་བྱ་ནན་ཏན་བྱས་རྗེས་ལྡོག་མེད་ཀྱི་མོས་པ་ཡོད་མཁན་དག་ཆོས་སྒོར་བཅུགས་ཏེ་དགོན་འདིར་སྒྲིག་ལ་ཞུགས་པ་ནས་བཟུང་། ཐུགས་མཐུན་པ། ཁྲིམས་གཙང་བ། སྤོང་ཀློག་ཆོས་སྤྱོད་ལ་བརྩོན་པ་ནི་སྒྲིག་གཞིའི་སྤྱི་སྡོམ་ཡིན། དེ་ལ་དགོན་པའི་ཁོར་ཡུག་འདི་གྲྭ་གསུམ་དང་སྡེ་གཅིག་ཏུ་ཕྱེ་བའི་ནང་ཚན།
༈ དང་པོ་ཡིག་གྲྭ་ནི།
ཐོག་མར་བུ་ཕྲུག་སློབ་ལོ་ལོན་པ་རྣམས་ཕ་མ་དང་ཁྱིམ་བདག་སོ་སོ་རང་མོས་ཀྱིས་སྒྲིག་ཞུགས་བྱེད་མཁན་ཡོད་རིགས་ལ་སྡོད་ཁང་། གོས་གདན། བཟའ་བཏུང་། སློབ་དེབ། སྨྱུག་ཤོག་ཚུན་མེད་དུ་མི་རུང་བའི་འཚོ་མཁོའི་ཡོ་བྱད་ཆ་ཚང་བའི་ཁར། གཙོ་བོར་སློབ་སྟོན་གནང་མཁན་དགེ་རྒན་ནི་གྲྭ་ཚང་གི་ཁྲོད་ནས་ལྟ་སྤྱོད་གཙང་ཞིང་། རིག་གནས་ཀྱི་གཞི་ལེགས་པ་དག་ལོ་གསུམ་དང་གཅིག་བར་རེས་བསྐོར་བ་དང་། དམིགས་བསལ་ཤེས་འཇོན་ཅན་རྣམས་ལོ་གྲངས་མ་ངེས་པར་སློབ་གཙོ་གནང་རྒྱུའི་ཐོག་དབྱངས་གསལ་འབྲི་ཀློག་ནས་བཟུང་བརྡ་སྤྲོད་ཀྱི་གཞུང་སུམ་རྟགས་དག་གསུམ་བར་དང་། སྲུང་གསོལ་དང་ཆོ་ག་ཆོས་སྤྱོད་རིགས་བློར་འཛིན་དང་། བཅའ་འདོན་འབུད་དཀྲོལ་སོགས་ཞོར་སྦྱོང་བྱ་བ་བཅས་འཛིན་གྲྭའི་བབ་བསྟུན་སྦྱང་བྱའི་གོ་རིམ་ཙམ་ལས་སྒྲིག་འཛུགས་ཀྱི་འགྲོས་ཕལ་ཆེར་བཤད་གྲྭ་དང་མཐུན་ནོ། །
༈ གཉིས་པ་བཤད་གྲྭ་ནི།
ཡིག་གྲྭ་ནས་སློབ་མཐར་ཕྱིན་རིམ་གྱིས་རྟེན་རབ་བྱུང་ཡིན་པ་སོགས་ལུགས་མཐུན་གྱིས་བཤད་གྲྭར་སྒྲིག་ལ་ཞུགས་འཕྲལ་དགེ་ཚུལ་ཀཱ་རི་ཀ་ནས་བཟུང་རྒྱུད་རྒྱལ་དགྱེས་པ་རྡོ་རྗེའི་བར་མདོ་སྔགས་རིག་གནས་དང་བཅས་པ་འཛིན་གྲྭའི་གོ་རིམ་མ་འཁྲུགས་པར་ལོ་གྲངས་བཅུ་གསུམ་ཡུན་སློབ་སྦྱོང་ཆ་ཚང་རེ་འགྲོ་ཐུབ་ངེས་དང་། དམིགས་བསལ་ཉིན་རེར་སྔ་དགོང་ཆུ་ཚོད་རེའི་ཁོངས་སུ་ཐུན་མོང་གི་སྔོན་འགྲོ་བཞི་ལ་བློ་སྦྱོང་བ་ནས་བཟུང་། ཐུན་མིན་གྱི་སྔོན་འགྲོ་བཞི་སྦྱོར་དང་། བྱང་ཆུབ་སེམས་སྦྱོང་། དངོས་གཞི་ཞི་ལྷག་གི་ཏིང་ངེ་འཛིན་སྒོམ་པ་སོགས་སྦྱོར་དངོས་རྗེས་གསུམ་ཚང་བའི་རྒྱུན་གྱི་ཉམས་ལེན་ལ་བརྩོན་པ་སྟེ། བཀའ་བརྒྱུད་བཤད་སྒྲུབ་གླིང་ཞེས་མཚན་དང་དོན་མཐུན་པར་གནས་སོ། །དེ་གའི་རྒྱུ་མཚན་ཧྲིལ་དྲིལ་ན། སྐྱབས་རྗེ་༧ཨ་བསྟན་ཕུན་ཚོགས་རིན་པོ་ཆེ་དཔོན་འཁོར་ཚང་མའི་བསམ་སྦྱོར་ཆིག་སྒྲིལ་གྱི་ནུས་ཤུགས་ལ་བརྟེན་ནས་རབ་བྱུང་བཅུ་བདུན་པའི་ཆུ་རྟ་སྤྱི་ལོ་༢༠༠༢/༩/༩ཉིན་ངོ་མཚར་བའི་མཚན་ལྟས་ཕུན་སུམ་ཚོགས་པ་དང་བཅས་བཤད་གྲྭ་ཐོག་མའི་དབུ་བཙུགས། གོང་སྨོས་ལྟར་ཆོས་གྲྭ་འདིའི་གླིང་ཁོར་ཡུག་དང་། བཤད་གྲྭའི་ཕྱི་ནང་གི་མཐུན་རྐྱེན་གང་ཐད་ནས་ངལ་བརྒྱ་ལྷུར་བཞེས་ཏེ་ཐུབ་བསྟན་རིས་སུ་མ་ཆད་པའི་སློབ་གཉེར་བ་སྤྱི་དང་། བྱེ་བྲག་འགྲོ་མགོན་བཀའ་བརྒྱུད་པའི་རིང་ལུགས་རྩལ་དུ་་འདོན་པ་ལ་སྒོ་ཀུན་ནས་སྲི་ཞུའི་ལྷག་བསམ་གྱིས་སྔར་བྱོན་མཁས་གྲུབ་ཀྱི་སྐྱེས་ཆེན་རྒྱུ་སྐར་གྱི་ཕུང་པོ་ལྟ་བུའི་དབུས་སུ། མདོ་རྒྱུད་ཟབ་མོའི་དགོངས་འགྲེལ་གཞུང་ཆེན་མན་ངག་དང་བཅས་པའི་བཀའ་བབ་འགྲན་ཟླ་དང་བྲལ་བས་མཁྱེན་རབ་ཀྱི་དཀྱིལ་འཁོར་ཉ་རྒྱས་ཟླ་བའི་ངང་ཚུལ་འཛིན་པ་སྤྱན་རས་གཟིགས་དངོས་༧རྒྱལ་དབང་ཀརྨ་པ་མི་བསྐྱོད་རྡོ་རྗེ་དང་། གངས་ཅན་གྱི་ཐམས་ཅད་མཁྱེན་པ་ཁྲོ་ཕུའི་བུ་སྟོན་རིན་ཆེན་གྲུབ་དང། འཇམ་དཔལ་སྨྲ་བའི་སེང་གེ་འབྲུག་ཀུན་མཁྱེན་པདྨ་དཀར་པོ་གཙོར་གྱུར་པའི་པཎ་གྲུབ་གོང་མ་རྣམས་ཀྱི་དགོངས་པ་དྲི་མ་མེད་པ་ཉིད་ལུང་དང་རིགས་པ་མན་ངག་སྟེ་ཚད་མ་གསུམ་གྱི་ལམ་ནས་རང་ལུགས་གཙང་མ་འབུར་འདོན་དང་འབྲེལ། གངས་ལྗོངས་བསྟན་པའི་ཤིང་རྟ་ཆེན་པོ་དག་གི་བཞེད་གཞུང་ལ་དང་ཞིང་དད་པས་བསྔགས་བརྗོད་ཀྱི་མེ་ཏོག་འཐོར་བཞིན་མཐར་ཐུག་དགོངས་པའི་བབ་གཅིག་མཐུན་དུ་ཤེས་པར་བྱ་བ་ནི་སློབ་གླིང་འདིའི་ཞེ་ཕུགས་གཏོད་ས་ཞིག་ཡིན། ཆོས་གྲྭ་འདིར་མཐུན་རྐྱེན་གྱི་གཙོ་བོ་སློབ་སྟོན་གནང་མཁན་གྱི་དགེ་བའི་བཤེས་གཉེན་ནི། སྐྱབས་རྗེ་བླ་མ་རིིན་པོ་ཆེ་མཆོག་གིས་གཙོར་་མཛད། མདོ་སྨད་གསེར་ལྗོངས་བླ་རུང་ཆོས་གྲྭའི་མཁན་ཆེན་༧ཚུལ་ཁྲིམས་བློ་གྲོས་དང་། མཁན་ཆེན་བླ་མ་འཆི་མེད་རིག་འཛིན། དེང་དུས་ཀྱི་སྨྲ་བའི་སེང་གེ་༧མཁན་ཆེན་བཀྲ་ཤིས་བསྟན་པ་རབ་རྒྱས། འབྲས་བློ་གླིང་གི་དགེ་བཤེས་ལྷ་རམ་པ་༧རྒན་རིན་པོ་ཆེ་གྲགས་པ་རྒྱལ་མཚན་བླ་སློབ་སོགས་ཀྱིས་སྔ་ཕྱིར་ཆོས་འཁོར་བར་མེད་དུ་བསྐོར་བ་སྟེ་མཁན་སློབ་ཚང་མས་འཆད་རྩོད་རྩོམ་པའི་གནས་ལ་རྟག་འགྲུས་མཛད་པའི་རྒྱུ་མཐུན་ལས་མདོ་སྔགས་རིག་གནས་སྤྱིི་དང་བྱེ་བྲག་གི་འཛིན་གྲྭ་རྐང་ཚུགས་ཡོད་པར་བརྟེན། མདོ་དབུས་ཁམས་གསུམ་ནས་ཕེབས་བཞུགས་ཀྱི་སློབ་གཉེར་བ་རྣམས་ལ་སྡོད་ཁང་དང་འཚོ་བའི་ཆ་རྐྱེན་གང་ལེགས་ཀྱི་སྲི་ཞུ་སྒྲུབ་པའི་སྒོ་ནས། ནར་མར་གསོ་སྐྱོང་ལ་ནུས་ཤུགས་མཉམ་འདོན་བྱས་པའི་གོ་རིམ་ཁྲོད་སྔ་ཕྱིར་ཚར་ལོང་བྱུང་དང་འབྱུང་བཞིན་པའི་མཁས་བཙུན་བཟང་ལྡན་གྱི་དགེ་བའི་བཤེས་གཉེན་བསྟན་འཛིན་གྱི་སྐྱེས་བུ་སྤུས་ཇེ་ལེགས་དང་གྲངས་ཇེ་མང་ལ་འགྲོ་བཞིན་ཡོད།
༈ གསུམ་པ་སྒྲུབ་གྲྭའམ་སྒོམ་གྲྭ་ནི།
སྐྱབས་རྗེ་བླ་མ་རིན་པོ་ཆེ་གང་གིས་སྨིན་གྲོལ་སྙན་བརྒྱུད་ཀྱི་བདུད་རྩི་རྟག་པར་བགོ་སྐལ་དུ་སྩོལ་གནང་མཛད་ཅིང་། སྒྲུབ་དཔོན་བླ་མ་སྤྱི་དང་བྱེ་བྲག བབ་འོས་ལྡན་པའི་མཁན་སྤྲུལ་བླ་སློབ་སོ་སོ་ནས་ཀྱང་སྒྲུབ་བསྟན་སྙིང་ནོར་དུ་བཟུང་བའི་བཀའ་སྲོལ་དམ་པ་གོང་མའི་གསུང་གསང་ལ་གཙིགས་སུ་འཛིན་པའི་སྨར་ཁྲིད་རྒྱུན་འཁྱོངས་བགྱིད་པའི་རྟེན་འབྱུང་ལས། སྒྲུབ་ཕྱོགས་ལ་མོས་པ་ཡོད་རིགས་ཀྱི་རབ་བྱུང་བ་ཐུན་མོང་དང་། ཁྱད་པར་བཤད་གྲྭ་ནས་སློབ་མཐར་ཕྱིན་རིམ་བཞིན་སྒྲིག་འཛུགས་རྒྱུན་ལྡན་གྱི་གོ་རིིམ་བརྒྱུད། ཐབས་ལམ་ནཱ་རོའིི་ཆོས་དྲུག་དང་། གྲོལ་ལམ་ཕྱག་རྒྱ་ཆེན་པོ་གཙོར་གྱུར་པའི་རང་ལུགས་རིམ་གཉིས་ཀྱི་ཉམས་ལེན་ལོ་གསུམ་ཕྱོགས་གསུམ་དུ་མཛད་ཚུལ་བཅའ་ཡིག་ཟུར་གསལ་ལྟར་ལགས། སྒྲུབ་སྡེ་ལས་གྲོལ་རྗེས་རི་ཁྲོད་དུ་སྨྲ་བཅད་ཐེམ་སྤངས་ཀྱི་སྒོ་ནས་འདག་སྦྱར་ལོ་གསུམ་ནས་གཅིག་བར་ཐབས་གྲོལ་ཟུང་འབྲེལ་གྱི་ཉམས་བཞེས་ལྷུར་ལེན་དང་། ཡང་ལོ་ན་བགྲེས་པ་དང་ཤེས་རིག་བརྟུལ་བ་དག་ནི་ཆོས་སྒོར་ཞུགས་མ་ཐག་ནས་སྔོན་དངོས་ཀྱིི་ཉམས་ཁྲིད་མ་རྫོགས་བར། རབ་ཚེ་མཚམས། འབྲིང་ལོ་གསུམ། ཐ་ནའང་སྔོན་འགྲོ་འབུམ་བཞི་བསགས་མཁན་ཡན་ཆད་ལ་ལོང་བས་ལོང་བའི་ལམ་ཁྲིད་བྱས་པ་ལྟ་བུ་མ་ཡིན་པར། རྒྱལ་བ་རྡོ་རྗེ་འཆང་ནས་བཟུང་དོན་བརྒྱུད་གསེར་གྱི་ཕྲེང་བ་ལྟ་བུ་ཟམ་མ་ཆད་པར་བྱུང་བས་གྲུབ་བརྙེས་བླ་མ་བརྒྱུད་པའི་ཁུངས་བཙུན་ཞིང་། མོས་གུས་དཀར་པོ་ཆིག་ཐུབ་ཀྱི་ལམ་ནས་བྱིན་རླབས་འཕོ་བའི་དབང་བསྐུར་རྩོལ་མེད་དུ་རང་རྒྱུད་ལ་འདྲེན་ནུས་པའི་སྨིན་བྱེད་ཀྱི་དབང་། གྲོལ་བྱེད་ཀྱི་ཁྲིད། རྒྱབ་བརྟེན་གྱི་ལུང་དང་བཅས་པ་གང་ཟག་གཅིག་འཚང་རྒྱ་བའི་ལམ་ཚང་ལ་མ་ནོར་བར་སྟོན་ཅིང་ཉམས་སུ་ལེན་པའི་རྒྱུ་རྐྱེན་ལས་དལ་འབྱོར་གྱི་རྟེན་ལ་སྙིང་པོ་ལོན་པའི་ཐབས་ཚུལ་ཁོ་ནར་འབད་པས་སྒོམ་གྲྭ་མིང་དོན་མཚུངས་པ་ཞིག་བྱུང་དང་འབྱུང་ངེས་སུ་གནས་སོ། ། དེའང་ཡིག་གྲྭ་དང་བཤད་གྲྭ་བ་རྣམས་ནི་ལོ་རེའི་ཁོངས་སུ་དབྱར་དགོངས་ངལ་གསོ་ཟླ་བ་གཅིག དགུན་དགོངས་ངལ་གསོ་ཟླ་གཅིག སློབ་ཁྲིད་ཟླ་བཅུ་ཡིན། སྒྲུབ་གྲྭ་དང་སྒོམ་གྲྭ་བ་རྣམས་ནི་སོ་སོའི་རྩ་བའི་ཉམས་ལེན་བསྙེན་སྒྲུབ་ཀྱི་རིམ་པ་མཐར་མ་སོན་བར་དགོངས་གནང་ངལ་གསོ་དམིགས་བསལ་བ་ཅི་ཡང་མེད་དོ།།
༈ བཞི་པ་སྡེ་གཅིག་ནི།
ཁྱིམ་གཞིས་དང་བུ་ནོར་གྱིས་དབུལ་ཞིང་བགྲང་བྱ་མཐོ་བས་སྐྱོབ་གསོའི་ཡུལ་དུ་གྱུར་པ་རྣམས་གཞིར་བྱས་པའི་ཕོ་མོ་དང་རྒན་གཞོན་ལ་མ་ལྟོས་པར་བློ་ཕུགས་མཆོག་གསུམ་ལ་གཏད་ནས་དགོན་པའི་ཉེ་སྐོར་དུ་སྡོད་རྒྱུའི་རེ་བ་ལྡོག་མེད་ཅན་གྱི་ཁྱིམ་པ་དགེ་བསྙེན་སུ་ཡིན་རུང་བསླབ་པའི་གཞི་ལྔས་རྒྱུད་ཟིན་པ་གཞིར་བཞག་ནས། ཟས་གོས་དང་སྡོད་ཁང་། འདི་ཕྱིར་དགེ་བའི་ལམ་སྟོན་སོགས་ཕྱི་ནང་གི་སྒྲིག་འཛུགས་ཚུལ་མཐུན་ལ་བརྟེན་པ་ཇི་སྙེད་ཅིག་ཡོད་པ་རྣམས་སོ། །
༈ལྔ་པ་དགོན་པའི་གླིང་ཁོར་ཡུག་གི་སྒྲིག་གཞི་དང་ཆོས་མཐུན་གྱི་ཆད་ལས་བྱ་ཚུལ་ནི།
སྤྱི་དང་བྱེ་བྲག་གི་གྲྭ་ཚང་ཁག་སུ་ཡིན་ཡང་སྒྲིག་ཞུགས་བྱས་ཕྱིན་བཅའ་ཡིག་ཆེན་མོའི་ནང་གསལ་བླང་དོར་ཚུལ་མཐུན་བྱ་དགོས། གལ་སྲིད་ཕམ་པ་བཞི་གང་རུང་བྱུང་བ་སྟེ་རྩ་བའི་སྡོམ་པ་དང་འགལ་ན་གནས་དབྱུང་རྒྱུ་དང་། གཞན་སྒྲིག་འགལ་འདྲ་མིན་བྱུང་ཚེ་སྟོན་པའི་བཅས་ཁྲིམས་དང་དགེ་འདུན་པའི་སྒྲིམ་ཁྲིམས་གཉིས་ཆར་དང་བསྟུན་ཆོས་མཐུན་གྱི་ཆད་ལས་བྱ་བའི་ལག་ལེན་གཙང་དག་སྒོས་ལྟ་སྤྱོད་དྲི་མ་མེད་པའི་ལམ་ནས་རང་གཞན་གཉིས་དོན་འགྲུབ་པའི་ཐབས་ལ་བརྩོན་པ་སྟེ་འབྲེལ་ཚད་དོན་ལྡན་གྱི་ཡོན་གནས་དམ་པར་གོམ་སྟབས་བསྒྱུར་བཞིན་པའོ། །དེས་ནི་སྐབས་བསྟུན་དྲང་པོའི་གཏམ་གྱི་སྦྱོར་བས་གནའ་དེང་གི་ལོ་རྒྱུས་ཕྱོགས་མཚོན་ཙམ་སྨོས་པ་རེ་་ཞིག་རྫོགས་སོ། །
སླར་སྨོན་པ།
དེ་ལྟའི་བྱུང་བ་སྔོན་གྱི་ཡིག་རྙིང་དང་། ། རྒན་པའི་ངག་སྒྲོས་མ་ཎི་བསགས་པའི་སྒྲོམ། ། གཅིག་བསྡུས་འཁྱོག་བཤད་གཡའ་ཡིས་མ་གོས་པ། ། ཕྱིས་འབྱོན་བརྒྱུད་འཛིན་རྣམས་ཀྱི་སྐལ་དུ་སྤེལ། ། འདི་བགྱིས་ནོངས་འཆགས་དགེ་བས་ཕན་བདེའི་གཞིི། ། ཐུབ་བསྟན་སྙིང་པོ་དྭགས་བརྒྱུད་འབའ་རོམ་པའི། ། སྲོལ་འཛིན་ཁང་དགོན་མདོ་སྔགས་ཉིན་བྱེད་གླིང་། ། རྩ་བ་ཡན་ལག་བཅས་ཀུན་དར་གྱུར་ཅིག ། དེ་མཐུས་འབྲེལ་ཐོག་གིས་གཙོས་མཁའ་མཉམ་འགྲོ། ། ཞི་མཉམ་རྒྱ་མཚོའི་གཏེར་ལ་རྟག་རོལ་ནས། ། གཟུང་འཛིན་སྲིད་པའི་ཚ་གདུང་ལས་གྲོལ་ཏེ། ། ཕུན་ཚོགས་ལེགས་རྒུའི་དཔལ་གྱིས་འབྱོར་བར་སྨོན། ། ཞེས་པའང་ལོ་རྒྱུས་རྒྱས་པ་ལས་དགོས་དབང་གིས་ཉེ་བར་བཏུས་ཏེ་རང་དགོན་ཆོས་གྲྭའི་རིག་གཞུང་རྩོམ་སྒྲིག་ཁང་ནས་དུས་རབས་ཉེར་གཅིག་ཏུ་སོན་པ་རབ་བྱུང་བཅུ་བདུན་པའི་ཤིང་རྟ་སྤྱི་ལོ་༢༠༡༤/༦/༤ས་ཟླའི་ཡར་ཚེས་བཟང་པོ་གཉིས་པ་སྟེ་སངས་རྒྱས་སྐུ་བལྟམས་པའི་དུས་ཆེན་ཉིན་གྲུབ་པར་བགྱིས་པ་དགེ་ལེགས་འཕེལ།། །།
"གདན་རབས།"ནང་་གི་ཤོག་ངོས།
The following ༢ pages are in this category, out of ༢ total.